
SARIE  MARITZ 


WONINGSNOOD 

My  vreugde  sit  in  blink  palmtakke: 
varingblare  toring  groen 
teen  die  blou 

My  liefde  lê  in  klam  moskolle 

in  suringpolle  tussen  spriete  en  stokke 

in  bossieveld 

in  biesieveld 

in  kruieveld 

in  somerveld 

in  winterveld 

ja  duineveld 

Bind  my  hart  in  ’n  gerf  grassate 
knoop  hom  vas  aan  ’n  dekrietpol 
netnou  kom  die  rooi  stootskraper 


GROEI 

Bloekom  en  Port  Jacksonwilg 
dring  in  verstoot  versmoor 
hotnotsvy  sewejaartjies  kerriebos 
stoot  stywe  voorstadjies  uit 
druk  plotte  en  plase  voorlangs  weg 
maak  al  hoe  breër  nes 
soos  aasvoëls 

wat  hulle  ganse  broeikrans 
wit  mis 

STEDELIKE  HERNUWING 

Oór  mensehuisetjies 
met  gangetjies  en  gaatjies 
Soos  muisetonneltjies 
in  gras  en  kruiebos 
stoot  snel  die  baksteenstof 
en  khakiekruid 

Voer  uit  die  blitzkrieg 
en  maak  seker 
dat  geen  twee  stene 
meer  opgemaar  staan  nie 
vee  skoon  die  blaai 
begin  weer  voor 
soos  godalmagtig 
in  ’n  wêreld  woes  en  leeg 

En  plaas  tog  ordelik 

en  rasioneel 

die  blink  strukture 

in  beton  en  staal  en  glas 

Beheer  die  motors  en  verkeer 

laat  tog  nie 

die  funksies  ooit  vermeng- 
van  voordeur  en  van  agterplaas 

ODE  AAN  ’N  BLIKKIESDORP 

Wie  sing  nog  liedjies 
oor  ’n  blikkiesdorp? 
op  tamatiekissies 
voor  die  winkelstoepe 
oor  groen  mosvore 
slote  langs  die  pad 
oor  motorwrakke 
huis-paleis-pondok-varkhok 
virrie  kinders 

vet-maer-krom-heel-stukkend-dom-slim 

oop-toe-rooi-wit-blou? 

Die  holtand  op  die  hoek 

ruik  vis  en  skyfies 

gebranne  olie 

meel-stof-petroldamp 

voorskote-baadjies-krulpenne-gille 

drillende  vleis 

brandewyn-suurwyn-oukroegwalms 
sopbene  en  brood 

’n  Verbranne  skande 
’n  seeroog  ’n  bose  sweer 

Nuut  is  beter 

blink  is  ons  begeerte 

geen  smet  of  stof  op  die  wall-towall 

aseptiese  babas 

kraakvars  eggenoot 

en  as  dié  een  geslyt  raak 

planned  obsolescence 

koop  ons  ’n  nuwe 

Elk  netjies  geliasseer 
in  afsonderlike  duiwekoutjies 
jy  met  jou  Rolls 
breadrolls 
bedrolls 
money  rolls 

ek  met  my  volksie 
virrie  volk 
deurie  volk 
onnerie  volk 
ou  volk  jong  volk 
groen  volk  grou  volk 

Ek  laaik  my  blikkiesdorp 
met  roes  en  stink 

PIETER  CLAASSENS 


VLUG 

My  begeerte  om  weg  te  gaan,  is  gebore  uit  ’n  rusteloosheid  wat  weke  aan 
my  getorring  het.  Dit  was  somer,  en  dor.  Toe  kom  die  reëns,en  uit  die  nat 
aarde  slaan  die  besef  my:  ek  moes  weg,  weg  uit  die  beskerming  van  my  ple^ 
en  my  dae. 

Toe  ek  weer  sien,  staan  ek  langs  die  pad  met  my  rugsak.  Waarheen  gaan 
ek  eintlik,wonder  ek.  ’n  Vragmotor  hou  stil.  Deur  die  oop  venster  kyk  ’n  rooi 
gesig  my  ondersoekend  aan. 

“Waarheen  gaan  jy,  Boet?’’ 

Ek  is  uit  die  veld  geslaan.  Ek  hoor  my  gedagtes  praat,  met  ’n  ander 
stem.  Ek  gryp  ’n  naam  uit  die  leegte,  bied  dit  vir  hom  aan. 

“Kaap  toe,  Oom.” 

Die  man  kyk  ongelowig  na  my.  Ek  kan  sien  hy  dink  dié  student  dros.  Dis 
nie  vakansietyd  nie,  en  hy  wil  Kaap  toe.  Maar  die  deur  gaan  oop. 

“Klim,”  sê  hy.  “Worcester  lê  ver.” 

Bootsman,  my  bootsman. 

Toe  ons  ’n  halfdag  met  mekaar  gery  het,  moet  hy  weer  verneem,  met 
die  vryheid  van  mense  wat  mekaar  nie  weer  gaan  sien  nie:  “En  wat  gaan  jy 
nou  eintlik  daar  maak,  Boet?  ’n  Nooi?” 

Ek  lag.  “Nee.” 

“Familie?” 

“Nee,  Oom.” 

Ek  kyk  by  die  venster  uit  na  die  vlaktes  waaraan  ons  verbygaan.  ’n 
Bietjie  wit  gras  roer  langs  die  pad.  Skepping  wat  ek  nie  ken  nie,  Skepper  wat 
my  ontwyk. 

“Oom,”  sê  ek,  want  ek  wil  nie  kortaf  wees  nie,  “ek  ry  sommer  soos  die 
pad  my  neem.  Ek  weet  ook  nie  wat  dit  is  wat  ek  soek  nie.  Ek  verbeel  my  iets 
het  my  gesê  om  die  pad  te  vat.  Miskien  is  dit  nie  eers  so  nie,  dan  kom  ek 
leëhand  terug.” 

Hy  oorweeg  dit.  Toe  sê  hy  meteens:  “Net  elke  dag  jou  plig  doen,  Boet, 
net  elke  dag  jou  plig.  Dis  al  wat  jy  hoef  te  soek.  Wat  jou  hand  vind,  doen.  Dis 
nie  nodig  om  die  lang  pad  te  vat  nie.” 

Ek  weet  hy  het  dit  mis,  maar  ek  sê  niks.  Hy  bestuur  sy  vragmotor 
kundig,  ons  wieg  in  ’n  groot  boot  die  lang  land  deur.  Tussen  die  stiltes  en  die 
vlaktes  raak  ek  aan  die  slaap. 

Toe  ons  stilhou,  gee  hy  my  koffie  en  brood  uit  sy  pakkie.  Agter  in  die 
vragmotor  mompel  en  vroetel  iets. 

“Dis  my  duifmannetjie,”  sê  hy,  “Ek  het  hom  gekoop,  goedkoop,  nou 
net.  Hy  is  moeg  gery,  dink  ek.” 

My  vriend  is  ’n  duiweboer.  Hy  gaan  agter  om  die  kap  en  gesels 
koesterend  met  die  groot  blou  duif.  Toe  ek  my  hand  na  hom  uitsteek  gee  die 
voël  verskrik  pad  en  loer  na  my  met  ’n  boosaardige  rooi  oog. 

Ons  ry  weer  die  reëns  in. 

Twee  oggende  later  skud  Bernard  my  wakker. 

“Ontbyt,”  sê  hy  en  plaas  die  skinkbord  langs  my  op  die  bed. 

B'uite  sif  dit.  Deur  die  oop  venster  is  die  lug  koel  en  afsydig.  Die  berg  lê 
wit  soos  ’n  rusper  met  sy  rug  tussen  die  lae,  grys  wolke. 

“Hoe  lank  sal  dit  nog  aanhou?”  vra  ek  mismoedig.  “Dit  reën  nou  al 
twee  dae  aanmekaar.” 

Hy  bly  ’n  rukkie  stil. 

“’n  Dag  — miskien  langer.  ’n  Mens  weet  nooit  wat  om  van  dié  Kaapse 
weer  te  verwag  nie.” 

Terwyl  ek  die  klein  huisies  van  my  pomelo  leegskulp,  meet  my  oë  die 
omgewing  buite.  Die  geboue  lê  wit,  byna  klinies,  in  die  swak  lig  uitgemessel. 
Die  bome  staan  swart  met  hul  nat  stamme,  die  toppe  een  agter  die  ander  in 
onreëlmatige  halfsirkels  ingeskuif.  ’n  Motor  skiet  verby.  Die  geute  drup.  Op 
’n  balkon  trap  twee  duiwe  onrustig  rond.  Die  aarde  is  deurweek  met  water. 

Laatmiddag  is  dit  asof  ’n  hand  tussen  die  wolke  verskyn.  ’n  Loergaatjie 
skuif  oop.  Die  son  steek  sy  kop  waterig  deur.  Die  bome  glim.  Teen  die  berg 
hang  watervalletjies.  Toe  weet  ek:  Stellenbosch  is  nie  net  ’n  reëndorp  nie. 

Die  volgende  middag  laai  Bernard  my  onder  die  pas  op  die  Strand-pad 
af.  Nie  lank  nie  of  die  onweer  steek  weer  kop  uit.  Dit  maal  deur  die  lug  asof 
iemand  groot  klompe  deeg  roer.  ’n  Koue  wind  skep  my  broekspype. 

’n  Motor  kom  aangejaag. 

“Op  duim,”  sê  ek. 

Dit  lyk  of  die  motoris  my  ignoreer.  Ek  kan  sweer  hy  trap  die  versneller 
dieper  in. 

“Waar  is  jou  kleurbaadjie?”  verwyt  my  verstand.  “Vannag  slaap  jy 
langs  dié  pad.” 

’n  Paar  honderd  tree  verder  slaan  die  man  remme  aan.  Op  die  dak  van 
die  motor  is  ’n  branderplank  vasgemaak. 

’n  Mense-redder,  dag  ek  toe  ek  na  die  voertuig  aanstrompel;  seker  na 
een  of  ander  naburige  strand  op  pad.  Terwyl  ek  my  rugsak  op  die  agterste 
sitplek  inskuif,  fantaseer  ek.  Ek  sien  hom  afhardloop  na  die  branders,  plank 
onder  die  arm,  driekwartbroek  en  bruin  geskouerd.  Hy  moet  omtrent  28 
wees,  skat  ek.  Aan  sy  ligte  gelaatstrekke  lei  ek  af  dat  hy  van  Nordiese  afkoms 
moet  wees. 

“Duitser?”  begin  ek  uitvra. 

Sy  oë  lag  ontkennend. 

“Kennedy,”  hoor  ek.  “Peter  Kennedy.  Immigrant.  Op  pad  na  Plet- 
tenbergbaai  vir  sake.” 

“O,”  sê  ek  half  teleurgesteld.  “Dan  reis  ons  in  dieselfde  rigting. 
Aangename  kennis.” 

Erens  uit  ’n  hoek  kruip  die  wind  geniepsig  in.  Ek  soek  na  die  skrefie  en 
merk  skielik  dat  ek  geen  tien  tree  voor  my  in  die  pad  kan  sien  nie.  My  hand 
vee  die  wasem  van  die  voorruit  af.  Langs  ons,  aan  beide  kante,  is  dit  afgrond 
op  afgrond.  Waarom  gebruik  die  man  nie  die  veërs  nie?  wonder  ek. 

“Sal  dit  nie  miskien  beter  wees  om ” 

Hy  val  my  in  die  rede. 

“Ek  sou  self  nogal  nie  omgee  om  te  sien  waar  ek  ry  nie,”  kom  dit.  “Die 
veërs  werk  nie.”  Ek  kyk  na  hom  en  die  dieptes  onder  ons.  ’n  Naar  kol  plant 
op  my  maag. 

“Hou  stil,”  wil  ek  sê.  “Laai  my  dadelik  af.  Ek  ry  g’n  saam  met  onver- 
antwoordelike  mense  nie.” 

Die  wind  deur  die  skrefie  knyp  aan  my  wang.  “Ag  toe....,”  spot  hy.  “Jy 

in  dié  weer  buite?” 

’n  Gespanne  stilte  volg.  Ek  sien  myself  lyk  op  ’n  kliptafel  in  ’n  on- 
bekende  lykshuis  lê. 

Peter  se  volgende  woorde  ruk  my  orent. 

“Daar  is  ’n  paar  biere  agter  jou  op  die  sitplek.  Help  jouself  en  maak  vir 
my  ook  een  oop.” 

My  oë  sluit  ongelowig. 

Nóú  is  dit  klaarpraat,  sweer  ek. 

Die  wit  streep  in  die  middel  van  die  pad  verskyn  skielik  aan  my  linker- 
kant. 

“Oppas!” 

’n  Toeter  skel  op  ons.  ’n  Oomblik  blits  my  ma  se  waarskuwende  wys- 
vinger  helder  voor  my. 

“Sjoe!”  sug  Peter.  “Dít  was  amper.  En....” 

Ek  dra  die  vaal  Austintjie  met  onophoudelike  gebede  die  hoogtes  uit. 

As  die  wind  net  wil  bedaar. 

Die  pas  raak  uiteindelik  agter  ons  weg.  Verlig  steek  ek  ’n  sigaret  aan. 
Voor  ons  lê  die  golwende  koringlande  van  die  westelike  kusstrook.  Die  reën 
het  opgehou  maar  die  wind  bly.  Dit  jaag  waansinnig  deur  die  koringare. 

“Van  Gogh,”  sê  ek  vir  Peter.  “Van  Gogh  moes  hier  gewees  het.  Kyk 
daardie  kraaie  bokant  die  land.” 

Peter  kyk  my  vreemd  aan. 

“Hoe  nou?” 

“Die  kraaie,  man!  Van  Gogh  — die  HoIIandse  skilder  — hy  moes  hier 
gewees  het.” 

Hy  knik  begrypend,  maar  kan  nie  verstaan  waarom  ek  so  opgewonde 
raak  nie. 

Van  Gogh  word  ’n  marionet  wat  ek  oral  met  my  oë  neersit. 

“Kyk  daardie  wolke,”  skree  ek  vir  hom  bokant  die  wind.  “Kyk  daardie 
beneukte  blou  berg.  Skilder  man,  skilder!” 

Teen  sononder  flits  Swellendam  se  wit  pophuisies  onder  die  berg  verby. 
Die  wolke  bokant  ons  vlam  onaards  rooi.  Dit  lyk  of  groot  kampvure  agter  die 
’oerg  aangesteek  word. 

Dié  nag  bring  ons  op  Mosselbaai  deur,  Peter  in  die  hotel  en  ek  in  my 
tentjie  langs  die  see.  Die  grond  is  hard  en  ek  rol  in  my  slaapsak  rond.  Buite 
dreun  die  branders.  Die  lug  is  klam. 

Dis  nogal  waar  wat  Peter  gesê  het,  dink  ek  terwyl  ek  die  gesprek  van 
vroeër  herkou. 

“Suid-Afrikaners  is  snaaks”,  was  sy  woorde.  “HuIIe  het  ’n  pragtige 
land,  hope  sonskyn  — feitlik  alles  wat  die  hart  begeer.  Tóg,  dis  asof  die  dinge 
by  hulle  verbygaan  — die  son,  die  see,  die  blou,  oop  dae.  HuIIe  weet  nie  hoe 
bevoorreg  hulle  is  nie.” 

Ek  begin  die  aard  van  my  reis  herken.  Dit  staan  geskryf  in  die  lyne  van 
die  lang  heuwels,  die  skaduwees  wat  wolke  oor  die  koringlande  gooi,  in  die 
aanhaal  en  uitskop  van  die  see  hier  vlak  by  my  tent. 

Ek  lê  en  luister  na  die  stem  van  die  see,  met  my  oor  op  die  sand,  tot  ek 
aan  die  slaap  raak. 

Dis  reeds  skemer  toe  Peter  my  die  volgende  middag  onder  die  hoë  sand- 
kop  by  Robberg  aflaai.  Ek  klim  die  steil  paadjie  na  bo  waar  die  karavaan- 
park  lê.  Dis  ’n  groot  man  wat  voor  my  uit  sy  stoel  oprys  toe  ek  by  die  oop  deur 

van  die  kantoor  aanklop.  Hy  groet  vriendelik  en  druk  ’n  halfgerookte  sigaar 
in  ’n  asbak  dood.  Dit  smeul  ’n  rukkie  soos  ’n  nagedagte  en  lê  dan  skielik  stil. 
Ná  ek  my  fooi  vir  die  nag  betaal  het,  haal  hy  ’n  geroeste  sleutel  uit  ’n  laai  en 
wys  in  die  rigting  van  die  houthutte  waar  ek  verbygestap  het. 

“Nommer  sewe,’’  sê  hy.  “Vra  maar  as  daar  iets  is.’’ 

Die  hut  ruik  muwwerig  binne.  Dis  buite  seisoen  — blykbaar  het  dit  lank 
toegestaan.  Ek  pak  uit  en  maak  die  vensters  wyd  oop.  Die  lug  stroom  koel 
binne.  Buite  meng  die  eentonige  slag  van  ’n  elektriese  enjin  met  die  dreuning 
van  die  branders.  ’n  Insek  tjirr  in  die  gras.  ’n  Hond  blaf  uit  ’n  donker  hoek. 

Oggend.  Die  son  kom  blink  op  oor  die  horison.  Onder,  tussen  die 
dryfhout  en  stukke  ou  kurk,  skil  die  see  blou  af  op  die  land.  Ek  haas  my  om 
te  sien  wat  die  gety  uitgestoot  het.  Gly-gly  skuur  ek  die  sandduin  op  my  sit- 
vlak  af.  Ek  volg  die  dun  repie  drietoonspoortjies  van  ’n  strandlopertjie  in  die 
rigting  van  ’n  ou  wrak  in  die  laagwater.  ’n  Eienaardige  gevoel  pak  my  beet. 
Dis  asof  dít  waama  ek  soek  in  hulle  opgesluit  lê.  Dit  loop  skielik  dood. 
Teleurgesteld  kyk  ek  op.  ’n  Ruitertjie  tussen  die  polle  roep  iets. 

“Is  dit  Hy  daar  in  die  laagwater?”  vra  ek.  “Die  ou  wrak  vol  mossels?” 

“Nee.  Nee,”  kom  dit.  “Hý  leef.  Berei  jou  voor!  Berei  jou  voor!” 

My  hart  voorspel  opwinding.  Die  lug  is  vol  belofte. 

Ek  kies  die  pad  wat  bergop  loop  na  die  natuurreservaat.  Die  heide  blom, 
die  veld  is  groen  en  onder  uit  die  laagte  roep  die  patryse  aanhoudend  pieter- 
sielie-pietersielie-pietersielie. 

’n  Barbaarse  skoonheid  wag  my  in  toe  ek  bo  uitkom.  Die  kranse  stort 
loodreg  af  in  die  see.  Onder,  tot  byna  waar  die  golwe  plat  uitspoel  op  die 
rotse,  is  die  hange  oortrek  met  heide  en  varkblomme.  Hoog  teen  die  kranse 
broei  die  trekduikers;  na  genoeg  om  dop  te  hou,  maar  ver  buite  bereik  van 
mens  of  ondier. 

Ek  sak  teen  die  hang  af.  Bo  uit  die  hoogte  roep  die  visarend:  “Klim 
verder.  Soek  hoër  — ek  bewoon  die  hoogste  kranse.”  Verbeel  ek  my  of  koggel 
hy? 

Die  skiereiland  lok  my  al  verder.  Ek  trek  later  my  hemp  uit  en  steek  dit 
in  my  broeksak.  Só  wou  ek  maande  lank  wees:  half-naak  in  my  seilbroek  met 
die  koperhande  van  son  oor  my  skouers. 

By  die  punt  van  die  skiereiland  koek  die  seevoëls  saam.  Miskien  is  dit 
hul  broeiplek,  hoop  ek  en  begin  die  rotse  uitklim.  Bo  kom  ek  op  ’n  diep 
spleet  af.  Die  rotse  is  gevaarlik  getand  en  geniepsig  skerp  op  sommige 
plekke.  Ek  skop  vas  en  begin  afklouter.  Meteens  is  daar  ’n  blaasgeluid.  Ek 
skrik  my  mond  kurkdroog.  Die  eerste  waaraan  ek  dink,  is  seedrake. 
Luislange,  pofadders,  skiet  dit  my  binne.  “Verbeelding,”  sê  my  nugtere 
verstand.  “Hallusinasies.”  ’n  Paar  minute  hang-staan  ek,  te  bang  om  te  roer. 
Toe  kom  dit  weer.  Versigtig  begin  ek  die  gevaarlike  ontdekkingstog.  Die 
verklaring  is  uiteindelik  belaglik  eenvoudig:  ’n  klein,  ronde  gaatjie  van 
ongeveer  anderhalfduim  in  deursnee  in  ’n  spleet.  As  die  branders  onder  die 
rotse  instoot,  word  die  lug  onder  hoë  druk  by  die  opening  uitgepers. 

Twee  dae  later  reël  die  eienaar  van  die  strandoord,  mnr.  Swanepoel,  vir 
my  ’n  geleentheid  na  die  Knysnabosse  saam  met  vriende.  Vroeg-vroeg  laai 
die  gesin  my  langs  die  pad  by  die  Tuin  van  Eden  af.  Dit  sif  droefgeestig,  maar 
my  reënjas  en  hoedjie  beskerm  my. 

Die  bos  is  donker  en  vogtig.  Daar  is  geen  siel  te  bespeur  nie.  Bang  vir 
verdwaal,  pluk  ek  takkies  af  en  punt  hulle  in  die  rigting  waarvandaan  ek 

begin  loop. 

Dit  drup-drup  op  die  groen  lower  om  my.  By  ’n  stroom  begin  die  varings 
liggeel  verkleur.  Die  herfs  is  in  aantog. 

Diep  in  die  bos  hoor  ek  iemand  houtkap.  Die  houe  val  dof  en  afgemeet. 
Ek  plaas  die  rigting  waarvandaan  die  geluid  kom  en  begin  daarheen  aan- 
stryk. 

Ná  ’n  ruk  sien  ek  hom  onder  ’n  groot  geelhoutboom:  ’n  ou  man,  baie 
oud  — effens  krom  in  sy  bruin  mondering  van  verweelbroek  en  -baadjie. 

Ek  hou  hom  ’n  rukkie  dop  sonder  dat  hy  my  gewaar.  Dan  groet  ek  en 
kom  agter  die  boomstam  uit. 

Hy  slaan  die  byl  diep  in  ’n  stuk  hout,  draai  stadig  om  en  kyk  my  stilweg 
aan  voordat  hy  knik. 

Sy  oë  maak  kennis,  vra  wie  ek  is. 

Ehs  asof  ek  voor  ’n  profeet  staan,  iemand  uit  die  voorwêreld.  Die 
voorkop  is  breed.  Teen  sy  wang  kruip  die  lang  hare  af  en  rafel  onder  die  ken 
in  ’n  digte  grys  baard  uit.  Sy  neus  is  breed,  sterk  — sy  blik  ernstig. 

Hy  tel  die  byl  op  en  kloof  ’n  stompie  netjies  middeldeur. 

“Dis  darem  nat  vanoggend,”  begin  ek. 

“Jy  is  seker  nie  van  hierdie  wêreld  nie,”  antwoord  hy  tussen  die  val  van 
die  houe  deur.  “Ons  is  die  reën  gewoond.  Dis  droog  vanjaar  hier  in  die 
bosse.” 

“Bly  Oom  hier?” 

Hy  begin  die  hout  in  ’n  hopie  saampak. 

“Jare  al,  Boet.  Jare Baie  van  die  dennebosse  wat  jy  hierlangs  sien, 

het  ek  self  help  aanplant.” 

Hy  kom  sit  langs  my  op  die  boomstomp.  ’n  Strepie  sonlig  breek  deur  die 
takke  en  vang  die  kant  van  sy  gesig.  Die  sakkies  onder  sy  oë  word  ’n  ligter 
skakering  van  bruin. 

“Soek  jy  iemand?”  vra  hy.  Die  bruin  hand  verdwyn  in  sy  baadjiesak  en 
haal  ’n  pyp  te  voorskyn. 

Dit  voel  asof  hy  elke  gedagte  in  my  raaklees. 

Ek  wil  net  antwoord  toe  ’n  skril  geluid  soos  van  ’n  veraf  saag  bokant  ons 
koppe  klink. 

Verbaas  kyk  ek  op,  net  betyds  om  ’n  kleurige  beweging  tussen  die  toppe 
te  sien  wegraak. 

“Die  loerie,”  sê  hy. 

“Snaaks  dat  hy  vanoggend  hier  is.  Gewoonlik  vlug  hulle  bosuit  vir  die 
nattigheid.” 

Hy  trek  ’n  blou  enemelkannetjie  nader  en  skink  vir  my  ’n  koppie  swart 
koffie.  Hy  vertel  van  die  dae  toe  die  omgewing  nog  wild  was,  toe  daar  feitlik 
geen  mense  was  nie  en  troppe  olifante  die  inheemse  bosse  deurswerf  het. 

“Vandag  het  net  enkeles  oorgebly,”  sê  hy  en  verduidelik  met  ’n  wye 
boogarm  hoe  groot  die  spore  van  die  bosreuse  is. 

Erens  uit  die  lug  kom  die  ruitertjie  se  roep  uit  die  strandveld  aangeëggo: 
“Berei  jou  voor.  Berei  jou  voor ” 

“Oom,  glo  oom  in  God?”vra  my  hart  skielik  voordat  ek  my  mond  kan 
snoer.  Die  ou  man  kyk  my  in  die  oë.  ’n  Lang  ruk  bly  hy  stil. 

“Hoe  vra  jy  dan  nóú,  jong?” 

“Nee,  ek  wonder  sommer.  Daar  is  baie  waaroor  ek  wonder.” 

“Kom,”  sê  hy.  “Kom  saam ” 

Hy  lei  my  diep  die  bos  in.  Die  plantegroei  raak  steeds  digter.  ’n 
Skaduwee  gly  voor  my  voet  weg  en  verdwyn  oor  ’n  klimopplant.  Die  son  het 
uiteindelik  deurgebreek. 

By  ’n  bruggie  gaan  hy  staan.  Ons  klouter  teen  die  walle  van  ’n  sloot  af  en 
beweeg  ’n  paar  treë  onder  die  oorhangende  boomvarings  op  die  kante  in. 

Die  oubaas  beduie. 

“Kýk,”  is  al  wat  hy  sê. 

Ek  buk  voor  hom  en  soek  in  die  rigting  waar  sy  hand  wys.  ’n  Gevoel  van 
onwerklikheid  skiet  my  binne. 

Daar  is  ’n  groot  stilte  om  ons. 

Deur  die  fyn  geriffelde  blare  sypel  die  sonlig  toweragtig  deur.  Dit  blink 
om  die  rondings  van  die  takke,  haal  byna  asem  soos  die  plante.  ’n  Skoen- 
lapper  langs  my  op  ’n  tak  roer  liggies.  Hy  maak  sy  nat  vlerke  ritmies  oop.  Ek 
kyk  af.  In  die  water  kring  my  gesig  bont  tussen  die  groen  en  blou  weer- 
kaatsings.  Dis  asof  ek  diep  in  die  hemel  afkyk. 

“Vra  jy  nog?”  kom  dit  van  agter  my.  Ek  het  ’n  oomblik  totaal  van  sy 
aanwesigheid  vergeet. 

Ek  skud  my  kop.  Die  woorde  strompel.  “Nee  Oom,  ek  wonder  nie  meer 

nie.” 

Dis  my  laaste  oggend.  Vir  oulaas  stap  ek  langs  die  strand  af,  in  die 
rigting  van  die  ou  wrak.  By  ’n  sandduin  onder  ’n  inham  kom  ek  op  goot  rotse 
af.  Tussen  hulle,  koel  en  blou,  lê  verskuilde  poele.  Ek  kyk  rond.  Daar  is 
niemand  nie.  Die  klere  aan  my  liggaam  gly  tot  aan  my  voete.  Naak  baai  ek 
halflyf  in  die  water  en  skiet  handevol  die  lug  in.  Met  die  terugtog  vind  ek 
hom  oorkant  die  wrak:  ’n  silwer  stormvoël,  sierlik  gekruisig  op  ’n  dood- 
gewone  stukkie  strand.  Sy  kop  leun  effens  vooroor  op  die  bors,  sy  vlerke,  half 
toe  onder  die  sand,  roer  liggies  in  die  seebries. 

Ek  soek  twee  takkies  en  lê  dit  in  die  vorm  van  ’n  kruis  langs  hom.  My 
vinger  skryf  iets  in  die  sand.  Hy  leef,  Hy  lééf,  lees  ek. 

PIETER  CLAASSENS 


HERFSAPPEL 


appeltjie  rond 
appeltjie  rooi 

appeltjie  ver  van  die  boom  — 

hoe  ver  kan  ’n  ronde  sirkel  rol 
voor  hy  kleinkoppie  klippie  stol? 

wat  laat  hom  omkyk 
skielik  besin 

gryp  — terug  — na  die  groen  voorskoot? 

het  hy  gesien 
hoe  die  arend  stort, 
hoe  die  sandpatrys 
in  die  voetpad  bloei? 

appeltjie  rond 
appeltjie  rooi 
appeltjie  nooit-weer-terug 

in  ryp  en  son 
sien  ek  jou  wegdor 
van  kreukel 
tot  kluit 
tot  stof 


TINTERINTINKIE  * 


tinterintinkie 
tinterintinkie 
tinterintinkie  lui, 
lui  met  jou  klokkies 
jou  sewe  wit  klokkies, 
lui  sewe-klokkie-bly 

want  die  agdaegenees 

hét  my  hart  genees 

toe  dit  miskoek  word  in  my, 

twee  drolkruiers  het  hom  wegkarwei  — 

hy’t  geruik  nes  muishondblaar 

tinterintinkie 
tinterintinkie 
tinterintinkie  lui, 
lui  deur  die  oggend 
lui  deur  die  aand 
lui  tot  in  haar  kuiltjie 
vanaand 

♦ tinterintinkie;  volksnaam  vir  tjienkerientjee-blom 


ROEPVERS 
(vir  E.) 


hoe  roep  en  roep 
die  aand  na  jou, 
ruitertjie  van  die  see  — 
klokkiesgras  lui  ver  lui  blou 
die  maan  is  appelgroen 

kokkewiet  kokkewiet 
dra  jou  in  sy  keel 
lê  jou  neer  in  my  diepste  oor, 
ieder  skemer  vee  jy  saam 
met  die  witvoëls  oor  die  riet 

jy  wat  my  dae 
riemriempie  knoop  — 
hoe  knoop  ek  my  weer  los? 
met  towerspreuke  messel  jy 
die  swael  in  sy  kleines  toe 

doekum 

engel 

tokkelossie 

nar! 

my  katel  hurk  nie  meer  op  stene  — 

goël  en  goël  my  met  jou  oë 

tot  ek  bewertjiebeef 

omdop 

in  jou  greep 

PETRA  MuLLER 


WAAR  DIE  SON  EN  MAAN  VERBYKOM 

Dit  was  ’n  toeval  van  my  werk  wat  my  by  dié  egpaar  tuisgebring  het.  Ek 
het  daardie  somer  taalnavorsing  gedoen  na  boesmanwoorde  wat  in  Afrikaans 
oorgegaan  het,  en  dit  het  my  ver  van  die  gebaande  weë  in  die  ná-paadjies  van 
Stormloop  gebring. 

My  pa  was  ontevrede  oor  hierdie  vakansiewerk  van  my,  maar  hy  het  my 
sy  jeep  geleen.  Ek  het  vir  hom  verduidelik  dat  dit  ’n  noodsaaklike  onderdeel 
van  my  M.A.-skripsie  was.  Hy  was  tevrede,  want  Pa  is  altyd  met  geleerde 
woorde  te  vang.  Tog  moes  hy  mor. 

“Stormloop!  Dis  ’n  plek  waar  net  die  son  en  die  maan  verbygaan.  Die 
mense  se  verstand  is  almal  kaiing  gebrand,  en  as  jy  terugkom,  sal  jou  bietjie 
dink  ook  opgedroog  wees.  Maar  gaan  as  jy  móét.” 

Die  plek  het  in  die  Boere-Oorlog  sy  naam  gekry  toe  ’n  verdwaalde 
Kakiegroep  in  die  nadraai  van  Smuts  se  noordelike  strooptogte  op  ’n  dag  in 
’n  leegte  beland  en  ’n  paar  droë  boomstompe  stormgeloop  het  in  die  waan 
dat  dit  ’n  boerepatrollie  was.  Dit  het  groot  gelag  veroorsaak  in  die  wye  land 
rondom,  en  tog  was  dit  te  verstaan.  Stormloop  was  ’n  plek  waar  ’n  mens 
maklik  in  ’n  waan  kon  kom  en  drogbeelde  begin  sien. 

Ek  het  my  gewapen,  want  ek  het  darem  grootgeword  aan  die  rante  van 
hierdie  veld,  en  weet  wat  sy  somers  beteken.  Ek  het  ’n  sonbril  gedra,  ’n  wye- 
randhoed,  en  langmoukakiehemde  wat  ek  by  Pa  geleen  het. 

Weke  lank  het  ek  die  stofpad  voor  my  gehad,  onderbreek  slegs  deur  die 
besoeke  aan  meestal  armoedige  wonings,  waar  ek  en  die  huisvrou,  of  ek  en 
die  huisbaas,  later  onvermydelik  ek  en  die  kombuisbediende  woorde  sit  en 
uitpluis  het.  Die  mense  was  roerend  gretig  om  my  hul  kennis  mee  te  deel. 
Ook  hul  gasvryheid:  sagte  bokvleis,  droë  perskes  en  karringmelk  uit  ’n 
enemelbeker. 

“Maar  wat  makeer  juffrou  dan  om  in  die  somer  die  werk  te  kom  doen?” 
het  hulle  keer  op  keer  gevra.  “Dis  mos  iets  wat  kan  bly  vir  die  winter.  Die 
jeep  is  nou  goed  en  wel,  maar  as  juffrou  ’n  slag  vasval,  kan  ’n  mens  lekker 
staan  en  uitdroog  in  die  wêrelde  ...” 

Ek  het  later  self  begin  wonder  wat  my  dan  makeer.  Want  die  son  het 
bedags  bo  my  kop  begin  tol  as  ek  ’n  hek  moes  oopmaak,  en  snags  was  selfs 
die  helderte  van  die  sterre  vir  my  te  veel.  Daar  was  te  veel  lig  om  my;  dit  het 
selfs  vroeg-oggend  en  laatmiddag,  as  ek  die  sonbril  afhaal,  my  gepynig.  Ek 
het  klippers  in  die  opgeefsel  sien  beweeg  van  een  plek  na  ’n  ander,  en  aan  die 
kakies  van  die  oorlogstyd  gedink.  My  tog  het  ’n  min  of  meer  wye  draai  deur 
die  land  gemaak,  en  my  met  ’n  lang  boog  op  die  terugpad  gebring.  Ek  was 
aan’t  dors  vir  die  waters  van  my  eie  werf,  die  koel  geselskap  van  my  mense  en 
die  stiltes  van  ons  plaashuis.  Miskien  het  die  ding  my  juis  op  daardie  oomblik 
getref:  dinge  gebeur  so.  In  jouself  maak  jy  ’n  watertjie  van  jammerte  wakker, 
en  dit  loop  op  onverwagte  plekke. 

Ek  was  nie  aandagtig  genoeg  nie,  my  vinger  het  verkeerd  oor  die  kaart 
geloop,  en  ek  het  verdwaal.  Teen  middag,  toe  die  besies  se  gesang  soos  die 
klink  van  yster  uit  die  klippe  opslaan,  staan  ek  voor  ’n  vreemde  hek  in  die 
skaduwee  van  my  hoed  roerloos  en  huil. 

Ek  is  verdwaal  en  ’n  bittere  jammerte  vir  al  wat  sweet  het  om  te  gee  in 
hierdie  son  het  my  week  gemaak  sodat  my  eie  eensaamhede  vir  my  duidelik 
word. 

Ek  maak  die  hek  oop  en  slaan  blindelings  die  pad  in  met  die  jeep.  Toe 
daar  ’n  bietjie  genade  van  skemering  kom,  ry  ek  in  op  ’n  werf  waar  ’n  enkele 
man  tussen  die  ou  ploeë  en  afgetakelde  implemente  staan. 

Hy  is  geheel  die  kleur  van  die  veld  — ’n  kakiehoed,  geelvaal  hare,  ver- 
weerde  kakiebroek,  bruin  skoene  en  bruin  leergordel.  Soos  ek  is  hy  bloedrooi 
verbrand  tot  in  die  keep  van  die  hempskraag,  en  toe  ek  my  verdwaling 
aankondig,  kom  daar  ’n  bietjie  blou  van  sy  oë  te  voorskyn  tussen  die  vaal 
wimpers  en  neergetrekte  wenkbroue.  Dit  is  die  blou  van  diep  water,  in 
koeltes  van  rots. 

“Ja’j’  sê  hy  stadig.  “Juffrou  is  heeltemal  op  die  verkeerde  pad.  Kom  in  by 
ons,  my  vrou  sal  wel  ’n  slaapplekkie  vir  juffrou  hê.” 

Ek  merk  dat  hy  nie  sy  klinkers  sleep  soos  die  meeste  ander  mense  nie.  ’n 
Man  van  buite,  wat  nie  altyd  in  die  ooptes  van  Stormloop  gewoon  het  nie. 

Sy  vrou  wel:  toe  ons  haar  in  die  kombuis  oor  die  komme  kry,  hoor  ek 
dadelik  dat  sy  van  dié  wêreld  is,  en  haar  postuur  bevestig  dit.  Sy  is  klein  en 
soel,  en  het  ’n  gedoke  manier  van  beweeg,  asof  sy  wegkruip. 

“Verdwaal  geloop  raak?”  klim  haar  stem  bejammerend,  en  sy  vryf  die 
hande.  “Dan  is  dit  tog  maar  goed  dat  juffrou  by  ons  ingedraai  het,  want  hier 
is  darem  ’n  holte  vir  die  nag.  En  móre-oggend  dan  weer  vroeg-vroeg  uit,  dan 
is  sy  voor  die  namiddag  by  haar  eie  mense.  Vermaak  is  ons  van,  ek  is  Dienie 
en  my  man  is  Gert.” 

Ek  maak  my  bekend,  en  word  geneem  na  ’n  slaapkamer  met  ’n  lae 
plafon,  waarin  die  hitte  reddeloos  opgedam  het.  Die  stywe  meubeltjies  staan 
een-een,  asof  wastafel,  stoel  en  bed  na  al  die  jare  van  saamwees  nog  nie 
bymekaar  hoort  nie.  Maar  daar  is  sagte  bokvelle  op  die  vloer,  ’n  spierwit 
deken  oor  die  bed  en  toe  die  huisvrou  die  raam  opskuif  en  die  blindings 
ooptrek  kom  daar  ’n  heerlike  loute  van  lug  binne. 

Die  huisie  ruik  na  stof  en  vloerwaks,  en  toe  dit  aandete  word,  na  wors 
wat  gebraai  word  en  eiers.  Ek  het  gesien  hoe  sy  die  ses  eiers  versigtig  in  haar 
hand  weeg  toe  sy  hulle  uit  die  glasbak  haal,  en  ek  dink  aan  die  skamele 
bietjie  hoenders  buite  onder  die  koelteboom. 

Moet  tog  nie  vir  my  onnodige  moeite  doen  nie,  Dienie  Vermaak,  dink 
ek.  Maar  ek  sê  dit  natuurlik  nie. 

“Dis  nog  ’n  tydjie  voor  ons  eet’,’  sê  Dienie.  “Gaan  kyk  na  ons  groente- 
tjies’.’ 

Ek  kry  Gert  Vermaak  buite  in  die  omheinde  kampie  waar  hy  doodstil  in 
’n  polletjie  groen  staan.  Hy  het  hom  verklee:  skoon  kakieklere,  selfs  ’n 
baadjie.  Sonder  sy  hoed  is  sy  kop  hoog  en  lank,  sy  hare  verbasend  blond.  Tog 
is  daar  ’n  swarigheid  aan  sy  onderkaak,  en  ’n  vlesige  ronding  aan  sy  onderlip. 

Langs  hom  lê  pampoene,  klein  groen  skorsies  en  daar  is  rankbone.  Hy 
buk  af  en  pluk  vyf  ewe  groot,  ryp  tamaties  van  ’n  enkele  stoel  af.  Toe  hy  my 
sien,  kom  hy  orent,  maar  sê  niks. 

“Dit  is  ons  plesier  in  die  lewe’,’  roep  Dienie  agter  my  aan.  “Sodat  jy  kan 
sien  dat  ons  darem  nie  net  met  klippers  boer  niel”  Sy  wys  na  die  swart  yster- 
klippe  wat  opgestapel  lê  in  die  leegtes.  Ek  lag  gedienstig  maar  die  man  gee 
geen  blyke  van  deelname  nie.  Hy  lig  sy  kop  op  en  kyk  weg  na  die  gepunte 
bergie,  waaruit  die  skaduwee  trek  wat  oor  die  werf  lê. 

“Ons  het  ’n  enkele  soet  boorgat’’  sê  hy.  “Dit  het  met  die  berg  te  doen, 
maar  ek  weet  nie  hoe  nie.  Verlede  jaar  het  ons  tot  asters  en  sonneblomme 
gehad.’’ 

Daarna  sê  hy  niks  meer  nie,  en  toe  sy  vrou  roep  vir  die  ete  loop  hy  met 
die  tamaties  knopperig  in  sy  hande  voor  my  uit. 

Die  tamaties  eet  ons  saam  met  die  eiers  en  wors.  Ná  die  ete  wil  hulle  van 
my  werk  weet,  en  ons  sit  tot  laat  langs  die  lampe  terwyl  ek  my  vonds  van 
woorde  met  hulle  deel.  Die  vrou  kon  die  Boesmantaal  praat  toe  sy  klein  was, 
en  sy  help  my  met  die  uitspraak.  Maar  hy  ken  die  betekenisse  in  Afrikaans 
beter  as  sy.  Hy  gebruik  min  woorde,  maar  sê  baie. 

Ons  gaan  slaap  met  die  gevoel  van  baie  dinge  wat  nog  meegedeel  kon 
wees.  Maar  sou  dit  die  moeite  werd  wees? 

In  die  nanag  word  ek  wakker  van  iemand  wat  op  my  bed  leun.  Ek  wag, 
en  hoor  swaar  asemhaling.  Toe  slaan  ek  wild  na  die  bedkassie  om  lig  te 
maak,  maar  my  hand  word  vasgevat. 

“Moenie  raas  nie’,’  sê  hy.  “Ek  wil  by  jou  wees.” 

Dit  word  ’n  vreeslike  worsteling,  waarin  ek  my  skrik  teen  sy  seningrige 
liggaam  uitbaklei.  Hy  steun  saggies  telkens  as  ek  hom  tref,  maar  hou  aan  om 
met  paaiende  woorde  my  ledemate  vas  te  gryp. 

“Wees  stil”  sê  hy.  “Ek  sal  niks  aan  jou  doen  nie...” 

Dit  voel  my  of  my  hartklop  die  hele  huis  vul,  en  paniek  suis  in  my  ore. 
Hy  is  sterk  en  taai,  maar  hy  het  my  teenstand  nie  verwag  nie.  Ek  gooi  die 
beddegoed  oor  hom,  en  spring  eenkant  toe  uit,  tot  by  die  venster,  waar  ek 
met  my  hande  op  die  breë  bank  gestut  staan  en  wag  dat  hy  weer  kom,  reg  om 
uit  te  klim. 

Maar  hy  kom  nie.  Ek  hoor  hom  asemhaal  by  die  bed,  en  toe  draai  hy  om 
en  stap  stadig  by  die  deur  uit,  waar  ek  sy  figuur  kan  onderskei.  Hy  skuifel 
weg. 

Die  res  van  die  nag  sit  ek  aangetrek  op  my  bed,  en  toe  dit  oggend  word, 
is  ek  bly. 

Ek  dink  daaraan  dat  ek  nie  eenmaal  uitgeroep  het  nie. 

Met  brekfis  sit  hy  in  sy  gewone  werksklere  aan  tafel.  Ons  eet  pap  en 
drink  melk  wat  in  die  nag  uitgekoel  het.  Daar  is  nog  een  tamatie  oor,  en  hy 
gee  dit  vir  my  aan.  Sy  vrou  sny  dit  vir  my  op,  vir  ’n  padbroodjie,  en  hy  kyk 
totdat  sy  die  laaste  rooi  ringetjie  oor  die  brood  lê. 

Toe  groet  ons,  en  na  bedankings  op  die  werf,  ry  ek.  Hy  breek  weg,  en 
stryk  kraal  toe  aan  terwyl  ek  om  die  woonhuis  ry.  Toe  ek  by  die  hek  buite  die 
werf  kom,  staan  Dienie  Vermaak  daar.  Sy  het  reeds  ’n  kappie  op.  Die  hek  is 
oop,  en  ek  hou  stil.  Ek  wil  ten  laaste  bedank,  maar  sy  vee  my  woorde  weg. 

“Jy  moet  tog  asseblief  nie  sleg  dink  nie’’  sê  sy  toe. 

Ek  probeer  onder  die  tuit  van  die  kappie  inkyk. 

“Van  my  man  nie’/  voeg  sy  by.  In  die  stilte  wat  volg,  voel  ek  hoedat  die 
hitte  van  die  komende  dag  teen  ons  albei  aanstuit. 

“Ek  is  gewoond  aan  hierdie  wêreld.  Maar  hy  kon  nooit  hier  wen  nie.  Ek 
het  die  grond  geërf  en  hy  het  hier  kom  boer  ..  rtiaar  dit  het  vir  hom  te  alleen 
geword.  Hy  is  nie  geselskap  gewoond  nie.  Ons  kry  so  min  mense.” 

Haar  woorde  is  ’n  versoek:  moenie  gaan  vertel  nie. 

“Julle  was  goed  vir  my”  sê  ek  vir  haar,  en  my  woorde  beteken:  ek  sal  nie. 

Teen  die  middag  kom  ek  op  my  tuiswerf  aan,  en  toe  ek  die  jeep  in  die 
waenhuis  trek,  hoor  ek  hoedat  my  pa  oor  die  werf  bulder:  “Dag  vreem- 

deling!” 

Later,  toe  ons  met  lemoenstroop  en  koerante  op  die  systoep  sit,  vra  hy 
my:  ‘‘En  wat  het  jy  nou  eintlik  in  Stromloop  gesien  wat  nuut  was  vir  jou  oë?” 
‘‘Ek  het  die  son  en  die  maan  sien  verbykom,  Pa,”  sê  ek. 


JAN  BIEZEN 

BUT  SWEET  TO  ME  FROM  NONE  BUT  THINE 
(Lord  Byron) 

Het  onbehaaglijk  gevoel  van  alles  zeker  weten 
in  het  misverstand  van  stroomafwaarts  drijven, 
dat  gezelschapsspel,  die  lange  tocht  naar 
gebarsten  vensters  en  losse  stenen  van  een  thuis. 

De  dwang  van  voortdurend  wazig  praten,  de  franje, 
de  nevel  van  adem  die  sleep  de  stenen  drempel  uit 
en  eenmaal  op  zoek  naar  waar  stond  geschreven 
besefte  ik  de  dood  waarin  ik  was  scheepgegaan. 

Want  wie  zich  overgeeft  aan  deze  onheilsbode 
voelt  het  hart  krimpen  in  de  astmatische  borst 
en  in  dat  laagste  tij  spreekt  de  behaarde  mond 
de  onsamehangende  woorden  van  een  vrouw. 

Het  zout,  de  troebele  ogen  snuffelen  genegenheid 
aan  snavelbinnenkanten,  het  verlaten  huis,  verdriet, 
oogvlekken  vol  aangeklede  tranen  teder  blikkend 
in  de  branding  rond  de  eeuwenlang  bewoonde  grot. 


SUSAN  VILJOEN 


TIENER 

Agter  blou  verbleikte  klinknaelbroeke 
en  T-hempie-eendersheid 
is  daar  tog  die  ander  dieper  soeke 
na  eie  identiteit 

PEET  VAN  DER  MERWE 


VERLEDE 

Die  hitte  en  die  son  het  die  kinders  se  bewegings  tot  die  skaduwee  onder 
die  bome  voor  die  klaskamers  beperk;  die  wat  nie  klip-klip  gespeel  het  nie, 
was  by  die  waterpomp  besig  om  bottels  vol  water  te  maak.  Hulle  was  nooit 
stil  nie,  altyd  aan  die  lag  en  jil.  Solank  hulle  met  hulle  eie  goed  besig  was,  kon 
niks  hulle  geesdrif  demp  nie;  nie  eens  die  hitte  nie  en  ek  het  gewonder  of 
hulle  werklik  so  min  begryp.  Die  wagte  se  teenwoordigheid  kon  hulle  tog  nie 
ontgaan  het  nie? 

Maar  in  die  sinkgeboutjie  wat  moes  diens  doen  as  skool,  het  hulle 
gereeld  — veral  na  pouse  — met  trae  oë  in  die  swaar  koppe  moeite  ondervind 
om  te  volg  wat  in  die  klas  aangaan.  Waar  ek  saam  met  vader  Peeters  onder 
die  grasafdak  voor  sy  huis  gesit  het,  was  dit  nie  veel  koeler  nie.  Hy  het 
aanhoudend  soos  ’n  sonbesie  gesit  en  teem.  Na  ses  maande  saam  met  hom  as 
“enigste”  aanspraak,  het  ek  redelik  goed  daarin  geslaag  om  net  sy  vrae  raak 
te  hoor. 

Vanwaar  ons  gesit  het,  kon  ons  op  linkerhand  die  twee  klaskamers  van 
die  skool  sien,  die  kerkie  daar  agter  met  die  kloktoring  wat  net  bo  die  skool 
se  dak  uitgesteek  het  en  die  pomp  by  die  bome  amper  in  die  middel  van  die 
plein.  (Die  water  lê  daar  nie  diep  nie,  ongeveer  80  voet.  Dis  hoe  diep  hulle 
moes  boor  om  vir  die  wagte  ’n  eie  pomp  te  kon  oprig.)  Op  regterhand  was  die 
paadjie  deur  die  bosse  na  die  statjie  waarvan  die  dakke  bo  en  tussen  die 
bome  deur  gew)rs  het. 

“Wat  maak  hulle  met  die  bottels  water?”  het  vader  Peeters  gevra. 

“Dit?  Dis  iets  wat  hulle  by  die  wagte  geleer  het,”  het  ek  gesê.  “HuIIe 
draai  nat  lappe  om  die  bottels  en  wag  tot  al  die  water  daaruit  verdamp  het. 
Op  dié  manier  word  die  water  taamlik  koud.  Ek  het  dit  ook  al  probeer  en  kan 
dit  aanbeveel  as  u koel  water  wil  hê,  of  wyn.” 

Hy  het  geglimlag.  “Dis  waar  ja.  Verdamping  gaan  gepaard  met 
afkoeling.  Of  is  dit  andersom?  Ons  het  dit  op  skool  geleer,  maar  ek  het  nog 
nooit  daaraan  gedink  om  dit  so  toe  te  pas  nie.” 

“Jy  leer  maar  so  met  die  jare,  Vader,  maar  ek  twyfel  of  hulle  presies  weet 
hoekom  die  water  koud  word.” 

“Jy’t  gou  aangepas,  Herman,”  het  hy  gesê.  “Ek’s  langer  as  jy  hier;  dis 
nou  al  my  vyfde  jaar  en  jy  is  skaars  ses  maande  hier ! ’ ’ 

“Ek  hou  maar  net  my  oë  oop  en  u moet  onthou  dat  ek  saam  met  die 
wagte  gekom  het.  Ons  het  dit  van  hulle  geleer.  Ek  hou  van  die  veld  en  dié 
soort  primitiewe  lewe  waaraan  ons  blootgestel  word.” 

“jy’t  my  nog  nooit  vertel  hoe  kmdt.  Human  aan  jou  gekom  het  nie?”  het 
hy  gevra. 

‘Tn  Heidelberg,”  het  ek  gesê. 

“Nou  weet  ek  wáár,”  het  hy  gesê  en  ek  moes  na  hom  kyk  om  vas  te  stel 
dat  hy  glimlag. 

“Ons  was  saam  op  skool.  Hy  was  ’n  standerd  voor  my.” 

Dit  was  in  Heidelberg  een  middag  na  atletiek  dat  Caspaas  Human  die 
swartman  geklap  het  dat  jy  net  sikspense  en  spoeg  sien  spat  het.  Hy  het 
roomys  verkoop  aan  die  koshuiskinders  en  hy  en  Caspaas  het  stry  gekry  oor 
die  kleingeld  en  toe  het  hy  iets  te  sê  gehad  oor  die  dag  wanneer  hulle  baas 

gaan  wees  en  dit  was  in  1960  en  so  lank  gelede  dat  ek  dit  byna  vergeet  had, 
was  dit  nie  dat  ek  saam  met  Caspaas  daar  ’n  draai  moes  maak  nie. 

“Het  ek  reg  verstaan  dat  hy  jou  uit  die  moeilikheid  gehelp  het?”  het  die 
priester  gevra. 

“Hy  mag  dalk  dink  dat  hy  my  ’n  guns  bewys  het.” 

“Jy  bedoel?” 

“Ek  was  opgeroep  vir  grensdiens,  maar  ek  het  my  nie  daaraan  gesteur 

nie.” 

“Jy’s  darem  nie  ’n  gevangene  nie  en  ook  nie  ’n  soldaat  nie.” 

“En  die  pistool  wat  ek  altyd  aan  my  moet  dra?” 

“Na  die  eerste  dag  het  ek  jou  nooit  weer  met  een  gesien  nie.” 

“Ek  weier  om  die  ding  te  dra.  Ek  het  dit  iewers  ingedruk  om  daarvan  te 
vergeet,  maar  dit  was  een  van  sy  bevele  aan  my.” 

“Dis  vir  selfbeskerming,  Hermanl  Jy’s  nie  nou  in  Johannesburg  of 
Pretoria  nie.” 

“Jy’s  ook  ’n  pasifis,  Vader,”  het  ek  gesê. 

“Ek  wonder  nog  vir  hoe  lank,”  het  hy  gesê  en  ek  is  seker  dit  het  uitgeglip 
voor  hy  kon  keer. 

Die  hitte  het  ons  lomerig  gemaak  en  dit  was  rustig  onder  die  grasdak 
met  die  kinders  se  gejoel  op  ’n  afstand.  Daarby  het  die  lugspieëling  wat  uit 
die  plein  se  sand  opslaan,  iets  onsekers  en  ver  aan  die  donker  figure  onder  die 
bome  gegee. 

“Kmdt.  Human  het  my  nie  ’n  keuse  gelaat  nie.  Ek  sou  met  vreugde 
iewers  agter  tralies  gesit  het.  Dit  sou  my  verset  gewees  het  teen  die  geweld  wat 
hulle  begin  het.  Maar  ek  hou  daarvan  om  hier  te  wees.  Ek  hou  daarvan  om 
vir  die  kinders  klas  te  gee  al  gaan  dit  met  tye  moeilik.” 

“Jy’s  ’n  aanspraak  vir  my,  Herman.  Ek’s  bly  jy  is  hier.” 

“Dit  sou  baie  lekkerder  gewees  het  as  ek  nie  so  oor  my  diere  bekommer 
het  nie.” 

“Is  daar  niemand  wat  vir  hulle  kan  sorg  nie?”  het  hy  gevra. 

“Nee,”  het  ek  gesê.  Hoe  kon  hy  weet  dat  ek  verkies  het  om  alleen  te  bly? 
“Ek  het  vir  my  broer  ’n  telegram  gestuur,  maar  ek  weet  nie  of  hy  dit  gekry 
het  nie.” 

“Maar  die  kommandant  het  tog  belowe  dat  hy...” 

“Die  kommandant  sorg  net  vir  homself,”  het  ek  hom  onderbreek.  “Ek 
ken  hom  anders  as  wat  u hom  ken.” 

Hy  kon  daama  nie  weer  op  dreef  kom  nie. 

“Dit  sou  ook  lekkerder  gewees  het  as  die  wagte  nie  hier  was  nie,”  het  ek 
gesê.  “As  ons  nie  die  hele  tyd  gewag  het  dat  iets  moet  gebeur  nie.” 

Op  die  plaas  het  ek  amper  vergeet  dat  ek  gewag  het  vir  iets  om  te 
gebeur.  Selfs  toe  Caspaas  daar  sy  onverwagte  opwagting  maak,  het  ek  nie 
eens  iets  van  daardie  vreemdbeklemmende  afwagting  beleef  nie. 

Dit  was  eers  toe  ons  Heidelberg  binnery  en  ek  daardie  man  onthou  wat 
hande-viervoet  rondskarrel  na  die  geld  wat  gesaai  lê  oor  die  pad;  eers  toe  ek 
sy  gesig  onthou  met  die  bloedstreep  op  sy  wang  en  die  manier  waarop  hy  vir 
Caspaas  sê:  “Witman,  jy  sal  mý  moet  doodmaak,  want  hier  binne  haat  ek 
met  ’n  vuur  wat  jý  nie  kan  dood  sláán  nie,”  dat  ek  besef  het  dat  ek  nog  nooit 
opgehou  wag  het  nie. 

By  die  huis  sou  ek  toe  geskilder  het  of  iewers  in  die  veld  geloop  het  met 
die  honde,  besig  om  sketse  te  maak.  As  dit  gereën  het,  sou  die  veld  ryk  wees 

en  die  dam  vol  water  en  op  ’n  windstil  dag  sou  die  waterskilpadjies  in  die 
dam  dryf  met  net  hulle  neusies  wat  bo  die  water  uitsteek  en  skemeraand  sou 
ek  die  bobbejane  hoor  wanneer  hulle  terugkom  kloof  toe  om  te  kom  slaap. 

Daar  was  nog  ’n  paar  minute  vir  my  oor  om  te  sit  voor  ek  weer  moes 
teruggaan  klas  toe.  Ek  het  gewonder  waar  Elizabeth  bly.  Dit  sou  nie  help  om 
die  klok  te  lui  terwyl  sy  nog  nie  daar  was  nie. 

Nadat  ek  daar  aangeland  het,  het  ek  probeer  om  sketse  van  die  land- 
skap  te  maak  — ek  wou  in  oefening  bly  vir  die  dag  wanneer  ek  sou  kon 
teruggaan  — maar  die  wagte  se  aanwesigheid  het  beklemmend  op  my 
ingewerk  en  later  het  ek  dit  laat  vaar.  Die  manier  waarop  hulle  deel  geword 
het  van  die  landskap,  waarop  hulle  saamgesmelt  het  met  die  bos,  het  ’n 
onnatuurlike  bedreiging  ingehou  wat  nie  versoenbaar  was  met  die  ongerepte 
omgewing  nie.  Hulle  voorkoms,  hulle  teenwoordigheid  dáár  en  die  potensiële 
gevaar,  die  dreigende  geweld  wat  hulle  omgewe  en  wat  hulle  asem,  het  ten 
volle  ingedruis  teen  alles  waarvoor  ek  gelewe  het. 

Ek  wou  van  daardie  gevoel,  daardie  onsekere  afwagting  ontslae  raak  en 
het  daaraan  gedink  om  daardie  soldate  so,  as  dit  wat  hulle  vir  my  verteen- 
woordig  het,  in  die  landskap  te  gaan  skilder.  Ek  het  baie  daaraan  gedink, 
maar  ek  dink  nie  ek  het  toe  werklik  daarvoor  kans  gesin  nie. 

’n  Beweging  van  die  stat  se  kant  af  het  my  aandag  getrek.  Ek  het  eers  die 
vinnig  bewegende  soldatestewels  gesien,  dit  nie  herken  nie  en  toe  die  lyf  van 
sy  agtergrond  sien  loskom.  Die  man  het  vinnig  oor  die  plein  geloop  en  ek  het 
hom  dopgehou  want  dit  was  vreemd  om  een  van  hulle  daar  te  sien.  Toe  hy  by 
die  kinders  kom,  het  hy  iets  vir  hulle  gesê.  Dié  wat  besig  was  om  te  pomp,  het 
skielik  opgehou  daarmee.  ’n  Meisietjie  het  ’n  vol  bottel  water  uit  haar  hande 
laat  gly  en  dié  wat  klip-klip  gespeel  het,  het  die  spoelkJippies  in  die  stof  laat 
val  en  opgespring.  Een  van  hulle  het  hard  en  duidelik  begin  skreeu.  Ek  het  ’n 
beweging  agter  my  gehoor  enomgespring.’n  Geweerkolf  het  my  dwars  oor  die 
mond  getref.  My  knieë  het  geknak  en  ek  het  in  ’n  benoudheid  weggesak,  nog 
’n  hou  in  die  gesig  gevoel  en  voor  my  in  die  lug  gegryp  na  die  voet  wat  my 
skop.  ’n  Hou  teen  my  agterkop  het  my  plat  in  die  stof  laat  val. 

Toe  ek  bykom,  het  ek  in  ’n  paar  bloedbelope  bruin  oë  vasgekyk.  lemand 
het  my  orent  gepluk  en  vorentoe  gestamp.  Twee  soldate  was  met  vader 
Peeters  op  pad  skool  toe.  Ek  het  hulle  nie  geken  nie  en  die  gewere  wat  hulle 
by  hulle  gehad  het,  het  ek  tot  op  daardie  stadium  nog  net  in  brosjures  gesien. 

Daar  was  nie  tyd  om  te  wonder  hoe  die  wagte  oorrompel  is  nie.  By  die 
skool  was  hulle  besig  om  al  die  kinders  by  my  klas  in  te  bondel.  Ek  het 
verstaan  hoekom  Elizabeth  nie  betyds  opgedaag  het  nie.  Van  die  statjie  se 
kant  af  het  ’n  sarsie  skote  geklap  en  ’n  vrou  het  angstig  begin  gil.  Álmal 
behalwe  die  soldate  het  met  vreesgroot  oë  in  daardie  rigting  gekyk. 

’n  Seuntjie,  niks  ouer  as  vyf  nie,  het  van  die  huise  af  al  skreeuend  met 
die  paadjie  langs  gehardloop  gekom,  vasgesteek  toe  hy  die  soldate  by  die 
skool  gewaar,  omgespring  en  koers  gekies  die  bosse  in.  Dit  was  Elizabeth  se 
seuntjie.  Ek  het  vir  hom  geskreeu  om  na  ons  toe  te  kom  en  wou  agter  hom 
aan  hardloop,  maar  het  in  ’n  bajonet  vasgeloop.  Uit  die  rigting  waarin  hy 
gehardloop  het,  het  ’n  geweerskoot  geknal.  Deur  die  bosse  kon  ek  ’n  helder 
lig  sien  brand.  Hy  moes  een  van  die  pootjiefakkels  afgetrap  het  wat  die  wagte 
om  die  statjie  en  die  plein  gestel  het.  ’n  Tweede  een  het  ’n  ent  verder  knallend 
afgegaan.  Ek  het  die  bajonet  opsy  gestamp.  ’n  Geweerkolf  het  my  tussen  die 
blaaie  getref  en  ek  het  geval. 


18 


Met  die  opspringslag  het  iemand  my  voor  die  bors  beetgekry  en  teen  die 
sinkmuur  vasgestamp.  lemand  het  gegil  en  vir  ’n  oomblik  het  ek  verwag  om 
Caspaas  voor  my  te  sien,  maar  die  hande  wat  my  voor  die  bors  beet  gehad 
het,  was  nie  syne  nie  en  die  gegil  het  van  ver  af  gekom  en  daar  was  nie  die 
vraende  vrees  van  ’n  vader  of  ’n  moeder  en  een  van  die  paar  oë  wat  ek  gesien 
het  nie.  Ek  het  verwag  om  uit  ’n  droom  uit  wakker  te  word  en  het  my  oë  vir  ’n 
oomblik  toegemaak,  maar  die  gesigte  voor  my  het  onveranderd  gebly;  dié  van 
kinders,  die  priester  en  dan  die  blink,  groot  gesig  van  die  soldaat. 

Ek  het  besef  dat  dit  nog  nie  verby  is  nie.  Ek  het  na  die  rand  van  die  bosse 
gekyk  of  ek  nie  dalk  ’n  klein  figuurtjie  daar  kon  gewaar  nie. 

“Julle  kan  hom  nie  so  aan  homself  oorlaat  nie,’’  het  ek  gesê  en  na  die 
troebel  oë  voor  my  gekyk.  Die  man  het  sy  mond  oopgemaak  en  breed  met 
geel-wit  tande  vir  my  geglimlag. 

Die  moontlikheid  dat  hy  by  mense  kon  uitkom,  was  nie  groot  nie,  want 
niemand  het  dit  toe  nog  graag  ver  van  die  statjie  af  gewaag  nie. 

En  ek  het  gedink  dis  verby. 

Hoeveel  nagte  het  ek  nie  gehardloop  en  gesoek  nie;  al  hoe  rasender 
omdat  ek  bang  was  dat  ek  te  laat  sal  wees,  altyd  doller  om  die  angs  dat  ek  nie 
betyds  op  hom  sal  afkom  nie.  ’n  Droom  sonder  einde:  ek  het  keer  op  keer  in 
angssweet  wakker  geword;  bang  omdat  ek  die  einde  geken  het  en  bang  dat  ek 
weer  sal  droom  as  ek  aan  die  slaap  raak.  Ek  het  nagte  aanmekaar  gewerk  tot 
ek  nie  anders  kon  as  om  van  pure  uitputting  aan  die  slaap  te  raak  nie.  En  dít 
het  ek  gedink,  is  verby. 

“Hier’s  wilde  gediertes,  jakkalse  en  hiënas!  Hy’s  te  klein  om  vir  homself 
te  sorg,’’  het  ek  weer  probeer. 

Die  man  het  vir  my  geduie  om  in  die  klaskamer  in  te  beweeg. 

“Laat  ek  na  hom  gaan  soek.  Jy  kan  saam  kom.  Ek  sal  nie  probeer  om 
weg  te  kom  nie.’’ 

“Nee,”  het  hy  gesê.  Die  glimlag  het  van  sy  gesig  verdwyn.  “Ek  sê  nee.” 

Ek  wou  dit  nie  gewonne  gee  nie.  “Hy’s  baie  klein,”  het  ek  nogmaals 
probeer. 

Hy  het  na  my  geskop,  maar  ek  het  dit  verwag  en  het  vinnig  my  been  gelig 
en  dwars  gedraai. 

“As  jy  nie  nou  jou  bek  hou  nie,  bliksem  ek  jou  dood,”  het  hy  gesê  en  my 
geklap. 

“Kom  Herman,”  het  vader  Peeters  langs  my  gesê.  “Los  dit  nou.” 

Maar  ek  wil  nie,  het  ek  gedink.  Nie  vir  die  derde  keer  in  my  lewe  nie, 
maar  ek  het  hom  tog  toegelaat  om  my  die  klaskamer  binne  te  lei. 

Ek  kon  nie  verstaan  hoe  ek  kon  reken  dis  verby  nie.  Solank  ek  op  die 
plaas  was,  was  dit  verby,  solank  ek  nie  daaraan  gedink  het  nie,  was  dit  verby, 
maar  ek  het  ’n  fout  gemaak.  “Nie  weer  nie  Caspaas,”  het  ek  vir  myself  gesê. 
“Jy  doen  dit  nie  weer  aan  my  nie.  Ek  gaan  nie  later  na  hom  soek  nie.” 

Ek  het  nie  geweet  hoe  nie,  maar  ek  het  geweet  wat  om  te  doen. 

Ek  wou  nie  Caspaas,  het  ek  gedink.  Maar  jy  kan  my  nie  met  rus  laat  nie. 
Dit  het  al  in  Heidelberg  begin,  maar  hierdie  keer  luister  ek  nie  weer  vir 
iemand  anders  nie.  Hierdie  keer  maak  ek  soos  ek  wil.  Hierdie  keer  vertel 
niemand  my  om  stil  te  bly  nie.  As  dit  nie  my  saak  is  nie,  máák  ek  dit  my  saak. 

Vader  Peeters  het  my  na  my  lessenaar  gelei  en  op  die  stoel  neer  gedruk. 

Een  van  die  vyf  soldate  het  met  die  kinders  gepraat  en  gesê  dat  hulle  stil 
moes  bly  en  niks  probeer  aanvang  nie.  As  hulle  doen  wat  vir  hulle  gesê  word. 

sal  hulle  niks  oorkom  nie.  Toe  het  hulle  onder  mekaar  oor  my  en  vader 
Peeters  gepraat.  Ek  kon  agterkom  dat  hulle  ons  vir  later  “bêre”,  maar  toe  al 
het  ek  besluit  dat  daar  nie  'n  later  gaan  wees  nie.  Een  van  die  vyf  het  by  ons 
agter  gebly  om  ons  op  te  pas.  Hy  het  in  die  deur  op  ’n  stoel  gaan  sit  en  sy 
geweer  in  sy  hande  op  bene  laat  rus. 

Ek  het  met  my  kop  op  my  arms  op  die  lessenaar  gelê.  Die  pyn  het 
reëlmatig  in  my  kop  geklop.  Maar  dit  was  nie  net  pyn  wat  deur  my  gepols  het 
nie.  Daar  was  ook  die  wete  dat  die  vrees  in  daardie  oë  en  die  lippe  wat  so  van 
die  tande  af  wegtrek,  wêrelde  uit  mekaar  lê.  Ek  kon  nie  begiyp  hoe  iemand 
vir  ’n  ander  se  vrees  kan  lag  nie. 

Van  die  statjie  se  kant  af  het  ’n  rumoer  opgeklink  en  iemand  het  bevele 
geskreeu. 

Toe  ek  destyds  my  Burgermagopleiding  begin  het,  het  ek  gedink  dis 
goed  dat  ek  by  Caspaas  uitgekom  het.  Toe  het  ek  nie  geweet  dat  ons  behulp- 
saam  sou  wees  met  die  hervestiging  van  Tafelkop  se  mense  nie.  Toe  het  ek 
ook  nog  nie  geweet  van  al  Caspaas  se  metodes  nie. 

Hulle  kon  nie  verstaan  hoekom  hulle  daar  moes  padgee  nie.  Party  van 
hulle  het  ou  verslete  en  vergeelde  briewe  en  beloftes  met  die  groot  bewerige 
handtekening  van  die  ou  President  op  te  voorskyn  gebring  as  bewysstuk  vir 
hulle  aanspraak  op  die  grond.  Caspaas  wou  nie  redeneer  nie  — hy  het  ’n 
opdrag  gehad  om  uit  te  voer.  Hy  het  goed  geweet  waar  om  hulle  die  seerste  te 
maak  sonder  om  hulle  self  aan  te  raak.  Hy  het  reguit  na  die  kraal  gestap  en 
sonder  om  uit  te  soek  die  eerste  die  beste  bees  geskiet.  Toe  die  skoot  klap,  het 
die  dier  in  sy  spore  styfgeskop,  vir  ’n  oomblik  so  rillend  gestaan  en  roggel  en 
toe  neergesíaan. 

Die  kind  wat  agter  sy  pa  en  ma  aangedrentel  het,  het  omgevlieg  en 
skreeuend  koers  gekies  weg  van  die  dood  af  wat  knallend  toeslaan.  Die  vrou 
het  iets  vir  hom  geskreeu  en  na  haar  man  gegaan.  Hulle  het  nie  mooi  besef 
wat  gaande  is  nie  en  was  baie  ontsteld.  Die  man  het  van  die  dooie  bees  na 
Caspaas  gekyk  en  ek  kon  sien  dat  hy  besig  was  om  die  pistool  in  Caspaas  se 
hand  te  takseer.  Caspaas  het  nog  ’n  skoot  — sommer  die  lug  in  — afgetrek 
om  almal  stil  te  kry.  Ons  kon  die  kind  verder  die  bosse  in  hoor  huil.  lets  moes 
tot  die  vrou  deurgedring  het,  want  sy  wou  agter  hom  aangaan  en  het  skielik 
omgespring.  Maar  sy  het  net  ’n  paar  treë  in  daardie  rigting  gevorder. 
Caspaas  het  geskiet  en  die  stof  het  voor  haar  oopgespat.  Sy  het  vasgesteek  en 
met  bang  pleitende  oë  na  hom  gekyk.  Hy  het  met  die  pistool  na  die  vrag- 
motor  beduie. 

“Julle  goed  moet  op  die  lorrie  kom,”  het  hy  gesê.  “As  julle  klaar  is,  kan 
ons  na  hom  gaan  soek.” 

Ek  wou  self  agter  die  kind  aangaan  en  het  dit  op  meer  as  een  geleentheid 
daardie  dag  vir  Caspaas  gesê.  Ek  het  hom  daardie  dag  leer  ken  as  iemand 
wat  nie  graag  ’n  saak  wil  beredeneer  of  teengegaan  wil  word  nie. 

Maar  dit  het  te  Tafelkop  en  ’n  hele  paar  jaar  gelede  gebeur  en  toe  was  hy 
my  offisier. 

Een  van  die  kinders  het  my  ’n  bottel  water  in  die  hand  gestop.  Ek  het  die 
bottel  teen  my  lippe  gedruk.  My  voortande  was  almal  los.  Ek  wou  die  bloed 
uit  my  mond  uit  spoel,  maar  die  soldaat  het  aan  my  beduie  om  van  die  deur 
af  weg  te  bly. 

Na  die  water  het  ek  beter  gevoel. 

Die  kinders  het  twee-twee  op  stoeltjies  en  tussen  die  tafeltjies  in  die 

paadjies  op  die  vloer  gesit.  Ek  kon  sien  dat  hulle  luister  na  dit  wat  aan  die 
anderkant  van  die  plein  aangaan  en  wanneer  hulle  na  my  gekyk  het,  kon  ek 
sien  daar  is  vrees  in  hulle  oë  maar  ook  ’n  vae  verwagting,  iets  soos  hoop. 

Ek  wou  daardie  kind  gaan  soek  en  ek  wou  ons  almal  daar  uit  hê.  Ek  het 
gewonder  hoe  ek  sal  maak  om  die  wag  te  oorrompel.  Ek  kon  probeer  om  op 
hom  af  te  storm,  maar  die  moontlikheid  dat  hy  my  sal  skiet  voordat  ek  naby 
hom  is,  was  baie  goed. 

Dis  jou  skuld,  Caspaas,  het  ek  gedink.  Dat  ek  hier  moet  sit  en  iemand  se 
dood  moet  beplan. 

Die  gedagte  het  my  nie  gelukkig  gemaak  nie,  maar  daar  was  niks  anders 
wat  ek  kon  doen  nie.  As  ek  die  pistool  aan  my  gehad  het,  het  hulle  my  seker 
dadelik  doodgeskiet,  of  dit  afgeneem.  Toe  onthou  ek  dat  ek  die  ding  iewers  in 
’n  kas  of  ’n  laai  ingedruk  het  — iewers  in  daardie  klaskamer  — om  daarvan 
ontslae  te  wees.  Ek  het  die  laai  oopgetrek.  Hy  was  nie  daar  nie.  Ek  het  die 
Bybel  uitgehaal  en  aan  vader  Peters  gegee.  Dan  moet  hy  in  die  kas  lê  — vyf 
treë  van  my  af. 

Die  wag  het  aan  vader  Peeters  beduie  dat  hy  die  Bybel  vir  hom  moes 
bring.  Hy  het  dit  van  vader  Peeters  gevat,  aandagtig  daarna  gekyk,  gegryns- 
lag  en  toe  by  die  deur  uitgegooi.  Die  blaaie  het  gefladder  soos  iets  wat 
probeer  wegvlieg. 

Ek  kon  niks  bedink  nie;  ek  sou  nie  ongeërg  kon  opstaan  en  na  die  kas 
loop  nie.  Ons  moes  daar  uitkom.  Ek  wou  nie  my  lewe  daar  beëindig  nie;  daar 
was  te  veel  goed  wat  ek  nog  wou  skilder.  So  onwillig  as  wat  ek  was  om  myself 
op  te  offer  sonder  om  ’n  poging  aan  te  wend  om  dit  te  verhoed,  so  rasend  was 
ek  gedink.  Ek  het  geweet  wat  om  te  doen  en  selfs  waarmee,  en  ek  was  van 
plan  om  dit  te  doen,  maar  dit  was  nie  volgens  die  dinge  waarin  ek  geglo, 
waarvoor  ek  geleef  het  nie,  en  dan  — het  ek  ook  nie  geweet  hoe  om  by  die 
pistool  uit  te  kom  nie. 

Toe  vader  Peeters  kom  sit,  het  hy  na  my  oorgebuig.  “Ons  moet  probeer 
om  hier  uit  te  kom,’’  het  hy  gefluister. 

“Moenie  praat  nie!’’  het  dit  van  die  deur  af  gekom. 

Ek  het  vir  vader  Peeters  geknik  en  aan  die  soldaat  gesê:  “Die  Vader  wil 
weet  of  ons  kan  rook.’’ 

Hy  het  uitdrukkingloos  na  my  gekyk.  Ek  het  my  skouers  vir  vader 
Peeters  opgehaal  so  al  of  ek  daarmee  wou  sê:  “Nouja,  as  hy  nie  wil  nie...” 

“Waar’s  jou  rookgoed?”  het  hy  gevra  en  ek  het  skielik  besef  dat  hulle 
my  moes  deurgesoek  het  toe  ek  bewusteloos  was.  Ek  het  die  laai  oopgetrek. 
EÍc  was  nog  nooit  in  my  lewe  so  bly  dat  ek  nie  my  sleutels  aan  my  gehad  het 
nie. 

“In  die  kas,”  het  ek  gesê. 

Hy  het  opgestaan  en  die  kas  probeer  oopmaak.  Ek  het  opgestaan  met 
die  bos  sleutels  in  my  hand. 

“Mag  ek?”  het  ek  gevra.  Hy  het  effens  opsy  gestaan.  Ek  het  die  deur 
oopgesluit.  Hy  het  agter  my  gestaan  en  oor  my  skouer  gekyk.  Met  die  oop- 
maakslag  het  ek  die  punt  van  die  holster  en  die  skouerbande  agter  ’n  stapel 
boeke  sien  uitsteek.  Voor  my  het  ’n  halwe  sakkie  tabak  en  my  pyp  en 
vuurhoutjies  gelê.  Ek  het  die  sakkie  tabak  aan  hom  gegee.  Hy  het  my  bly 
aanstaar.  Die  vermoede  dat  hy  iets  agtergekom  het,  het  my  laat  styfruk  van 
skrik,  maar  ek  het  omgedraai  en  vir  hom  die  vaal  papier  van  ’n  boek 
afgetrek.  Hy  het  die  papier  by  my  gevat,  ’n  slag  na  my  pyp  gekyk,  hom 

bedink  en  gaan  sit.  Ten  spyte  daarvan  dat  ek  geweet  het  dat  ek  dadelik  moet 
optree,  kon  ek  myself  nie  help  nie  — ek  was  besig  om  die  kas  te  sluit.  Ek  het 
omgekyk.  Sy  geweer  het  oor  sy  knieë  gelê  en  sy  aandag  was  by  die  sigaret  wat 
hy  besig  was  om  te  draai.  Die  besef  het  skielik  tot  my  deurgedring  dat  ek  dalk 
nie  weer  so  ’n  geleentheid  sal  kry  nie.  Ek  het  weer  die  kas  oopgesluit,  die 
pistool  raakgevat,  uit  die  holster  getrek,  hom  vinnig  beskou  en  die 
veiligheidsknippie  terug  geskuif.  Die  bloed  het  na  my  kop  gestoot  en  daar 
was  ’n  warm  suising  in  my  ore.  Toe  ek  omdraai,  die  pistool  oorhaal  en  ’n  tree 
tot  voor  hom  gee,  het  ek  geweet  dat  ek  nie  weer  sal  wegskram  van  dit  wat  ek 
moet  skilder  nie.  Hy  het  die  goed  uit  sy  hande  laat  val  en  na  sy  geweer  gegryp, 
maar  die  pistool  was  klaar  teen  sy  kop  en  ek  het  my  hand  toegedruk.  Met  die 
slag  het  sy  kop  agteroorgerufc  en  het  sy  geweer  kletterend  op  die  vloer  geval. 
’n  Dun  straaltjie  bloed  het  uit  ’n  gaatjie  tussen  sy  verdwaasde  oë  geloop  en  hy 
het  stadig  skuins  gesak  en  van  die  stoel  afgekantel. 

Ek  was  bly  dat  ek  Elizabeth  se  seuntjie  kon  gaan  soek.  Ek  was  nie  seker 
of  ek  hom  sal  kry  nie,  maar  ek  kon  nie  help  om  te  dink  dat  dit  verby  is  nie. 
Uiteindelik  verby.  Miskien,  het  ek  gedink,  sal  ek  dit  nou  kan  vergeet  of  dalk 
nie  meer  nodig  hê  om  te  vergeet  nie. 

En  Caspaas,  het  ek  gedink,  dit  sal  nie  vir  mý  nodig  wees  om  ander  te 
dreig  en  voor  te  sê  wat  om  aan  die  owerhede  te  vertel  nie. 

By  Tafelkop  het  hy  ons  eers  laat  daardie  middag  toegelaat  om  na  die 
kind  te  gaan  soek.  Die  ma  en  pa  rasend  van  bekommemis  en  aanhoudend  en 
roepend  deur  die  nag  met  fakkels.  Ek  het  eers  die  volgende  oggend  op  die 
spul  honde  afgekom.  Ek  het  die  geknor  en  getjank  gehoor  en  toe  nader 
gegaan.  Daar  was  ’n  stuk  of  agt  van  hulle  besig  om  kwylend  en  knorrend  om 
iets  rond  te  maal.  ’n  Groot  swarte  het  die  ander  probeer  wegbyt,  maar  hulle 
het  net  ’n  entjie  pad  gegee  of  gegryp  wat  hulle  kon  om  eenkant  te  gaan  vreet. 
Ek  het  niksvermoedend  nader  gegaan  en  toe  een  weer  met  iets  in  sy  bek  weg- 
spring,  het  ek  iets  rond  soos  ’n  kalbas  agterna  sien  ruk  en  skielik  besef  dis  die 
kind  se  kop.  Ek  het  my  geweer  gespan  en  sommer  in  die  bondel  in  geskiet. 
HuIIe  het  tjankend  uitmekaar  gespat.  Die  swarte  het  net  een  sprong  gegee  en 
neergeslaan. 

Die  grond  daar  rond  was  stofgetrap  en  klam  en  het  klewerig  aan  my 
skoensole  vasgesit. 

Van  die  kind  was  daar  nie  veel  oor  nie.  Die  en  helfte  van  sy  gesig  was 
weggevreet  en  ’n  bloederige  pappery.  Selfs  die  oog  het  makeer  en  die  tande 
en  dele  van  die  skedel  het  witterig  deur  die  rooi  gewys.  Sy  maag  was 
oopgeskeur  en  die  ingewande  uitgepluk.  Die  ribbebene  het  oop  wit  riwwe  in 
die  son  gelê  en  ’n  bloederige  kwal  waamit  dun  straaltjies  geloop  en  in  die 
stop  gedrup  het,  het  die  borsholte  gevul.  Daar  is  ook  aan  die  bene  en  arms 
gevreet  en  soos  die  honde  oor  die  vleis  baklei  het,  was  van  die  vars  oopgerukte 
en  gevrete  dele  vol  stof  en  sand. 

Ek  moes  gou  maak.  Die  priester  en  die  kinders  moes  op  pad  na 
veiligheid  kom,  sodat  ek  na  Elizabeth  se  seuntjie  kon  gaan  soek.  Om  die  angs 
wat  met  so  ’n  dood  gepaard  gaan,  sou  ek  myself  nooit  kon  vergewe  as  dié 
geskiedenis  homself  weer  moes  herhaal  nie. 

LILLIAN  HUDSON 


GEELBONTGOED 

Elke  jaar  in  September  trek  die  bittergousblom  die  sandgrond  oranje 
oor.  En  elke  Septembermaand  het  Ria  oor  die  draadhek  van  die  tuintjie  om 
die  plaashuis  geleun  en  in  die  slingerpad  met  sy  korreghýsjins  afgekyk  of  sy 
nie  ’n  stoffie  op  die  horison  gewaar  nie. 

As  jy  vir  Ria  sou  staan  en  dophou  het,  sou  jy  aan  haar  staan  kon  agter- 
kom  dat  sy  iets  afwag.  Haar  valerige  hare  was  gekam  en  gekrul  en  sy  het 
spaarsaam  poeier  oor  haar  gesig  gestof.  As  jy  wou  kwaadpraat  van  Ria,  sou  jy 
kon  sê  sy  was  ’n  oujongnooi  op  wag  vir  beter  dae  en  dat  sy,  met  haar  maer  lyf 
en  wegstaanbene  hoegenaamd  nie  die  antwoord  op  enige  man  se  gebede  kon 
wees  nie.  Ja,  selfs  nie  eens  die  antwoord  op  ou  Bailie  die  trêvelaar  se  drome 
nie. 

Elke  September,  vir  sewe  jaar  lank  al,  het  Bailie  met  sy  wa  aangekruie 
oor  die  stofpad.  In  die  wa  het  hy  alles  wat  ’n  vrou  op  ’n  afgeleë  plaas  se  hart 
kan  blymaak:  knope,  naalde,  kastrolle,  poeier  en  eau  de  cologne  en  rolle  en 
rolle  rokgoed.  Losgoed  wat  nie  op  groot  dorpe  aardig  sou  wees  nie  maar  vir 
haar  was.  Hy  en  sy  wa  was  soos  Vader  Krismis  en  sy  slee,  ’n  eenmaal  jaar- 
likse,  allesoortreffende  lekkerte  wat  die  waaiende  stof,  die  vaal  droogte  en  die 
elkedagse  eendersheid  in  ’n  blink  wêreld  vol  verwagtings  omskep  het. 

In  die  maande  tussenin,  tot  sy  weerkoms  elke  jaar  in  die  gousblomtyd, 
het  Ria  dan  al  haar  gedagtes  om  hom  gedraai.  Sy  het  gedink  hoe  hy  van  plaas 
tot  plaas  reis  en  van  dorp  tot  dorp,  hoe  hy  daar  ver  in  die  Kaap  sy  verkoop- 
goed  gaan  haal  en  hoe  hy  met  die  mense  lag  met  so  ’n  dik  lag  as  iets  hom 
plesier  gee.  Sy  het  nogal  dikwels  gedink  aan  die  keer  toe  hy  vir  haar  gefluister 
het: 

“My  dáling,  ek  het  hier  vir  jou  roksgoed,  spesiaal  net  vir  jou  gebring, 
wat  jou  na  een  van  dié  gousblomme  sal  laat  lyk.’’ 

En  verlede  September  het  die  bittergousblom  amper  die  helte  van  ’n 
mens  se  hoogte  gestaan.  Die  sporrie  het  wit  en  blou  gebuig  in  die  wind  en  die 
hemel  oor  Namakwaland  was  blouer  as  in  enige  ander  lente  op  enige  ander 
plek.  Ria  het  uitgereken  en  afgetel  dat  dit  haas  tyd  was  vir  Bailie  se  besoek. 
Sy  het  koffiepitte  gebrand,  huis  geskuur,  oondbrode  gebak,  die  hekellappies 
oor  al  die  stoele  se  armleunings  gewas  en  gestyf  en  al  haar  ou  vader  se 
medisynebotteltjies  afgestof  en  reggepak  en  sy  witdulsies  langs  hom  neergesit 
met  die  woorde:  “Ek  maak  maar  bietjie  aan  die  kant,  Pa.  Mens  weet  nooit 
seker  wanneer  hier  mense  sal  kom  nie.’’  Oom  Oujan  het  maar  weer  omge- 
draai  op  sy  ander  sy  en  nie  juis  opgewonde  geraak  oor  die  twyfelagtige 
moontliJcheid  van  kuiermense  nie.  Sy  witdulsies  en  borswater  was  vir  hom 
van  onmiddelliker  belang.  Soms  as  daar  donkerkoppe  op  die  horison  was, 
het  hy  ver  gekyk  vir  die  reën. 

Daardie  eerste  week  in  September  het  Ria  elke  móre  skuins  ná  elfuur  by 
die  hek  gaan  staan.  Die  een  móre  het  haar  hart  bontgespring.  ’n  Stoffie  het 
op  die  horison  aangekom.  Sy  het  haar  hande  oor  haar  hare  gestryk  en  toe 
haar  oë  skrefies  getrek  om  gouer  te  kan  sien. 

Naderhand  het  die  stoffie  vorm  aangeneem.  Sy  het  gesien  dis  ’n  vreemde 
wa  en  vreemde  perde  en  ’n  man  en  vrou.  Hulle  het  stilgehou,  dankbaar  om 
’n  mens  te  sien.  Sy  het  vir  hulle  koffie  gegee.  Nee,  hulle  het  nie  ’n  blou  wa 

met  twee  flink  bruin  hingste  gesien  nie.  Die  blydskap  het  uit  haar  hart 
gegaan.  Die  afwagting  het  nog  elke  oggend  in  haar  oë  gelê. 

En  toe  op  die  tiende  September  word  die  stoffie  in  die  pad  ’n  bekende 
blou  wa  met  twee  fluks  bruin  hingste  en  ’n  man  wat  plesierig  van  ver  af  met 
die  hoed  waai.  Hy  sien  die  vroumens  van  ver  af  al.  Hoe  sy,  lank  en  maer,  met 
haar  hand  oor  die  oë,  teen  die  skerp  son  in,  padlangs  kyk. 

“Vandag  gaan  ek  slaapplek  vra  hier  by  Oujan  Kotzé  en  sy  dogter,’’  dink 
hy.  “Middag  my  dáling,  hier’s  die  mak  Engelsman  alweer,’’  groet  hy  en  bring 
die  perde  met  ’n  spogdraai  voor  die  hek  in. 

“Ai,  die  jaar  was  te  lank  gewees,”  flikflooi  hy  en  maak  die  perde  vas.  Hy 
het  ’n  gemmersnor,  sandbruin  hare,  ’n  voorspoedige  hoed  op  sy  kop  en  ’n 
oranje  gousblom  in  sy  knoopsgat. 

Niemand  het  nog  ooit  vir  Ria  Kotzé  “my  dáling”  gesê  nie. 

Die  aand  is  dit  net  Bailie  en  Ria  aan  die  kombuistafel.  Oom  Oujan  is 
lankal  nie  meer  gebodderd  met  opstaan  vir  eet  nie. 

Ria  gee  vir  Bailie  die  bak  met  skaapvleis  aan.  Hy  vat  dit  by  haar  en  laat 
sy  vingers  liggies  aan  hare  raak.  Ria  voel  hoe  sy  rooi  word,  stoot  dan  haastig 
die  kom  aartappels  nader  en  gaan  w'oel  dan  met  die  kofïie  op  die  kole  om 
haar  rooi  wange  weg  te  steek. 

Nou  vir  die  groot  dinge.  Hy  dra  rolle  en  rolle  rokgoed  van  die  wa  af  in  die 
voorkamer  in.  Hy  tel  een  stuk  blou  lap  op,  rol  dit  netjies  van  die  rol  af.  Ria 
buk  oor  die  knope,  gare  en  naalde. 

“Sal  jy  nie  volgende  keer  vir  my  geelbontgoed  saambring  nie?”  vra  sy, 
sommer  net  om  iets  te  sê  en  vroetel  in  die  knope  rond. 

“Ja,”  sê  hy  en  betrap  haar  behendig  van  agter  af.  Hy  draai  die  blou 
materiaal  om  haar,  om  en  om.  Van  bo  by  die  maer  skouers  om,  tot  onder  by 
haar  kniekoppe,  sodat  haar  arms  vasgerol  is. 

Hy  lag  diep  en  ryk  van  lekkerkry  en  slaan  sy  twee  stewige  arms  om  haar. 
Sy  sien  net  die  fyn  gemmerblonde  haartjies  op  sy  voorarms  en  dan  knyp  sy 
haar  oë  toe  en  lag  saam.  Hy  soen  haar  totdat  sy  naderhand  in  die  halfdonker 
voorkamer  hyg  na  haar  asem. 

As  hy  haar  naderhand  loslaat  vang  sy  net  vinnig  die  kwaai  oog  van  een 
van  haar  vooroupas  teen  die  muur,  wat  uit  sy  dik  swart  raam  op  haar  neer- 
kyk,  so  asof  hy  self  nooit  gevry  het  nie. 

lewers  in  die  huis  kraak  die  matras  soos  oom  Oujan  omdraai  in  sy  bed. 
Haar  wange  gloei  en  Bailie  lag  vir  haar.  “Jy  lyk  mooi  so,”  sê  hy.  Dan  tel  hy 
haar  op  en  sit  haar  op  die  rusbank  neer.  Die  gestyfde  wit  kleedjie  val  van  die 
bank  se  leuning  af,  maar  nie  een  van  hulle  twee  tel  dit  op  nie. 

En  vanjaar  is  die  gousblomme  nie  baie  groot  nie.  Die  wit  sporrie  het  net 
plek-plek  fyntjies  opgeslaan. 

Ria  het  die  blou  rok  aan  wat  sy  van  verlede  September  se  rokgoed 
gemaak  het.  Elke  dag  van  die  afgelope  jaar  het  sy  gewonder  of  sy  maar  net  vir 
hom  ’n  los  gelukkie  was.  Sou  hy  weer  kom? 

EHe  wind  waai  aaneen.  Ver  in  die  pad  af  wil  dit  vir  haar  lyk  asof  sy  die 
stof  van  ’n  beweging  in  die  pad  sien.  Sy  trek  haar  oë  op  skrefies  en  vir  een 
wilde  oomblik  maak  die  skerp  sonlig  haar  wys  dat  dit  ’n  ander  ryding  is.  Die 
stof  waai  vlae  in  die  pad  af.  Dan  sien  sy  die  kleur  van  die  wa:  blou,  met  twee 
bruin  hingste  vooraan. 

Vir  die  eerste  keer  in  sewe  jaar  maak  sy  die  hekkie  oop  en  stap  die  wa 
tegemoet.  Die  twee  perde  word  voor  haar  ingetrek  en  die  man  klim  af. 

“Tant  Ria?”  vra  hy 
Sy  knik  woordeloos. 

“My  pa  het  nog  laaste  gesê:  ‘ Vat  vir  Ria  haar  rokgoed.’  ” 

Die  wind  waai  ’n  stofvlaag  tussen  hulle  deur.  Sy  staan  nie  meer  af- 
wagtend  nie,  net  skuins,  teen  die  draad  aangeleun. 

“Hoekom  sê  Tante  dan  niks  nie?”  herhaal  die  jong  man  met  die 
gemmerblonde  hare  weer,  effens  onseker. 

Sy  vee  stadig  met  haar  een  hand  oor  die  geelbontgoed. 

“Wil  jy  koffie  hê?”  vra  sy  met  die  omdraai. 

E.W.  . HAMMOND 


WINTERSEE 


Hunstanton,  1976 

Die  winters  hier 
langs  die  see 
is  wreed 

en  tot  die  been  toe  wit; 
wind  en  reën 
ken  geen  genade  nie, 
sneeu  storm  woedend 
wit 

oor  daardie  wilde  see 
wat  ysig  breek 
met  ’n  kilte  wat 
dwarsdeur 
die  bene  steek. 


SELFMOORD 


Hy  sit  in  die  wintersonnetjie 
en  kerf-kerf,  en  sny 
met  die  skerp  mes  deur 
ou  velle,  eelte  en 
vergete  gevegte,  en  dieper 
verby  sening  en  been 
en  steek  uiteindelik 
die  lem  in  die  sagte 
murg  van  die  siel. 

En  roep  met  ’n  groot  stem 
na  homself. 

KARKAS 

Hierdie  kaalgevrete  bene 
vra  vleis,  maar  ek  het  niks 
om  hulle  kaalte  mee 
te  bedek  nie;  nie  sening 
spier  of  bloed  nie; 
nie  pyn,  aanvaarding  of 
ootmoed  nie: 

Net  hierdie  karkas  van 
verbleekte  bene,  onvervuld 
soos  versteende  drome. 

CHAGALL 


Die  vlakke  buig, 
word  ruimtes  van  ’n  kind; 
heuwelronding,  lugboog,  lyne 
ellipties;  onverbind. 


IN 


ANDERLAND 


Ek  hoor  ’n  boot 
se  hartseer-roep 
my  hart  roep  my 
boodskap  oor 
die  see  na  my 
land  so  vêr 
en  woes  geleë. 


DIE  SEE 


Die  see 

kan  nie  heelmaak  nie. 

Die  see  breek  net 
op  sy  eie 
kuste,  rotse,  trek 
hom  weer  terug  en 
wieg 

in  sy  eie  golwe 
en  laat  die  koue 
winde  waai. 

STRANDLOPER 

Daar  is  ’n  see,  daar 
is  ’n  wind  wat 
oor  daardie  see  waai 
en  ’n  strandloper  wat 
in  daardie  koue  wind 
langs  daardie  koue  see 
loop 

DOOIE  VOëL 

Ek  sien  ’n  voël  tussen 
die  nat  takke. 

Ek  kyk  in  sy  stil  oë 
wat  kyk  in 
die  kilte  wat  nooit 
weer  wyk  nie. 

JAN  DE  BRUYN 


BUITE  SKIF  DIE  REëN  TOT  BOME 

Buite  skif  die  reën  tot  bome 

en  die  bome  weer  tot  reën 

en  die  ruising  sing 

sing  die  stilte  tussen  ons  tot  silwer 

en  die  silwer  weer  tot  stilte 

en  jou  oë  word  helder 

druppels  teen  ’n  ruit. 

NOU  VERF  DIE  AAND 


Nou  vou  die  aand 
bloue  voue  in  die  berg 
’n  korhaan  roep 
skor  na  ’n  ster 
en  ’n  kiewiet  klae  stil 
by  die  botgesigmaan 
oor  sy  maat  sonder  vlerk 
wat  dryf  in  die  dam 

My  voetstappe  fluister 

vir  die  miere  in  die  gras 

seker  dat  ek  elke  nag  nog  wag 

dat  die  wind  en  die  uile  ophou  roep 

voor  ek  weer  van  jou  droom: 

hoe  die  as  oor  die  kole 

grys  jare  oor  my  lê 


HET  JY  AL 


Het  jy  al  ’n  mens 
vér 

oor  ’n  winterlandskap  sien  loop 

dan  is  hy  boom 

en  dan  is  hy  mens 

en  as  hy  loop 

kan  hy  netsowel 

stilstaan 

HERMAN  ENGELBRECHT* 


KRIS  KRISTOFFERSON 

And  there’s  nothin’  short  of  dyin’ 
half  as  lonesome  as  the  sound 
on  the  sleepin’  city  sidewalks 
Sunday  mornin’  comin’  down  ... 

Bibberend 
uit  gisteraand 
van  dwelmhitte 
rookvertrek 
bottels  dreunmusiek 
skel  lagge 

’n  warm  wriemelende 
sagte  lyf 

strompel  stadstrate 

leeg  verlate 

karloos  busloos 

mensloos  stil 

donder  in  dowwe  kop 

wit  pynflitse  uit  rooi  oë 

pa  dogter  vrolik  in  ’n  park 

’n  kerkklok  lui  eensaam 

eggo  gister  se  vergete  drome 

’n  seuntjie  loop  skop-vloek  ’n  blik 

’n  koor  sing  lof 

iewers  die  geur  van  braaihoender 

in  ’n  vaalblou  lug 

en  weedom  spoel 

in  elke  vesel  tam 

’n  wete  van  iets 

êrens  wat  verlore  lê  ... 

Uit  rookwolke 
grou  geboue 
uit  strak  staal  steen 
beton  en  glas 

uit  niksseggende  straatname 
uit  borde  advertensies 
kougom  Coke 
en  die  nuwe  Renault  5 
stort  Sondagmóre 
op  my  neer 


*Herman  Engelbrecht  se  debuutbundel  Droomskerwe  het  in  1976  verskyn  (Uitgewer:  P.J.  de 
Villiers,  Bloemfontein). 

BERGVAKANSIE 


Jy  swaaistap  af 
na  die  terras 
se  luierstoel 
voor  jou 
die  oneindige 
jy  donkerbril 
en  lees 
jou  Sarie 

CHARLES  MALAN 


* 


DIE INTERAKSIE  VAN  ENKELE  DIEPTESTRUKTURE  IN  SEWE  DAE 
BY  DIE  SILBERSTEINS  ^ 

Religieuse  substratum 

Dié  altyd  enigmatiese  roman  kan  bepaald  nie  met  behulp  van  enige 
enkele  mito-religieuse  dieptestruktuur  hokgeslaan  word  nie.  ’n  Grotesk- 
komiese  fantasie  is  dit  byvoorbeeld  ook  wel;  ’n  satiriese  ontluisteringsroman 
met  trekke  van  die  burleske  wat  meermale  tot  blote  travestie  degenereer.  En 
dan  is  daar  natuurlik  die  loutere  ironie.  Selfs  die  ouderwetse  moraliserende 
trant  word  op  vernuftige  wyse  ironiserend  gebruik.  Uiteindelik  word  die 
verhaal  egter  tóg  uit  die  ban  van  profaniseringsprosesse  gered  deur  kern- 
aspekte  van  religie  en  mite. 

’n  Gekamoefleerde  en  suggestief-ontplooide  esoterisme  dra  baie  tot  die 
sublieme  religieuse  statuur  by.  Veral  belangrik  is  die  grondliggende  Kab- 
balistiese  strewe  na  die  volmaakte  en  absolute,  die  inisiasie  vanuit  die 
bekende  na  die  onbekende,  en  die  ooreenkoms  tussen  die  mikro-  en  makro- 
kosmos.^  Presies  hóé  beswering  plaasvind  en  die  wonder  vorm  kry,  is  egter 
selfs  nie  met  behulp  van  genoemde  patrone  maklik  uit  te  maak  nie. 

Die  feit  dat  die  religieuse  inisiasie  tot  die  Hoër  Self  in  die  Kabbala  juis 
sewe  stadia  behels,  is  ’n  waardevolle  leidraad.  Want  ook  die  psigiese  trans- 
formasieproses  wat  deur  die  alchemie  versinnebeeld  word,  is  sewevoudig.^ 
Vorm  word  boonop  uit  die  sewe  aktiewe  sephiroth  of  sfere  (“seven  states  of 
angelic  life’’)  geskep,  en  die  onsigbare  word  geopenbaar.'^ 

Dit  is  die  sleutelwoord:  openbaring.  Die  enigmatiese  slottoneel  van  die 
boek  is  die  beste  illustrasie  van  die  magies-religieuse  transponering  van  die 
banale.  Een  van  die  belangrikste  Kabbalistiese  rituele  is  naamlik  die  heilige 
huwelik,  wat  bepaald  in  die  romangebeure  neerslag  gekry  het.  Die  aand  van 
die  sewende  dag  word  die  hieros  gamos,  die  mistieke  vereniging  van  God  en 
sy  Bruid,  gevier.  ’n  Hele  prosessie  wag  op  die  verskyning  van  die  Bruid,  wat 
gekoppel  word  aan  ’n  Messiaanse  hoop  op  verlossing.  5 

EHe  sakrale  huwelik  tussen  die  aardse  en  die  hemelse  het  ook  ’n  parallel 
in  die  Hoogliedhuwelik  van  die  Shulamite,^  wie  se  naam  in  Grieks  as  Salome 
(“vrede”)  vertaal  word.^  Die  misterie  van  die  Shulamite  se  vereniging  met 
haar  minnaar  word  in  die  verhouding  tussen  Henry  en  sy  Salome  weerspieël. 
Hy  leer  haar  deur  die  donkerogige  meisies  as  haar  “prefigurasies”  ken,*  en 
die  sewe  dae  is  eintlik  simbolies  van  Salome  se  sewe  sluiers  wat  verwyder 
moet  word,  sodat  Henry  haar  van  aangesig  tot  aangesig  kan  sien.^  Die  ont- 
moeting  met  die  Bruid  of  Shekinah  is  die  onthulling  van  ’n  diepe  misterie, 
soos  die  verwydering  van  die  groot  moedergodin  en  minnares  Isis  se  sluier.*® 
Die  Kabbalistiese  siening  van  die  Godheid  en  die  Paradys  laat  dus 
verskeie  parallelle  met  die  mitiese  SaIome/ShuIamite/5/?eA:í>ia/í-figuur  blyk. 
Graves  noem  byvoorbeeld  dat  die  Malache  ha-Shareth  (“the  Angels-in- 

•As  getuienis  van  die  durende  uitdaging  wat  Etienne  Leroux  se  werk  vir  leser  en  student  vorm, 
plaas  die  redaksie  graag  die  volgende  drie  studies  wat  ons  in  die  jongste  tyd  ontvang  het. 

Waiting”)  saam  met  die  Shekina  of  “Helderheid  van  God”  verskyn.  Die 
Shekinah  (Salome)  wat  dikwels  as  bruid  of  die  vroulike  aspek  van  die 
Godheid  verbeeld  word,  het  ook  ’n  gevolg  van  sewe  maagde.^^  ’n  Gnostiese 
Salome  was  boonop  die  eerste  een  om  Christus  te  aanbid.  Sy  was  een  van  sy 
getrouste  volgelinge  en  was  ook  by  die  kruis  teenwoordig.*^  Doresse  vertel  van 
’n  gnostiese  oorlewering  dat  Christus  vir  Salome  met  hom  na  die  hemel  mee- 
gevoer  het;  hierdie  “Eva”  was  sy  minnares  en  sy  is  die  Moeder  van  die  Lewe 
genoem.^4 

Dat  Salome  en  haar  mitologiese  eweknieë  getransformeerde  liefde 
(agape)  versinnebeeld,  is  duidelik.  Deur  haar  leer  Henry  die  liefde  ken,  en 
moontlik  selfs  die  genade  wat  op  die  sondeval  volg.  Jung  het  besondere 
waarde  geheg  aan  ’n  droom  wat  hy  van  Salome  en  Elia  gehad  het  (’n  paar 
wat  dadelik  aan  Salome  Silberstein  en  haar  vader  herinner).  Volgens  Jung  is 
Salome  dan  die  animafiguur  wat  blind  is  omdat  sy  nie  die  betekenis  van 
dinge  insien  nie.  Elia  is  die  figuur  van  die  wyse  ou  profeet  en  verteenwoordig 
die  element  van  intelligensie  en  wysheid  (Logos),  terwyl  Salome  die  erotiese 
element  (Eros)  versinnebeeld.  Jung  het  ook  dikwels  klem  gelê  op  die  hieros 
gamos,  ’n  simbool  van  heelwording  en  die  versoening  van  teenoorgesteldes. 
Die  huwelik  beteken  ’n  herstel  van  eenheid,  want  aan  die  begin  was  die 
Shekinah  in  die  laer  aardse  ryk  en  harmonie  het  geheers;  Adam  het  met  die 
sondeval  die  ideale  toestand  omvergewerp.^® 

Die  simboliek  van  die  slotvisioen  korreleer  nie  slegs  met  die  prosesse  van 
religieuse  hergeboorte  en  transformasie  nie,  maar  ook  met  dié  van  psigiese  en 
alchemistiese  transmutasie.  Die  eindgebeure  kan  dus  bes  moontlik  gelees 
word  as  ’n  bereiking  van  die  Hoër  Self  en  ’n  toetrede  tot  die  staat  van  die 
engele.  Volgens  die  Kabbala  geskied  dit  nadat  die  laer  natuur  afgelê  is 
tydens  die  progressie  deur  die  sewe  aktiewe  sephiroth-sXsiáia.}^ 

Die  verlossing  van  die  slot  klop  boonop  met  Jock  se  gnostiese  lewens- 
filosofie.  Die  gnostiek  het  gewoonlik  geleer  dat  daar  geen  sonde  is  nie,  maar 
slegs  onkunde;  die  mens  is  verlos  deur  te  ontwaak  tot  gnosis  of  kennis.^® 
Deur  gnosw  kon  die  transendente  immanent  gevind  word.  Ook  op  dié  vlak 
is  Salome  se  skadurol  as  godinfiguur  betekenisryk,  want  die  gnostiese  ar- 
chonte  of  wêreldheersers  was  op  ’n  hemelse  Eva,  ’n  ligwese,  verlief.^^  Die 
ligwese  en  diegene  wat  die  goddelike  oerlig  weerspieël,  word  genote  van  die 
engele.  Ook  die  vroulike  gestalte  naas  God  wat  die  hemelse  wysheid  ver- 
sinnebeeld,  is  ’n  tussenwese  soos  die  engele  en  ’n  bekende  visioenêre  ver- 
skynsel.^^ 

Verskeie  mitologiese  motiewe  dien  dus  as  losse  analogieë  om  die 
ritualistiese  en  religieuse  strukturering  te  versterk.  Abstraksie  en  onsig- 
baarheid  het  tot  in  die  newestrukture  deurgewerk,  en  die  simbiose  tussen 
aktieke  en  moderne  mites  (soos  in  Hilaria)  is  versteur.  Talle  mitologiese  en 
simboliese  motiewe  word  soos  ligbeelde  in  ’n  towerlantern  oormekaar  geskuif 
om  ’n  diffuse  en  tóg  gekonsentreerde  beeld  te  projekteer. 

In  die  proses  vind  ontluistering  en  desakralisering  op  groot  skaal  plaas. 
Die  kartonfiguur  Henry  Faustus  skakel  ten  nouste  met  die  kultus  van 
Prometheus  Absurdus  in  die  moderne  letterkunde.  Daar  word  nie  sonder 
rede  nóú  aangesluit  by  sisteme  soos  die  gnostiek,  die  alchemie  en  die  okkulte 
nie;  al  dié  stelsels  het  tot  die  banale  en  selfs  absurde  gedegenereer. 

In  die  slothoofstuk  word  ironiese  relativering  egter  minstens  ten  opsigte 
van  sekere  kardinale  aspekte  dramaties  opgehef.  Die  mitologiese  steierwerk 

wat  betekenis  en  samehang  in  die  paradoksale  chaos  van  die  orde  help  inbou, 
het  nou  ooglopend  ten  doel  om  die  sekulêre  en  banale  te  konsekreer.  Dié 
tendens  korreleer  uiteraard  ook  met  die  religieuse  simboliek. 

Ten  opsigte  van  die  verskillende  religieuse  inisiasieprosesse  word 
ironiese  inkongruensie  en  kontradiksie  selfs  meer  as  in  die  slottoneel 
genuanseer.  Strukturele  meervlakkigheid  word  meesterlik  in  diens  van 
ironiese  onversoenbaarheid  gestel.  En  deurgaans  handhaaf  Leroux  die  ek- 
wilibrium  van  teenoorgesteldes  wat  groot  ironie  kenmerk. 

Die  verwysing  na  “die  Huis  van  Levi  hergebore  in  Welgevonden”  (p.78) 
is  ’n  ondubbelsinnige  bevestiging  dat  die  familie  op  Welgevonden  ’n  heilige 
taak  het;  minstens  dan  op  die  vlak  van  die  mito-religieuse  dieptestruktuur. 
Die  seuns  van  Levi  is  naamlik  uitverkies  om  met  die  “hoogheilige  dinge”  te 
werk  by  die  tent  van  samekoms.  Hulle  werksaamhede  het  boonop  on- 
teenseglik  ooreengestem  met  die  rituele  van  talle  misteriegodsdienste.  Hall 
beskou  die  rol  van  die  priesters  in  wat  hy  noem  die  “Tabernakelmisterieë”  as 
van  besondere  esoteriese  belang. 

Daar  is  bepaald  ’n  preokkupasie  met  die  simboliek  en  rituele  van  die 
priesterkultus  en  die  misterieë  by  die  interpreterende  verteller  te  bespeur.  Dit 
is  asof  hy  angstig  in  elke  banale  maar  simboliese  situasie  soek  na  ’n  “vonk 
van  die  waarheid”.  Uit  dié  pogings  kristalliseer  ironiese  paradokse  en  juksta- 
posisies,  maar  ook  diep  sinryke  simbole  naas  die  afvalprodukte  van 
sekularisasie  en  banalisering. 

Jock  se  priesterlike  rol  word  veral  tydens  Henry  se  besoek  aan  die 
kelders  ingeklee.  Dié  toneel  bevat  al  die  elemente  van  die  inisiasieritueel  soos 
dit  in  die  misterieë  bewaar  is:  slegs  uitverkorenes  word  toegelaat 

(toegangspermitte  is  hier  nodig),  die  hiërofant  of  priesterleier  lei  die  neofiet 
wat  ingewy  moet  word  deur  gangetjies  na  drie  kelders,  waar  die  esoteriese 
wysheid  aan  hom  meegedeel  word  en  hy  die  godheid  in  homself  ervaar,^^  en 
daarna  keer  hulle  op  simboliese  wyse  “na  bowe”  terug  (p.49).  In  die  kelders 
werk  witgeklede  mans  wat  “met  ingetoë  toewyding  soos  priesters  in  ’n  tempel 
meedoen  aan  die  ritueel  van  fermentasie  en  volbringing.”  Wyn  is  die  simbool 
van  die  siel  (en  ook  die  Self),  want  hulle  is  besig  om  met  die  “heilige  in- 
strumente  van  hulle  amp  die  siel  (te)  lei  tot  uiteindelike  individuasie”  (p.48). 

Nadat  Jock  die  neofiet  Henry  tot  in  die  laaste  kelder  begelei  het  en  aan 
hom  die  geheim  van  transformasie  en  versoening  verduidelik  het,  lyk  hy  in 
die  kelderlig  “soos  die  hierophant  wat  sy  volgelinge  in  die  geheimenisse  van 
die  misterie  lei”  (p.49).  Hy  deklameer  “donderend”  dat  daar  in  die  kelders 
miskien  iets  soortgelyks  plaasvind  “as  wat  met  die  misteries  van  Eleusis  in 
die  grotte  plaasgevind  het,  of  in  die  Attis-Kubeliese  misteries,  of  in  die  ware 
gelowige  met  die  volkome  belewing  van  sy  simbole...”  (p.49);  dus  ’n 
numineuse  ervaring  van  “die  lewe  in  God”.  Tydens  dié  dissertasie  het  Jock  ’n 
“mistieke  lig”  in  sy  oë,  wat  verdwyn  wanneer  daar  ’n  wisseling  van  die 
“bonatuurlike  tot  die  alledaagse”  (pp.49 — 50)  plaasvind. 

Met  die  herhaalde,  byna  resepmatige  aansluiting  by  die  misterie- 
simboliek  word  daar  dus  op  die  kenmerkend  moraliserende  wyse  oënskynlik 
op  die  belang  van  dié  soort  religieuse  gebeure  gewys.  Ambivalensie,  parodie 
en  selfs  travestie  is  egter  nooit  ver  van  die  oppervlakte  nie.  Telkens  ver- 
brokkel  die  patroon  en  degenereer  die  misteriewerksaamheid  tot  sekulêre 
absurditeit. 

Op  voortreflike  wyse  word  die  geheimenisse  van  die  wynmakersbedryf 

byvoorbeeld  benut  om  én  godsdiensontluistering  en  die  reste  van  misterie  in 
die  banale  wêreld  te  belig.  Die  uitverkiesingsleer  word  op  die  wyn  van  toe- 
passing  gemaak,  want  “soos  die  Calvinistiese  siel  van  die  mens,  is  sommige 
bestem  tot  volmaaktheid  en  ander  tot  wrange  ondergang.”  Dat  die  verlossing 
deur  Christus  as  Middelaar  moet  geskied,  word  verduidelik  in  Jock  se  ver- 
dere  toeligting  met  die  yeso  as  simbool. 

Hoewel  Jock  die  hoëpriester  van  die  orde  is,  stel  sy  gnostiese  dualiteit 
hom  in  staat  om  onmiddellik  ná  die  toneel  in  die  kelders  van  rolle  te  verwissel 
en  sy  hiëratiese  rol  tydelik  op  te  sê.  Nou  wy  hy  sy  protégé  in  die  chaos  en 
negatiwiteit  in  — weer  eens  deur  middel  van  ’n  ritueel.  Dit  geskied  in  die 
kamer  van  bieg  wat  deur  ’n  “helse”  stoomgesuis  gevul  word  wanneer  Jock  ’n 
kraan  oopdraai  (p.51)  — vergelyk  dit  met  die  middelste  kelder  wat  as  “die 
hemel”  beskryf  is  (p.49).  In  dié  kamer  is  Jock  ’n  Lucifer  en  ’n  Job  wanneer  hy 
sy  protes  teen  die  Skepper  uiter.  Hierdie  aanraking  met  die  chaotiese  en 
irrasionele  waartydens  daar  nie  geformuleer  en  geartikuleer  kan  word  nie,  is 
vir  Henry  ’n  belangrike  numineuse  ervaring,^^  want  dit  is  “die  alleromvat- 
tendste  kommunikasie  met  die  Almagtige  wat  hy  nog  ooit  ervaar  het”  (p.51). 

Ook  die  bieg  word  as  ’n  soort  misterieritueel  voorgestel:  daar  word 
gewag  gemaak  van  die  “volmaakte  broederskap”  met  ’n  “kern  van  geheim- 
houding”  wanneer  hulle  die  “heiligdom”  in  swye  verlaat  (p.52).  Dié  ritueel 
verloor  egter  op  die  vyfde  dag  sy  betekenis  wanneer  orde  en  chaos,  goed  en 
kwaad  ineengestrengel  raak  en  die  chaos  na  die  oppervlakte  deurbreek.  Uit 
die  stoompype  kom  slegs  ’n  floue  gesuis  wanneer  Jock  die  krane  oopdraai 
“en  daar  bly  vir  hulle  niks  oor  nie,  niks  oor  nie.”  (p.l04).  Op  die  sesde  dag, 
met  Henry  se  inisiasie  bykans  voltooi,  is  dit  blykbaar  slegs  Jock  as  skepper 
van  die  orde  wat  nog  die  reinigende  aanraking  met  die  chaos  nodig  het.  Hy 
“draai  al  die  krane  oop  en  bulder  sy  vrees,”  maar  van  Henry  word  niks 
gemeld  nie  (p.l24).  In  hierdie  stadium  is  laasgenoemde  ook  reeds  een  van  die 
uitverkorenes  van  Levi,  want  hy  het  die  bose  en  vrees  leer  ken.  “As  jy  vrees 
leer  ken...”  het  Jock  hom  verseker,  “Dan  is  die  priesterskap  van 
Welgevonden  joune.”  (p.75) 

Terwyl  die  misterie-inisiasieritueel,  die  wynsimboliek  en  die  bieg  in 
sigself  travestieë  is,  is  daar  ’n  belangrike  graadverskil  ten  opsigte  van  die 
ander  geparodieerde  “misterieë”.  Hulle  is  naamlik  die  integrasie  van  die 
wyne  in  die  kamer  van  Ubu,  die  toewyding  van  die  tuinier  aan  sy  masjien  en 
van  prof.  Dreyer  aan  sy  eksperimente,  en  die  heksesabbat.  Die  wetenskaplike 
en  meganiese  wyse  waarop  die  rituele  van  hierdie  onderskeie  “godsdienste” 
uitgevoer  word,  weerhou  Henry  en  sy  begeleiers  van  persoonlike  meelewing. 

Die  godsdienstige  of  pseudo-godsdienstige  aard  van  die  £'rsaíz-misterieë 
word,  veelseggend  genoeg,  geopenbaar  juis  wanneer  die  ontploffings  plaas- 
vind  en  ’n  apokaliptiese  rookkolom  soos  ’n  “gesimuleerde  atoomontploffmg” 
die  horison  bedek.  Nou,  terwyl  daar  “geen  patroon”  meer  in  die  kamer  van 
Ubu  is  nie  en  die  masjien  etikette  verfrommel,  “het  die  vertrek  ’n  katedraal 
geword,  die  masjien  ’n  altaar,  die  bewegings  ’n  ritueel  in  ’n  geluidlose, 
vormlose  godsdiens.”  (p.l03).  Selfs  dié  geforseerde  en  kunsmatige 
metaforisering  kommentarieer  die  sinledige  aard  van  die  Ubu-“ritueel”  wat 
deur  die  ontploffing  en  vernietiging  van  die  orde  aan  die  kaak  gestel  is.  Ter- 
selfdertyd  word  prof.  Dreyer  se  pogings  om  “ewigdurende  fermentasie”  te 
bewerkstellig  in  die  wiele  gery  (p.lOO).  En  hoewel  die  tuinier,  “bekring  deur 
’n  stralekrans”,  homselftoewy  aan  sy  rekenmasjien  — die  “god”  waaroor  hy 

in  sy  “handboekbybel”  lees  (p.78)  — gebeur  daar  niks  wanneer  hy  die 
knoppies  druk  nie  (p.l03). 

Daar  is  één  gemeenskaplike  element  in  die  oënskynlik  absurde  optrede 
van  die  verskillende  priesters  van  die  orde  wat  vir  Henry  as  neofiet  van 
besondere  belangis:  die  alchemistiese  toewyding  aan  simbole.  Sy  eie  onvoor- 
waardelike  oorgawe  aan  die  einde  wys  dat  hy  sy  les  goed  geleer  het. 

Die  plegtige  ritualistiese  en  seremonieagtige  gebeure  tydens  verskillende 
partytjies  laat  die  moontlikheid  oop  om  ook  Henry  se  sosiale  inisiasie  as  deel 
van  die  groter  inisiasiepatroon  van  die  misterieë  te  beskou.  Sy  inwyding  tot 
die  kennis  van  goed  en  kwaad  geskied  egter  grotendeels  op  ’n  filosofiese 
wyse.  Die  legende  van  dr.  Faustus  sorg  as  mitologeem  vir  ’n  balans  tussen  die 
rasionele  en  irrasionele  aspekte  van  inisiasie  op  dié  vlak:  “Klein  Henry 
Faustus  gaan  ’n  verbond  met  die  duiwel  aan  om  van  sy  negatiwiteit  ontslae  te 
raak”  (p.l30). 

Die  duiwel  word  deur  twee  persone  verteenwoordig:30  J.J.  wat  later  die 
rol  van  Swartjan  op  die  heksesabbat  speel,  en  Jock.  Albei  het  trouens  ’n 
verbintenis  metdie  demoniese  Lilith-figuur,  Mrs.  Silberstein,  J.J.,  wat  Henry 
aanvanklik  begelei,  beantwoord  aan  die  banale  “Middeleeuse”  siening  van 
Satan.  Die  polivalente  Jock  neem  die  begeleiding  as  ’n  geslepe 
Mephistopheles  oor.  Hy  verseker  Henry  dat  hy  “die  duiwel  eers  moet  leer  ken 
voor  jy  die  poorte  van  die  hemele  kan  ingaan”  en  dat  ’n  gebrek  aan  kennis 
van  die  kwaad  “’n  sonde”  is  (p.29). 

Verskeie  ander  ooreenkomste  as  die  Mephistopheles-motief  lok  ’n 
nadere  vergelyking  tussen  die  roman  en  Goethe  se  Faust  uit.  Vergelyk  die  rol 
van  die  Walpurgisnag,  die  hekse,  die  visioen  van  Lilith  wat  Faust  tydens  die 
heksesabbat  kry,  die  manier  waarop  hy  sy  geliefde  idealiseer  ten  spyte  van 
banalisering  deur  Mephistopheles,  sy  ondergang  ná  sy  verbond  met  die 
Antagonis,  ens.^^  Die  Faustus-tema  en  Goethe  se  verwerking  daarvan  is  om 
verskillende  redes  in  die  roman  belangrik.  Dit  sluit  gaaf  aan  by  die  Gotiese 
dramatisering,  sowel  as  by  die  optrede  van  die  daemoniese  agent  wat  in  alle- 
gorie  van  groot  belang  is.  Daarbenewens  word  siklies  met  die  Faustus-motief 
in  ander  romans  opgekoppel.  Die  motief  hang  ten  nouste  saam  met  am- 
bivalente  teologiese  en  psigologiese  probleme  soos  die  aard  van  goed  en 
kwaad  en  van  die  Godbeeld.  32 

Dr.  Faustus  se  hubris  en  Lucifer  se  opstand  teen  God  moet  bepaald  as 
sondig  beskou  word:  “Daar  is  ’n  wil  teenoor  die  wil  van  God  verhef ’,  ver- 
duidelik  regter  O’Hara,  “Dit  was  ’n  morele  kwaad”  (p.69).  Nogtans  ontstaan 
’n  dialektiese  spanning  tussen  dié  Christelike  beskouing  en  die  diepte- 
sielkundige  benadering.  Hierdie  ironies-dissonantiese  spanning  dra  besonder 
baie  tot  die  volgehoue  religieuse  ambivalensie  sowel  as  interpretasie- 
verdigting  by.  Job  se  protes  oor  sy  onverdiende  lot  teenoor  die  donker  kant 
van  die  Godbeeld,  was  volgens  Jung  juis  die  manifestasie  van  sy  volledige 
menslikheid,  van  die  beeld  van  God  in  hom  wat  hom  in  staat  stei  om  sy  eie 
wil  teenoor  dié  van  die  Allerhoogste  te  stel.  In  sy  ontwikkeling  van  robot- 
wese  tot  volwaardige  mens  moet  die  held  boonop  die  kennis  van  goed  en 
kwaad  opdoen,  en  in  die  “afwesigheid”  van  die  gesiglose  Satan  die  bose  selfs 
tegemoet  tree.  Opstand,  protes  en  selfbevestiging  word  dus  tot  belangrike 
aspekte  van  religieuse  mondigwording,  menswording  en  individuasie 
uitgebou. 

In  die  kamer  van  bieg  leer  Jock  vir  Henry  om  soos  ’n  Job  “van  vooraf  die 

vraag  teen  die  Almag  uit  (te)  bulder”,  omdat  dit  sy  reg  as  mens  is  “om  met 
alles  in  jou  vermoë  jou  protes  aan  te  teken”  (p.51).  Die  daaropvolgende 
karakteromwenteling  tot  ’n  Prometheïese  hubris  toe  is  natuurlik  ten  opsigte 
van  die  passiewe  en  onwillige  Henry  kwalik  logies  te  regverdig.  Maar  op 
Welgevonden  gebeur  min  dinge  logies.  Die  geslepenheid  wat  die  held  die 
sewende  dag  openbaar  en  die  ineengestrengeldheid  van  goed  en  kwaad  vir 
hom,  ^ is  in  elk  geval  die  resultate  van  sy  Premetheïese  kennis.  Terselfdertyd 
ontbloot  dit  ’n  nuwe,  Hermetiese  aspek  van  die  protagonis  wat  as  die 
geslepene  veral  in  die  laaste  drie  romans  sal  figureer.  35  “Klein  Henry 
Faustus”  beklee  dan  ook  ’n  belangrike  oorgangsposisie  tussen  die  simboliese 
Middeleuus-Christelike  en  Renaissancemilieus  in  die  roman.36 

Die  talle  openbaringswyses  van  die  bose  kan  nie  almal  hier  aangensy 
word  nie.  Deur  onder  meer  woorde  as  simbole  word  daar  ’n  progressie  vanaf 
die  suggestiewe  en  provokatiewe  tot  die  perverse  en  later  die  absurde  en 
obsene  volgehou.  Manifestering  van  die  kwaad  vind  veral  op  ’n  subtiele 
manier  in  die  uitbeelding  van  seksualiteit  plaas;  vergelyk  die  hoofstuk  “Dans 
van  die  rykes”. 

Selfs  nog  subtieler  is  die  implementering  van  die  daemoniese  met  sy 
tipiese  bipolariteit  van  goed  en  kwaad  in  die  verbeelding  van  die  etiese 
dualisme.  Bykans  al  die  belangrikste  manifestasies  van  die  daemoniese  in  die 
sin  van  half-goddelike  magte  word  aangetref:  die  seksuele,  ontug,  onrein- 
heid,  die  nag,  die  vrou,  pes,  dood,  ens.38  AI  die  daemoniese  elemente  wat  ’n 
vloed  vorm  en  Henry  soos  die  “onafwendbare  noodlot”  (p.l55)  meesleur, 
versterk  die  allegoriese  element  dermate  dat  die  roman  inderdaad  as  ’n  vol- 
waardige  allegorie  beskou  kan  word.  Of  minstens  dan  as  ’n  “verdigte 
allegorie”,  op  grond  van  die  radikale  ingreep  van  die  ironie;^^  die  ironie 
veroorsaak  naamlik  geen  afname  nie,  maar  slegs  ’n  verwarring  van  die 
semantiese  en  sintaktiese  prosesse  van  dubbele  of  meerlagige  polisemie. 

Juis  die  ironiese  verwarring  ontmasker  die  religieuse  vervlakking,  soos 
telkens  gesien  is.  Die  geparodieerde  rituele  stem  byvoorbeeld  ooreen  met  die 
dwangneurotiese  seremonie  wat  deur  Freud  met  die  religieuse  ritus  vergelyk 
is.'^  Hy  vind  ooreenkomste  daarin  dat  die  uitvoering  van  die  ritueel  angs,  die 
opdringende  drif  en  die  gevreesde  onheil  afweer,  dat  alles  presies  uitgevoer 
moet  word  en  dat  klein  details  onmatige  groot  betekenis  verkry,  en  dat  die 
motiewe  meestal  onbewus  bly.  Welgevonden  se  rituele  het  gewoonlik  slegs 
hierdie  soort  utiliteitswaarde.  Daarbenewens  word  ’n  kenmerkend  gnostiese 
ontluistering  van  religie  aangetref:  in  plaas  van  verlossing  word  ’n  een- 
voudige  wêreldverklaring  en  ’n  rasionele  ontleding  van  die  metafisiese 
gevind.'*^  Die  vervlakking  tot  Ersatz-religie  kulmineer  in  die  weersin  van  die 
verskuilde  verteller  en/of  Henry  as  waarnemer  by  die  aanskoue  van  ’n  vals- 
heid  wat  selfs  die  Christus-  en  Godbeeld  insluit  (p.82). 

Psigologiese  en  alchemistiese  substrate 

Henry  van  Eeden  se  inisiasie  is,  dieptesielkundig  gesien,  ’n  volledige 
individuasieproses.  Jung  wys  daarop  dat  dié  proses  daarop  gerig  is  om  ’n 
nuwe  individualiteit  te  skep,  maar  blote  kollektivasie  en  gelykmaking  vind 
dikwels  plaas.^^  Hoewel  Henry  in  die  slothoofstuk  wél  met  die  massa  gelyk- 
geskakel  word,  moet  ’n  sekere  “individualiteit”  nogtans  nie  misgekyk  word 
nie.  In  die  saal  is  hy  ’n  alleenloper  wat  skaars  raakgesien  word  (p.l45),  hy 
sien  “hoe  enkele  figure  gedaante  kry”,  en  die  slotvisioen  begin  met 

“Veronderstel  jy  is  alleen  in  ’n  groot  saal.”  (My  kursivering). 

Jock  is  as  godfiguur  ’n  simbool  van  die  Self  wat  die  individuasie  kan  rig 
en  Henry  tot  heelwording  kan  lei.  Hy  is  nie  slegs  ’n  hiërofant  nie,  maar  ook 
die  hoofalchemis  wat  die  samevoeging  en  die  simmetrie  van  die  Huis  van 
Welgevonden  beheer.  Die  alchemie  is  volgens  Jung  ’n  simboliese  uitdrukking 
van  die  individuasieproses;'*^  vandaar  ook  die  verwysings  na  veelkleurigheid, 
die  goue  wyn,  ens. 

Terwyl  hy  op  sy  simboliese  individuasiesoektog  deur  die  “wyse  ou 
manne”  Jock,  dr.  Johns  en  regter  O’Hara  begelei  word,  maak  Henry  kennis 
met  talle  alchemistiese  eksperimente  wat  alle  fasette  van  die  samevoeging 
van  teenoorgesteldes  aan  hom  illustreer.  In  die  kamer  van  Ubu  met  sy 
mandalavorm  beweeg  die  rooi  en  goue  bottels  in  ’n  spiraalpatroon  en  sen- 
treer  die  kleure  en  ontwerpe  om  die  Huis  van  Silberstein  (p.74),  ’n  belangrike 
Self-simbool.  In  die  kelders  word  “die  siel  van  die  wyn  (ge)lei  tot  uiteindelike 
individuasie”  (p.48)  met  behulp  van  (alchemistiese)  laboratoriumapparaat; 
daar  word  gestrewe  na  “die  uiteindelike  bereiking,  die  versoening  van  alle 
bestanddele,  die  middelpunt  van  balans,  die  ware  Self  in  elke  geval”  (p.49). 

Drie  persone  is  fanatiese  “alchemiste”  wat  in  spesialisering  en  ab- 
straksie  die  alchemistiese  Groot  Werk  wil  vind:  prof.  Dreyer,  die  tuinier  en 
Dries  (Ig.  saam  met  oom  Giepie).'*’^  In  elkeen  van  hulle  eksperimente  is  daar 
egter  ’n  waarskuwing  vir  Henry  opgesluit.  Die  Nuwe  Syn  kan  nie  positivisties 
in  die  orde  alleen  gevind  word  nie,  en  daarom  slaag  geen  eksperiment  daarin 
om  die  Self  te  “heel”,  ’n  beeld  daar  te  stel  en  versoening  van  teenoorgesteldes 
sowel  as  hergeboorte  te  bewerkstellig  nie.  Die  spiraalvormige  Ubu-kringloop 
(wat  ook  in  Mrs.  Silberstein  se  dans  en  die  integrasiedans  gevind  word)  sorg 
vir  ’n  skakel  met  die  patafisika,  die  wetenskap  van  “imaginary  solutions”, 
wat  geen  oplossing  bied  nie,  maar  slegs  ’n  voortsetting  van  die  chaos  — 
volgens  een  van  Jariy  se  interpretasies.  45  Dit  is  dus  verstaanbaar  dat  daar 
tydens  die  opstand  in  die  kelder  chaos  heers  en  dat  die  eksperimente  verydel 
word.  Die  “alchemiste”  leer  Henry  egter  dat  geloof  noodsaaklik  is  — selfs  al 
moet  ’n  mens  “dobbel”  daarmee  (p.l56).  Dit  moet  in  gedagte  gehou  word 
dat  alchemie  in  wese  religieus  is.46 

In  die  kelders  word  daar  wél  ’n  sinvolle  geloofservaring  gevind  wanneer 
die  complexio  oppositorum  begryp  word  in  die  conjunctio  oppositorum,  en  ’n 
versoeningspunt  soos  in  die  slottoneel  bereik  word.  Henry  het  uiteindelik  ál 
die  voorbereidings  deurgemaak  om  dié  punt  te  bereik.  Die  sewe  dae  het  hom 
deur  die  sewe  alchemistiese  stadia  gevoer,  naamlik  die  aflegging  van  die 
bekende  wêreld,  skeiding,  oplossing,  distillasie,  konjunksie,  sublimasie  en 
uiteindelik  die  verbinding  van  manlike  en  vroulike,  vaste  en  vloeibare 
beginsels.'^^  Die  prosesse  stem  trouens  ook  met  die  belangrikste  fases  van  ’n 
tipiese  inisiasieproses  ooreen.'*® 

Die  verskillende  psigiese  prosesse  wat  hergeboorte  voorafgaan,  kan 
gesien  word  as  motivering  vir  die  karakterontwikkeling  wat  die  andersins 
eendimensionele  Henry  ondergaan.  Hy  beleef  wel  die  eerste  fase  van  wan- 
aanpassing  en  gewaarwording  van  vrees,  maar  ’n  simptoom  wat  gewoonlik 
daarmee  saamgaan,  verset  teen  die  orde,  is  in  sy  geval  afwesig.  Die 
negatiwiteit  wat  hy  beleef,  hang  saam  met  die  regressie  wat  in  hom  plaasvind. 
Hiema  volg  die  fases  van  hergeboorte,  vryheid,  versoening  en  vrede. 

Oor  die  implikasies  van  die  Jungiaanse  individuasiefases  in  Leroux  se 
romans  is  daar  heelwat  geskryf.  ’n  Aantal  psigologiese  motiewe  en  hulle 

toepassing  word  dus  hier  as  bekend  veronderstel.  Veral  belangrik  is  die 
argetipiese  inisiasieprosesse  en  karakterisering,  die  aflegging  van  die  persona 
en  die  kennismaking  met  die  skadu,  asook  die  pynlike  integrasie  en  her- 
geboorte.  Die  rol  van  die  vroulike  anima-argetipe  moet  uitgesonder  word. 

Ná  die  kennismaking  met  en  erkenning  van  die  donker  dieptes  van  sy 
psige,  kan  Henry  soos  Faust  in  Faust  II  die  terugtog  na  die  lig  aanpak.  ^ 
Hoewel  hy  ’n  “eensame  figuur’’  slaan  terwyl  hy  na  die  gesiglose  Satan  luister, 
word  hy  juis  nóú  soos  Dante  en  Faust  deur  ’n  vroulike  begeleidster  vergesel. 
Die  “wagter  in  die  skadu’s’’  is  Salome  (p.l39). 

Die  aktiewe  toetrede  van  die  anima  wat  Henry  eens  ontwyk  het  en  nou 
“met  liefde  en  trane  in  haar  oë’’  na  hom  kyk  (p.l39),  is  ’n  bewys  dat  dié 
argetipe  skeppend  en  helend  teenoor  hom  kan  optree  ná  sy  kennismaking 
met  die  skadu.  Sy  sal  “soos  ’n  tierwyfie  veg’’  om  die  beeld  van  Henry  behoue 
te  laat  bly,  en  in  haar  drome  brei  sy  hom  ’n  mantel  met  alle  denkbare  kleure 
(p.l40)  — ’n  simbool  van  voltooide  hergeboorte. 

In  sy  gereelde  kennismaking  van  animabeelde  ontmoet  Henry  waar- 
skynlik  die  argetipe  in  al  vier  fases.  Die  eerste,  fisieke  fase  word  gevind  in 
die  Eva-rol  van  Salome  en  haar  mooi  verteenwoordigers;  vergelyk  die 
beskrywing  van  haar  welgevormde  liggaam  tydens  die  kunstenaarsbal  en  die 
onpersoonlike  seksuele  inisiasie.  Idealisering  en  platoniese  liefde  as  tweede 
fase  word  spoedig  gevind  wanneer  Henry  begin  om  ’n  romantiese  beeld  van 
sy  beminde  op  te  bou.  Hy  sien  haar  dan  as  “’n  vrou,  gesigloos  soos  in  jou 
drome,  en  ’n  samestelling  van  alle  vroue’’  (p.l45).  Die  toetrede  van  religieuse 
toewyding  en  die  verhewe  aard  van  Salome  se  liefde  kan  as  ’n  derde  fase 
onderskei  word.  In  die  slottoneel  word  die  vierde  vlak  betree:  die  tipiese 
simbool  van  die  allerheiligste  wysheidaspek  van  die  anima  is  die  Shulamite 
van  Hooglied,  en  in  dié  toneel  nader  Henry  sy  bruid  op  die  vlak  van  die 
engele. 

'n  Sintese:  ondergang  en  hergeboorte 

Die  verloop  van  die  gebeure  op  die  verskillende  oppervlakte-  en  diepte- 
strata  wat  tot  dusver  geskets  is,  wemel  van  oënskynlike  teenstrydighede.  Dit 
verg  Leroux  se  meesterhand  om  polisemie  en  veral  die  sublieme  religieuse 
simboliek  sonder  ernstige  botsings  met  ironisering  en  banalisering  te  sin- 
chroniseer. 

Die  oppervlaktegebeure  is  op  ’n  doemprofetiese  noot  afgesluit  en  Henry 
is  getransformeer  tot  massamens,  lid  van  die  ontluisterde  welvaart- 
gemeenskap  van  ons  tyd.  Waar  ’n  tycoon  soos  Julius  Johnson  in  die  vorige 
romans  nog  verbete  beveg  is  deur  die  “manjifieke  enkeling”,  word  almal  nou 
tot  gemoedelike  gelykvormigheid  gedwing,  en  Jock  Silberstein  (’n  veel  sterker 
figuur  as  sy  eweknie  Johnson)  se  wil  seëvier.  Op  morele  en  sosiale  vlak  moes 
Henry  sy  individualiteit  aflê  en  sy  persoonlike  waardesisteem  (p.l3)  laat  vaar. 
Sy  inisiasie  tot  die  sondige  gemeenskap  en  morele  verval  het  hom  gelei  tot  die 
aanvaarding  van  massawaardes,  en  deur  die  huwelik  met  Salome  is  hy  tot 
anonimiteit  en  gesigloosheid  gedwing.  ’n  Grootskaalse  nivellering  en  die 
uitwissing  van  alle  rasse-,  stand-  en  geloofsverskille  het  ten  spyte  van  die 
verteller  se  uitgesproke  afkeur  op  die  partytjies  plaasgevind,  en  die  jong  held 
is  willoos  meegesleur.  Op  dié  vlak  skuil  dus  oënskynlik  slegs  ondergang. 

Ook  op  religieuse  vlak  is  daar  verontrustende  tekens.  Dit  wil  soms 
voorkom  asof  Henry  se  onskuld  en  Christelike  opvattings  deur  ’n  gnostiese 

dualisme  ondergeploeg  word,  te  meer  omdat  die  liberale  Johns  en  O’Hara 
selde  ’n  oortuigende  woord  in  die  religieuse  dialektiek  mee  te  spreek  het. 

Die  leser  kom  weliswaar  gou  agter  dat  Henry  se  “onskuld”  aan  ’n 
siellose  neutraliteit  en  onkunde  sowel  as  kondisionering  toe  te  skryf  is.  Sy 
“Christelikheid”  bestaan  byvoorbeeld  daaruit  dat  hy  in  alles  behalwe  die 
liefde  glo,  en  in  God  slegs  ’n  Beskermer  sien  (p.21).  Wanneer  die  religieuse  en 
psigiese  substrata  in  samehang  gesien  word,  toon  ’n  vergelyking  dat  dáár,  in 
teenstelling  met  die  ondergang  op  sosiale  en  morele  vlak,  wél  redding  en  her- 
geboorte  gevind  kan  word.  Die  neutrale  Henry  word  inderdaad  tot  ’n  diep- 
sinnige  religieuse  belewing  geïnisieer. 

Geloof  word  aan  die  einde  as  ’n  belangrike  voorvereiste  vir  psigiese  (en 
natuurlik  ook  religieuse)  hergeboorte  beskryf.  In  die  vroeëre  stadia  wanneer 
ditvir  Henry  voel  asof  Salome  moetverskyn,  gebeur  daar  niks  nie,  en  telkens 
word  sy  as  ’n  vervlugtende  figuur  waargeneem.  Aanvanklik  is  hy  dus  ewe  min 
as  die  tuinier  toegerus  om  hergeboorte  te  ervaar.  Selfs  tydens  die  seksuele 
inisiasie  beleef  hy  “volkome  afsydig  bloot  die  tegniese  sy  van  liefde”  (p.l20). 
Wanneer  Salome  se  liefde  vir  hom  en  haar  selfvernietiging  deur  “volkome 
oorgawe”  (p.l39)  egter  die  eerste  keer  ter  sprake  kom,  noem  die  verteller 
hom  “baie  gelukkig”:  “Sommige  mense  behoort  tot  die  uitverkorenes.” 
(p.l40). 

Hierdie  religieuse  taal  word  nie  sonder  rede  gebruik  nie,  want  Henry 
verwag  besonder  baie  van  die  “openbaring  van  die  aand”,  die  geleentheid 
wanneer  “hy  hulle  in  die  gesig  moet  kyk”  (p.l52).  Selfs  die  meervouds- 
aanduiding  “hulle”  is  religieus-dubbelsinnig  te  lees,  want  in  die  volgende 
sinsnede  word  daar  slegs  na  die  sigbaarheid  van  sy  beminde  verwys.  52  Die 
liefde  wat  dié  aand  vir  hom  moet  sigbaar  word,  is  beslis  eros  getransformeer 
tot  agape,  die  hoër,  geestelike  liefde,  want  Henry  dink  aan  God  wat  “vrees  en 
liefde  as  twee  onafskeibare  vereistes  stel.”  (p.l52). 

Ten  spyte  vandievormloosheid  van  die  Nuwe  Syn  glo  Henry  dat  die  ont- 
moeting  met  Salome  die  liefde  sal  openbaar  as  iets  sigbaars,  dat  ’n  “geboorte 
van  vorm  uit  die  vormloosheid”  (p.l45)  sal  plaasvind.  Woordkeuse  en 
beelding  lok  onwillekeurig  ’n  vergelyking  met  Paulus  se  bekende  uiteen- 
setting  van  die  liefde  in  1 Kor.  13  uit.  Henry  sien  aanvanklik  slegs  illusies, 
deur  ’n  spieël  in  ’n  raaisel,  maar  sal  in  die  toekoms  “van  aangesig  tot 
aangeslg”  sien.  Salome  kan  dus  as  vrye  simbool  selfs  beeld  van  God,  die 
gesiglose  Syn,^^  wees. 

Vergelyk  verder  die  beroemde  woorde  in  verband  met  geloof,  hoop  en 
liefde  wat  Paulus  as  reddende  ervarings  uitsonder  (vers  13).  In  Henry  se  slot- 
visioen  word  gesê:  “Jy  het  die  geIoof...en  met  volkome  vertroue  wag  jy  op  die 
beeld  van  waarheid  in  gelid  van  die  liefde.”  (pp.l54 — 156). 

Wanneer  Henry  die  gnostiese  en  Kabbalistiese  simboliese  ryk  van  die 
engele  betree  en  met  sy  Shulamite  verenig  word,  is  dit  in  esoteriese  sin 
boonop  ’n  herwinning  van  die  verlore  Paradys.  Volgens  Zolar  is  Paradys  of 
Nirvana  esoteries  gesien  ’n  bewussynstoestand  waarin  die  mens  hom  één  voel 
met  alles  wat  bestaan,  met  God  en  die  mensdom.  Na  bereiking  van  dié 
doelwit  het  hy  geen  lesse  meer  op  aarde  te  leer  nie.^  Volgens  die  Kabbala 
het  die  mens  aanvanklik  ’n  engelenatuur  gehad  voordat  hy  die  Paradys- 
vrugte,  oftewel  die  vrugte  van  die  siel,  geëet  het.  Die  woord  Shalom  wat 
met  Salome  se  naam  skakel,  beteken  in  die  eerste  plek  volledigheid  en  in- 
tegriteit,  en  daarná  vrede  en  harmonie,  ^ sodat  die  vereniging  met  Salome  as 


’n  terugkeer  na  die  toestand  van  vóór  die  Val  gesien  kan  word. 

Die  ontmoeting  met  Salome  geskied  ook  binne  die  kader  van  ’n 
hilariafees  en  -optog  met  die  religieuse  bybeteknisse  wat  reeds  in  Hilaria 
duidelik  was.  Op  die  maat  van  spesiale  musiek  verskyn  Salome  en  haar 
gevolg  van  “maagdelike  meisies  met  donker  oë”  in  ’n  “indrukwekkende 
optog.”  Dit  word  ’n  “massabeweging”  wanneer  die  skare  aansluit  (p.l55). 
Die  visioenêre  en  mistieke  aard  van  die  huwelikstoneel  is  volkome  in  ooreen- 
stemming  met  die  wese  van  die  heilige  huwelik,  wat  in  wese  ’n  Unio  Mystica 
is,  en  ook  met  die  alchemistiese  mysterium  coniunctonis  ooreenstem.  Dit 
weerspieël  trouens  ook  gnostiese  illuminasie,  waardeur  die  transendente  in 
sig  kom.^®  Dit  voel  vir  Henry  of  die  beweging  na  hom  toe  ’n  “soort  onaf- 
wendbare  noodlot”  is  (p.l55).  Oorgawe  en  transendering  van  die  situasie 
word  van  hom  vereis;  geloof  is  noodsaaklik.  “Jy  moet  jou  toegewing  aan  die 
onsienlike  maak.”  Henry  transendeer  die  situasie  met  die  veronderstelling 
waarmee  die  roman  eindig  — en  juis  hierdie  veronderstelling  laat  die 
moontlikheid  oop  dat  volkome  versoening  en  hergeboorte  nie  plaasvind 
nie.  Soos  in  die  meeste  ander  romans  van  Leroux,  word  redding  en 
herlewing  dus  as  waarskynlikheid  gesuggereer  sonder  dat  dit  geaktualiseer 
word.  Vergelyk  ook  die  lied  wat  die  orkes  met  die  koms  van  die  bruid  speel: 
“You’ll  never  know”  (wat  egter  ook  op  die  ondeurgrondelike  misterie  van  die 
samekoms  kan  dui). 

A1  die  aanduidings  wys  egter  op  ’n  verwesenliking  van  Jock  se  profetiese 
woorde  toe  hy  aan  sy  beskermling  gesê  het  dat  “jy  die  duiwel  eers  moet  leer 
ken  voor  jy  die  poorte  van  die  hemele  kan  ingaan”  (p.29). 

Religieus  gesproke,  is  die  held  met  sy  sondeval  van  sy  onkunde  sowel  as 
sy  gekondisioneerde  “geloof  ’ ontneem.  Die  kollektiwiteit  waartoe  hy  uit- 
eindelik  toetree,  kan  in  religieuse  sin  ook  gesien  word  as  solidariteit  en 
broederskap  met  sy  medemens  wat  hom  nou  aanvaar.  Daarbenewens  het  hy 
religieuse  vrees  en  liefde,  ware  geloof  en  implisiet  ook  genade  leer  ken.  As 
uitverkore  lid  van  die  Huis  van  Levi  is  hy  dan  uiteindelik  ’n  dienaar  van  God. 

In  psigologieseterme  vertaal,  was  Henry  se  kleurlose  individualiteit  niks 
anders  as  ’n  valse  persona  wat  deur  individuasie,  inisiasie  en  transformasie 
afgelê  is  nie.  Sodoende  is  die  geïntegreerde  Self  bereik  en  het  die  versoening 
van  teenoorgesteldes  plaasgevind.  Henry  leef  in  ’n  tyd  waarin  “volkome 
transformasie  nodig  is...(en)  nuwe  simbole  vir  ou  waarhede  gevind  moet 
word”  (p.l20).  Na  sy  “hellevaart” deur  die  diepste  lae  van  die  psige  is 
hierdie  transformasie  voltrek.  Heroísme  en  individualiteit  is  vervang  deur 
geslepenheid,  en  hy  ervaar  op  die  sewende  dag  gloeiende  optimisme.  Hy  het 
dus  geleer  om  die  donker  magte  van  die  onbewuste  skeppend  te  gebruik  om 
’n  nuwe  vorm  op  die  vlak  van  die  bewuste  te  laat  uitkristalliseer. 

Dit  is  inderdaad  s6  dat  die  mens  se  gesig  dwarsdeur  die  ongelooflike 
aftakeling  tot  gesigloosheid,  gered  word.62  Henry  se  ondergang  was  tragies 
onafwendbaar,  maar  soos  met  die  tragiese  held  word  daar  ’n  grootse  en  veel- 
kantige  beeld  van  die  mens  geskep. 

ANITA  THERON 


DIE  DERDE  SIKLUS  VAN  ETIENNE  LEROUX 


1.  Inleiding 

Die  opvailendste  kenmerk  van  Etienne  Leroux  se  werk  is  die  duidelik 
sikliese  aard  daarvan.  Die  mate  waarin  die  nege  boeke  in  trilogieë  gegroepeer 
kan  word,  word  progressief  duideliker,  sodat  die  reeks  wat  met  18 — 44  begin, 
“helderder  as  eenheid  gekonsipieër  en  beplan  is  as  enigiets  wat  hy  tot  op  die 
tydstip  geskryf  het”.  (Van  Rensburg,  1972  p.l) 

Met  verloop  van  tyd  het  dit  egter  ook  duidelik  geword  dat  die  drie 
siklusse  as  geheel  saamhang  — dit  vorm  ’n  saga  van  die  moderne  tyd.  Dit  is 
dus  duidelik  dat  daar  in  Leroux  se  oeuvre  ’n  standhoudende  ideekern  moet 
wees,  maar  ook  ’n  duidelike  ontwikkeling  van  hierdie  kern  in  tyd.  Die  proses 
van  ontwikkeling  geskied  deur  ’n  toenemende  verheldering  en  bewuswording 
van  die  aanvanklik  gegewe  duister  “raaisel”.  Dit  is  nie  toevallig  dat  hierdie 
vormgewende  ontwikkelingsproses  ook  in  der  waarheid  die  sentrale  ideekern 
van  Leroux  se  werke  vorm  nie.  Met  die  aanvang  van  die  tweede  siklus  het  dit 
veral  duidelik  geblyk  dat  Leroux  se  stilistiese  bewerking  van  sy  stof  nou 
saamhang  met  die  betekenisgéwende  daarvan.  In  Sewe  dae  by  die  Silber- 
steins  word  die  ‘sewe  dae’  byvoorbeeld  episodegewys  in  sewe  hoofstukke 
uiteengesit.  Hierdie  formele  stofbewerking  hou  egter  ook  verband  met  die 
ideekern  van  die  boek:  Henry  van  Eeden  moet  sewe  dae  van  inisiëring 
deurgaan  voordat  hy  sy  bruid,  Salome,  ontmoet.  Die  apokrief-Bybelse 
verwysing  na  die  sewe  sluiers  van  Salome  asook  die  magiese  inhoud  van  die 
getal  7 dien  verder  om  die  betekenis  van  die  gegewens  te  verbreed. 

Dit  is  veral  in  die  derde  siklus  dat  hierdie  “verhelderingsproses”  op 
eksplisiete  wyse  gekoppel  word  aan  die  psigoloog  C.G.  Jung  se  siening  van 
die  mens  se  individuasieproses,  soos  dit  onvermydelik  verband  hou  met  die 
tweeledigheid  van  die  mens  se  wese,  maar  ook  duidelik  gelokaliseer  is  in  die 
wêreld,  veral  die  Westerse  wêreld  met  sy  hele  geestelike  en  kulturele  erfenis. 
Leroux  gebruik  die  Jungiaanse  opvattings  van  die  Bewuste,  die  Persoonlike 
Onbewuste,  en  die  Kollektiewe  Onbewuste  om  die  individuasieproses  van  die 
persoon  (in  die  derde  siklus  die  persoon  van  die  knolskrywer),  soos  dit  nood- 
wendig  gekoppel  is  aan  die  selfverwesenlikingsproses  van  die  hele  beskawing, 
te  verfuideliL  Die  Kollektiewe  Onbewuste  omsluit  onder  andere  die 
“Argetipes”  wat  die  “skeppende  struktuurbeginsels  van  alle  geestelike 
aktiwiteit”  is.  (Van  Rensburg,  1972,  p.2). 

Hierdie  argetipes  moet  op  sinvolle  wyse  deur  die  mens  vergestalt  word  in 
mites  en  simbole,  anders  veroorsaak  die  dwingende  skeppingsenergie 
daarvan  ’n  versplintering  van  die  menslike  gees.  En  dit  is  oor  hierdie  frag- 
mentering  van  die  moderne  mens  se  psige  wat  Etienne  Leroux  dit  in  sy  werke 
het.  ’n  Simbool  se  geldigheid  is  nie  ewig  nie  — dit  moet  gedurig  aanpas  by 

die  vereistes  van  die  tyd.  Die  mitehantering  in  Isis  Isis  Isis dui  hierop  : die 

Isis  van  duisende  jare  gelede  het  nie  meer  dieselfde  betekenis  vandag  nie.  Dit 
is  dan  ook  belangrik  om  daarop  te  let  dat  Leroux  se  hantering  van  die 
mitologiese  gegewens  in  wese  nie  “korrek”  is  nie  — Leroux  maak  met  die 
gode  wat  hy  wil. 

Net  soos  die  ideekem  van  die  hele  siklus  met  toenemende  helderheid  na 
vore  kom  in  elke  boek,  so  word  die  gebruik  van  die  Jungiaanse  filosofie  en  die 

mite,  wat  in  der  waarheid  nou  aansluit  by  Jung  se  siening  van  die  argetipes, 
al  hoe  duideliker.  In  die  derde  siklus  word  dit  as’t  ware  op  ’n  skinkbord  vir 
die  leser  aangebied.  Die  leser  hoef  feitlik  nie  meer  die  betekenis  agter  die 
mitologiese  en  Jungiaanse  verwysings  te  gaan  soek  nie  — dit  word  mettertyd 
in  die  boek  verklaar.  Maar  juis  in  hierdie  siklus  word  dit  duidelik  dat  dit  nie 
suiwer  om  dié  gegewens  gaan  nie.  Die  finale  “boodskap”  word  beliggaam  in 
die  knolskrywer  se  strewe  om  ’n  “volwaardige  skrywer”  te  word.  Die  twee- 
ledigheid  van  die  werklikheid  en  die  wese  word  dinamies  deur  die  knol- 
skrywer  se  aanbiedingswyse  van  sy  stof  geïllustreer.  Die  ironie,  die  satire  en 
die  paradoks  word  die  skerp  kant  van  die  tweekantige  swaard  wat  die 
skrywer  hanteer:  — hiermee  vlek  hy  die  sogenaamde  alledaagse  oop,  en  meer 
spesifiek  die  alledaagse  van  die  moderne  mens. 

A1  die  tegnieke  kulmineer  in  die  laaste  siklus,  en  veral  in  Na'va  in  ’n 
meesterlike  hantering  van  die  surrealistiese  werkswyse.  Die  uitstaande  ken- 
merk  van  die  Surrealisme  setel  in  die  veragting  vir  die  logiese  gees  (die 
bewuste)  en  ’n  aanhang  van  die  onbewuste  as  die  bron  vir  ware  kunswerke. 
Dit  is  die  onbekende  magte  van  die  onbewuste  wat  ontdek  moet  word,  om 
sodoende  aan  die  lewe  ’n  dieper  sin  te  gee  sodat  die  mens  ’n  harmonieuse 
wese  kan  word.  Dit  is  ook  die  ontwikkelende  gedagtekern  van  Leroux  se 
siklus,  en  deur  middel  van  die  skrywerskap  illustreer  die  skrywer  dus  ten 
beste  sy  ideekern. 

II.l  18—44 

18 — 44  het  homself  onmiddellik  apart  gestel  van  die  wêreld  van 
Welgevonden  in  die  voorafgaande  “Silberstein-siklus”  toe  die  knolskrywer  as 
ek-verteller  aan  die  woord  gekom  het.  Die  titel  18 — 44  kry  verskillende 
betekenisse  in  die  boek,  sodat  die  leser  duidelik  besef  dat  die  vlak  van  die 
verhaalgegewe  nie  die  enigste  bron  vir  interpretasie  van  hierdie  roman  is  nie. 

Die  verhaal  van  18 — 44  is  bedrieglik  eenvoudig.  Op  vier-en-veertig 
jarige  leeftyd  ontvang  die  knolskrywer,  mnr.  Y,  ’n  brief  van  ’n  agtienjarige 
kunsstudent,  mej.  X.  Hiermee  neem  ’n  korrespondensieverhouding  ’n  aan- 
vang,  ’n  verhouding  wat  oor  een  jaar  sal  strek.  Die  naasmekaarstelling  van 
hul  ouderdomme,  soos  dit  in  die  titel  aangedui  word  is  deel  van  die  veel- 
voudige  betekenisvlakke  van  die  roman:  Hulle  begin  hul  ‘verhouding’  by 
agtien  en  vier-en-veertig  en  die  verteller  maak  dit  aan  die  begin  van  die  boek 
duidelik  dat  hy  die  jaar  1844,  histories  gesien,  as  ’n  onbelangrike  jaar  ag.  Die 
verhouding  eindig  as  mej.  X negentien,  en  mnr.  Y vyf-en-veertig  is.  1945  is 
egter  ’n  belangrike  jaar  — die  jaar  van  oorwinning  en  vrede  in  die  wêreld- 
geskiedenis.  In  die  lig  hiervan  kan  die  motto  van  die  boek  geïnterpreteer 
word  : “Die  soldaat  van  die  Staat  het  sy  naam  met  swier  geteken.  En  die 
nuwe  lewe  het  begin”.  Die  “nuwe  lewe”  in  ’n  deur  oorlog  verwoeste  wêreld 
van  die  geestelik  versplinterde  na-oorlogse  mens.  Die  oorwinning  van  1945 
word  dus  gekoppel  aan  mnr.  Y se  persoonlike  oorwinning  op  die  ouderdom 
van  vyf-en-veertig. 

Uit  hierdie  gegewe  word  dit  duidelik  dat  ons  hier  nie  net  te  doen  het  met 
die  persoonlike  geskiedenis  van  mnr.  Y nie,  maar  ook  met  die  geskiedenis 
van  die  mens.  Mnr.  Y verwys  na  die  karakters  en  ook  na  homself  as  “Every- 
men”,  hier  beliggaam  as  die  mens  wat  vasgevang  is  in  sy  kulturele  en  geeste- 
like  erfenis:  “ die  Everymen  van  die  lewe  en  dood;  en  ek  sien  ook  myself. 

so  half  deur  die  wind  ’n  bietjie  verlore  in  die  sosiale  situasie,  en  gans  verlore 
in  die  groter  bestek”  (18 — 44,  p.78) 

Mnr.  Y se  verhouding  met  mej.  X het  vir  hom  verdere  betekenis: — dit 
verwys  terug  na  sy  eie  jeug  toe  hy  agtien  was  en  sy  teringmaer  tante  vier-en- 
veertig.  Sy  tante  het  hom  grootgemaak,  en  hom  aangespoor  om  te  skryf. 
Maar  sy  was  nooit  tevrede  met  dit  wat  hy  geskryf  het  nie:  “Dit  is  nie  wat  ek 
bedoel  het  nie  Y,  Y”  (18 — 44 , p.l6)  was  haar  laaste  sterfbedboodskap  met 
een  van  sy  romans  oopgeslaan  langs  haar  bed.  Net  soos  mej.  X,  is  die  tering- 
maer  tante  ’n  belangrike  vormende  krag  in  die  knolskrywer  se  lewe:  “Ek  is 
die  produk  van  my  teringmaer  tante,  mej.  X.”  (18 — 44,  p.43).  Die 
knolskrywer  kom  egter  tot  die  besef  dat  dié  vormende  element,  soos 
beliggaam  in  sy  tante,  ’n  ‘dooie’  element  is:  Hy  vra:  “Na  watter  beeld  van 
watter  vergange  beskawing  het  sy  my  grootgemaak?”  (18 — 44,  p.41). 

Y trou  uiteindelik  metdie  agtienjarige  dogter  van  ’n  slagter.  Sy  is  ’n  pragtige 
Walkure-vrou,  maar  na  drie  jaar  blyk  dit  dat  sy  nie  in  staat  is  om  kinders  te 
hê  nie.  Haar  steriliteit  word  vir  haar  ’n  bevryding  in  dié  sin  dat  sy  haar  nou 
kan  oorgee  aan  die  bewondering  van  ander  mans.  Tydens  een  van  haar 
liefdesverhoudinge  met  ’n  krieketspeler,  is  hulle  in  ’n  motorongeluk  betrokke 
en  sy  word  sodanig  beseer  dat  sy  permanent  mank  is. 

Y leef  nou  saam  met  sy  “dowe,  mank,  manies-depressiewe  vrou”  in  ’n 
huisie  by  die  see.  Alhoewel  hy  knolskrywer  is,  is  hy  tog  suksesvol  — hy  verwyl 
sy  tyd  deur  die  aktiwiteite  op  die  strand  dop  te  hou  deur  sy  verkyker,  briewe 
te  skryf  aan  mej.  X,  en  ’n  liefdesverhouding  te  hê  met  ’n  vier-en-veertigjarige 
Rus.  Daar  word  ’n  verband  gelê  tussen  die  Rus  en  die  teringmaer  tante  wat 
berus  op  hulle  ooreenstemmende  ouderdomme:  “Ek  weeg  my  tante  (44  toe  sy 
gesterf  het)  en  my  Rus  (44  in  my  arms)  op  die  skaal  van  die  groot- 

moeder Twee  wêrelde  en  twee  vrouens,  van  verskillende  jare,  maar 

gebonde  aan  dieselfde  tydperk  as  kind  en  vrou ” (18 — 44,  p.97).  Die  Rus  is 

dus  nie  net  belangrik  vir  Y se  persoonlike  geskiedenis  nie,  sy  word  ook 
gekoppel  aan  die  geskiedenis  in  ’n  groter  bestek. 

Kort  voor  sy  vyf-en-veertigste  verjaarsdag  word  Y geslaan  deur  die  Rus 
se  man,  ’n  Kosak,  en  sy  twee  handlangers.  Wanneer  hy  tuis  kom,  is  hy  oog- 
getuie  van  hoe  sy  vrou  haarself  in  die  see  verdrink.  Mej.  X,  wat  intussen 
negentien  geword  het,  hou  kort  daarna  op  om  te  skryf.  Sy  teringmaer  tante, 
wat  so  ’n  belangrike  invloed  op  hom  gehad  het,  word  ook  as  t’ware 
‘doodgeskryf : “En  dis  die  einde,  ma  Tante,  van  jou  wêreld”  (18 — 44 , p. 
115). 

Elkeen  van  die  vroue  word  op  een  of  ander  wyse  verbind  met  die  knol- 
skrywer  se  skrywerskap.  Nie  net  op  die  persoonlike  en  historiese  vlak  is  hulle 
vormende  elemente  nie,  maar  ook  in  die  knolskrywer  se  poging  om  ’n  vol- 
waardige  skrywer  te  word.  Die  korrespondensieverhouding  met  mej.  X is  ’n 
verhouding  gebaseer  op  die  geskrwe  woord,  en  hierdie  briewe  in 
gedupliseerde  vorm  word  later  die  brug  vir  ’n  soort  kommunikasie  tussen  Y 
en  sy  manies-depressiewe  vrou.  Die  teringmaer  tante  is  die  inspirasiebron  vir 
sy  skrywersberoep,  en  die  Rus  skryf  hul  onvermoë  om  te  kommunikeer  toe 
aan  Y se  “skrywerstemperament”.  Die  mate  waarin  hierdie  vier  vroue 
belangrik  is  vir  Y se  skrywerskap,  kan  die  duidelikste  geïllustreer  word  aan 
die  hand  van  dié  aanhaling:  “Dis  eintlik  ’n  lewensbelan^ike  beslissing,  mej. 
X.  Ek  moet  julle  identifiseer,  ek  moet  daardie  strydige  eienskappe  in  myself 
kan  verenig  — ter  wille  van  myself  en  ter  wille  van  julle.  My  teringmaer  tante. 

my  manies-depressiewe  vrou  en  my  vurige  Rus  was  die  drieledige  simbool  van 
groei;  nou  het  jy  bygekom  mej.  X,  en  in  die  vierledige  aspek  van  ons  same- 
koms  lê  die  ware  totaliteit.die  rus  en  die  vrede  vir  die  toekoms.  Maar  jy  is  die 
onsigbare,  Mej.  X.  Jy  is  die  onbekende  planeet  in  die  Heimarmene  wat  my 
gaan  vernietig,  tensy  ek  met  hy  Hermes-Ambassador-tikmasjien  die  goue 
middelpunt  kan  vind”  (18 — 44,  p.87 — 88). 

Aan  die  einde  van  die  roman  is  die  skrywer  alleen  in  sy  huisie  by  die  see 
— hy  noem  die  huisie  nou  ‘Breidablick’,  ’n  breër  siening.  Hy  neem  sy  pen  op 
en  begin  die  ernstige  roman  skryf  wat  sy  tante  altyd  van  hom  verwag  het.  Die 
boek  wat  hy  skryf  is  in  der  waarheid  die  boek  wat  die  leser  sopas  gelees  het: 
“En  ek  tel  my  pen  op  en  ek  skryf  ’n  boek  vir  die  vier  Marias  by  my  kruis  op 
die  strand”  (18 — 44,  p.l33). 

n.2.  Isis  Isis  Isis  

In  isis  Isis  Isis maak  ons  weer  eens  kennis  met  die  knolskrywer-wat- 

verteller-is.  Dit  word  eksplisiet  gestel  in  die  eerste  hoofstuk:  “My  naam  is  Y. 
Ek  is  ’n  knolskrywer  en  ’n  wewenaar  want  my  vrou  het  stert-omhoog  in  die 

oseaan  verdwyn  toe  sy  suksesvol  selfmoord  gepleeg  het ” (bl.  2).  Hy  noem 

sy  wit  huisie,  sy  tante  wat  hom  grootgemaak  het,  sy  slagterskoonvader,  sy 
Russiese  minnares,  en  gebeure  uit  die  vorige  boek.  In  soverre  hierdie  persone 
as  skimme  en  invloede  op  Y teenwoordig  is,  vind  ons  hulle  in  hierdie  boek, 
maar  op  hierdie  vlak  eindig  die  ooreenkomste.  Y en  sy  ervaringswêreld  wat 
hy  altyd  saam  met  hom  dra  is  eintlik  die  belangrikste  bindende  faktor  tussen 
18 — 44  en  Isis  Isis  Isis ....  Die  milieu  het  verskuif  na  De  Doorns  en  Europa  en 
die  verhaal  behels  “’n  Storie  van  dertien  vroue  en  ’n  reisbeskrywing  na 
binne”  soos  dit  op  die  titelblad  vermeld  word. 

In  die  titel  en  newetitel  kry  ons  weer  eens  ’n  aanduiding  dat  ons  hier 
geensins  met  ’n  enkelvoudige  verhaal  te  doen  het  nie.  Reeds  aan  die  begin 
word  die  verhaaltema,  soos  die  knolskrywer  dit  verbind  met  die  Isis-mite, 
duidelik  gestel:  “My  siel  is  in  repies  en  ek  lê  in  veertien  stukke  verstrooi  oor 
die  oseane.  In  antieke  mistieke  tye  het  Isis  die  hele  wêreld  deurgesoek  om 
Osiris  heel  te  maak;  in  die  moderne  mallemeule  van  die  gees  soek  Osiris  na 
’n  Isis  om  hom  bymekaar  te  bring”  (Isis  ....  p.3).  Die  knolskrywer  sien 
homself  as  die  versplinterde  Osiris  — “Veronderstel  dat  ek  in  my  opge- 

blasenheid  toegelaat  word  om  my  as  die  groot  Osiris  te  waan”  (Isis p.3) 

en  hy  moet  op  ’n  manier  sy  veertien  ledemate  terugvind,  want  “Die  dooie 
soek  die  lewende;  die  fragmente  soek  die  geheel”  (Isis p.3). 

Y besluit  om  op  ’n  Europese  reis  te  gaan  en  ‘letterlik’  na  Isis  te  gaan 
soek.  In  soverre  dit  ’n  reisbeskrywing  is,  kry  ons  ’n  duidelik  chronologies  en 
amper  pynlik  gedetailleerde  weergawe  van  die  reis.  Die  mees  opvallende  stof- 
gegewe  is  die  wyse  waarop  alle  gebeure  en  dinge  herlei  word  na  die  skrywer: 
“ek”  sien  een  of  ander  ding,  “ek”  eet  en  drink  dit  of  dat,  en  so  meer.  Die 
“Storie  van  dertien  vroue”  word  enersyds  op  realistiese  vlak  en  andersyds  op 
mitologiese  vlak  gekoppel  aan  die  knolskrywer  se  “reisbeskrywing  na  binne.” 
Op  sy  reis  ontmoet  Y dertien  vroue  aan  wie  hy  sy  Isisverhaal  vertel.  Hierdie 
vroue  sien  hy  as  sy  verskillende  “ledemate”  wat  hy  moet  terugvind,  maar  die 
verhoudings  is  oppervlakkig.  Die  vroue  is  grootliks  nie-deelnemende  toe- 
hoorders  (en  dikwels  nie-toehorende  deelnemers!)  Karin  Manlichter  met 
haar  beperkte  woordeskat  van  52  Engelse  woorde,  beantwoord  Y se  mede- 
delings  oor  Isis  met  ’n  leë  “Ach  so!”  en  Pamela  dink  Y is  “volkome  krank- 

sinnig”  wanneer  hy  haar  die  verhaal  vertel. 

Die  ligte  aanslag  waarmee  hierdie  ontmoetings  aanvanklik  meegedeel 
word,  verdiep  tot  ’n  ernstige  toon  namate  Y “Griekeland,  heel  moontlik  die 
tuiste  van  Isis,”  (hoofstuk  13)  nader.  Die  betekenis  van  die  motto  word  al  hoe 
duideliker: 

“Ek  is  die  dol  hond 

wat  nooit  genoeg  kan  kry  nie 

en  ek  word  oorweldig  deur 

die  water  waarin  my  hart  verdwyn....” 

Dit  word  algaande  duideliker  dat  die  byna  koorsagtige  mededelings  oor 
sy  ervarings  verdiep  tot  ’n  dors  na  die  uitnemende  ervaring  wat  die  raaisels 
van  die  lewe  vir  hom  sal  ontsluit. 

Y se  chronologiese  reisbeskrywing  word  telkens  onderbreek  deur  her- 
inneringe  aan  die  Swartland,  De  Doorns  en  Bettie.  Die  skrywer  tref  dikwels 
vergelykings  tussen  sy  onmiddellike  wêreld  en  sy  totale  ervaringswêreld.  In 
Valencia  sê  hy  byvoorbeeld:  “Ek  dink  toe  weer  aan  Bettie  van  De  Doorns 
omdat  daar  iets  is  in  die  lappieskomberslanderye  en  die  grysheid  in  die  laat- 
middag  wat  my  aan  De  Doorns  laat  dink.”  (Isis,  p.37).  Die  storie  van  Bettie 
hou  egter  op  geen  voor-die-hand-liggende  manier  verband  met  Y se  reis- 
beskrywing  nie.  Dit  is  slegs  deel  van  Y se  ervaringswêreld  en  die  wyse  waarop 
hierdie  herinneringe  feitlik  ’n  breuk  bring  in  die  chronologiese  verloop  van 
die  verhaal,  dui  op  ’n  belangrike  ‘ruspunt’  in  Y se  reisbeskrywing  na  binne. 
Hoe  groter  die  fisies  meetbare  afstand  tussen  Y en  Bettie  word,  hoe  nader 
beweeg  hy  na  die  betekenis  van  Bettie  se  storie.  Y se  wyer  uitkringende 
soektog  “tregter  dus  al  nouer  na  binne”  (Botha,  1970,  p.36). 

Die  betekenis  van  Bettie  wat  nie  die  Eros  en  die  Logos  in  haarself  kan 
verenig  nie  en  gevolglik  mal  geword  het,  kristalliseer  uit  in  die  gefantaseerde 
huwelik  tussen  Y en  Shulamite,  die  vrou  wat  sy  dertiende  “ledemaat”  uit- 
maak.  Shulamite  “gee  blitsvinnig  geboorte  aan  ons  kind,  Euphorion,  wat 
soos  Icarus  probeer  vlieg  en  sterf  soos  Bettie  se  geniale  kind  onder  die  wiel 
van  ’n  vragmotor  in  De  Dooms.”  Euphorion  is  die  eensydige  Erosproduk 
“wat  na  die  lied  van  die  hart  soek  en  in  hierdie  liriese  vlugte  gedoem  is  om 
neer  te  stort  voor  die  allemagtige  waarheid  dat  in  die  wanbalans  van  emosies 

en  rede  die  liefiike  kind  moet  sterf  ’ (Isis p.l32). 

Buiten  die  dertien  vroue  word  ander  karakters  ook  aspekte  van  Y se 
soeke  na  die  helende  hand  van  Isis.  Die  wiegende  priester  van  Mallorca  is 
dikwels  Y se  biegvader,  en  hy  herlei  Y se  soeke  na  Isis  tot  ’n  soeke  na  God: 

“You  are  looking  for  Isis  as  if  you  are  looking  for  God”  (Isis p.40).  Die 

Neger,  Joseph  Gladstone  Washington  O’Hara,  noem  Y sy  “skaduwee”  — die 
’donker’  aspek  van  sy  persoonlikheid.  Hy,  as  knolskrywer  moet  sy  skaduwee- 
kant  oortref,  in  sy  strewe  om  ‘volwaardige  skrywer’  te  word. 

Soos  in  Osiris  se  geval,  vind  Y slegs  dertien  van  sy  ‘ledemate’. 

Die  krap  Oxyrhynchid,  het  volgens  mitiese  oorlewering  “die  geestelik- 
erotiese  simbool  wat  uit  die  onbewuste  suiwer  in  die  wêreld  van  die  rede 

skiet”  (Isis p.l35)  van  Osiris  opgeëet.  Hierdie  vrygbaarheidsimbool  kan 

ook  nie  deur  Y teruggevind  word  nie,  en  daarom  is  hy  steeds  “Y,  die  knol- 
skrywer”,  want  “Die  boom  van  my  wysheid  waarin  die  slang  na  bo  krul  is  vir 
my  volkome  onverstaanbaar.”  (Isis....,  p.l39). 

11.3  Na’va 


Reeds  met  die  lees  van  die  titel  besef  die  leser  dat  Leroux  in  hierdie 
laaste  boek  van  sy  sikliese  oeuvre  vir  ons  ’n  ‘storie  binne  die  verhaal’  te  vertel 
het.  Ons  vermoede  word  bevestig  in  die  motto  wat  die  eerste  van  die  vier 
afdelings  van  die  boek  begin;  “Sjichorani  ve  na’va,  I am  black  but  comely,  ek 
is  bruin  gebrand  maar  lieflik....’’  (Na’va,,  p.9).  Die  woorde  kom  uit  die 
Bybelse  boek,  Hooglied,  en  Leroux  vind  dit  nodig  om  die  Hebreeuse,  Engelse 
en  Afrikaanse  vertaling  daarvan  te  gee.  Tog  is  die  vertaling  nie  “korrek”  nie: 
“black”  is  “swart”,  maar  word  vertaal  met  “bruingebrand.”  Dieselfde  saak 
word  dus  uit  drie  oogpunte  beskou  en  hierdie  drieledige  beskouing  is  ’n 
aanduiding  van  die  meervlakkige  betekenis  van  die  inhoud. 

Die  oppervlakte-verhaal  handel  oor  ’n  begrafnisfees  van  Georgie,  neef 
van  die  knolskrywer,  wat  as  ek-verteller  optree.  Georgie  is  die  bedorwe 
erfgenaam  van  die  ryk  dinastie  van  Oom  George  en  tante  Sophia.  Maar 
Georgie  het  selfmoord  gepleeg  deur  homself  te  skiet  met  sy  Greenerhael- 
geweer.  Die  vraag:  “Hoekom  het  Georgie  selfmoord  gepleeg?”,  ontstaan,  en 
dit  is  veral  oom  George  wat  die  antwoord  by  die  knolskrywer  soek.  Die  soek- 
tog  na  ’n  antwoord  blyk  egter  futiel  te  wees,  want  niemand,  ook  nie  die  knol- 
skrywer  nie,  het  Georgie  se  ware  aard  geken  nie.  Die  soektog  na  ’n  antwoord 
word  dus  ’n  soektog  na  die  aard  van  Georgie,  na  die  betekenis  van  die  mens 
en  gebeure  in  sy  lewe.  Op  ’n  byna  dringende  manier  gee  die  knolskrywer 
mededelings  van  Georgie  se  lewe  aan  oom  Geor^e.  Wanneer  Brigadier  Or- 
nassis  E.  en  sy  offisiere  van  die  D.-diens  opdaag  by  die  begrafnisfees,  en  die 
knolskrywer  se  relaas  oor  Georgie  onderbreek,  sê  oom  George  “Gou.... 
Gou!”  (Na'va,  p.87).'  Die  knolskrywer  self  vind  sy  mededelings  dringend: 
“Maar  ek  durf  oom  George  nie  sy  rus  gun  nie.  Nie  een  van  ons  het  rus  nie. 
Nie  ’n  enkele  een  van  die  begrafnisgaste  nie”  (Na'va,  p.  107).  En  hiermee 
hervat  die  knolskrywer  sy  relaas  oor  Georgie. 

Die  soeke  na  die  oorsaak  vir  Georgie  se  daad  verdiep  ook  deur  middel 
van  ’n  mitologiese  verwysingstruktuur  na  ’n  ondersoek  na  die  aard  van  die 
doodverskynsel.  Die  laaste  drie  afdelings  van  die  boek  is  getitel  “Sjiva”  — 
“Sjava”  — Sjiva.”  Sjiva  is  die  Hindoegod  Sjiva  Nataraja,  die  god  van  die 
lewegewende  dans,  ’n  tweeslagtige  wese  wat  gelyktydig  man  en  vrou  is.  Hy  is 
ook  die  goed  van  vernietiging  en  skepping:  juis  deur  die  vemietiging  maak  hy 
plek  vir  die  skepping.  Die  Sigeuner,  ook  een  van  die  begrafnisgaste,  wys  egter 
op  “die  Woordspel  van  Sanskrit,  waarvolgens  Sjiva  sonder  die  ‘i’  slegs  ’n 
kadawer,  ’n  Sjava  word....”  (Na'va,  p.l08).  Deur  middel  van  spel  met  die 
taalkunde,  plaas  die  skrywer  dus  ’n  verband  tussen  Sjiva  en  Sjava.:  “Om  te 
skryf  oor  ‘Sjiva’  is  om  te  skryf  oor  ‘Sjava’”  (Botha,  1973,  P.162). 

Die  Sjiva-Sjava-ontwikkeling  word  ook  verbind  met  die  Joodse 
mitologie.  Enersyds  kan  met  behulp  van  taalspel  die  Hebreeuse  woord 
“Jesjiwa”  afgelei  word  uit  Sjiva,  wat  beteken  die  sewedaagse  rou  ná  die  dood, 
en  andersyds  hou  Sjava  verband  met  die  gedeelte  uit  Hooglied  wat  as  motto 
gebruik  word.  Sjava  is  dood,  dood  is  swart,  en  “swart”  is  die  staat  van 
“Sjava.” 

Hierdie  beweging  van  die  mitologiese  stof  (Sjiva  — Sjava  — Sjiva)  word 
egter  ook  op  die  verhaalvlak  gedemonstreer  deur  die  verloop  van  die 
begrafnisfees.  Daar  word  die  idee  vergestalt  deur  gedurige  “rumoer  in  die 
verte”,  (Na'va,  p.87),  tante  Sophia  se  helder  gekleurde  ligte  en  die  ver- 
woestende  vuurwerke,  en  die  onafgebroke  musiek  wat  oorverdowend  deur  die 


48 


elektroniese  toestelle  uitgebasuin  word.  Die  dinamo’s  wat  die  kragbron  vir 
die  ligte  en  musiek  is,  funksioneer  later  nie  meer  nie,  en  “die  ligte  word 
dowwer’’,  en  “alle  elektroniese  musiekinstrumente  (word)  afgeskakel’’:  “My 
Oom  se  mansion  het  stil  geword.  Die  Huis  is  besig  om  dood  te  gaan  en  die 
lykwaak  het  begin.”  (Na'va,  p.l03).  In  die  laaste  afdeling  (Sjiva!  kruip  ’n 
geheimsinnige,  vreeswekkende  lig  egter  vanaf  die  kelder  van  die  huis  na  bo, 
en  in  die  laaste  instansie  triomfeer  Usjas,  die  godin  van  die  morestond. 
“Maar  sy  is  die  oggend  en  in  haarself  lê  die  gevaarlike  belofte  van  die 
komende  dag  opgesluit”  (Na'va,  p.l26).  Op  hierdie  vlak  vind  ons  dus  ’n 
mitisering  van  die  dood  wat  “swart  maar  lieflik”  is,  in  die  sin  dat  die  dood 
noodwendig  die  wedergeboorte  voorafgaan. 

Die  punt  waaruit  die  verhaalgegewe  en  die  mitisering  daarvan  waarge- 
neem  word,  is  dié  van  die  knolskrywer.  In  die  verhaal  van  Georgie  se  dood  en 
begrafnis  word  ook  die  problematiek  van  die  skrywerskap  ondersoek.  In 
Jungiaanse  terme  kan  Georgie  gesien  word  as  die  “skaduwee”  van  die  knol- 
skrywer.  Reeds  op  die  eerste  bladsy  word  die  parallel  tussen  Georgie  en  die 
knolskrywer  getrek:  Dokter  Giorgios  Sexphonides  Eumenides  bestudeer  die 
knolskrywer  se  “bruingebrande  lyf.''  Georgie  skiet  homself  met  die  hael- 
geweer  waarmee  vroeër  fisante  geskiet  is  — “hoekom  moes  Georgie  jare  later 
die  smaak  van  ’n  bruingebrande  fisant  vir  sy  hele  familie  bederf?”  (Na'va, 
p.8).  ’n  Verband  word  dus  gelê  tussen  Georgie  en  die  bruin  gebraaide  fisant, 
en  aldus  tussen  Georgie  en  die  knolskrywer.  Die  dood  soos  dit  in  die  motto 
omskryf  word,  “bruin  gebrand  maar  lieflik,”  het  ook  betrekking  op  die 
probleem  van  die  knolskrywer  in  sy  strewe  om  volwaardige  skrywer  te  word. 
Die  mitiese  en  verhaalwêreld  wat  die  skrywer  geskep  het,  word  weer  deur 
hom  ‘doodgeskryf  : In  die  eerste  afdeling  word  die  hoofstukke,  wat  handel 
oor  die  begrafnisgaste,  grafte,  en  op  bladsy  130  sê  die  knolskrywer: 
“Aangesien  ek  al  die  genoemdes  doodgemaak  het....”.  Die  mitologiese 
verwysingsraamwerk  verskerf  in  ’n  byna  waansinnige  warboel  van  fragmente. 
Uit  hierdie  “dooie  landskap”  van  mitiese  en  verhaalgegewens  vloei  ’n  nuwe 
besef:  “die  oorkoepelende  waarheid  kan  nie  deur  ’n  knolskrywer  saamgevat 
word  nie”  (Na'va,  p.l29).  Hy  poog  weer  om  Pablo  en  Sophia  op  te  roep,  maar 
“A1  die  skimme  om  my  het  verdwyn”  (Na'va,  p.l31).  Dan  rig  hy  hom  tot  die 
suiwerende  en  lewegewende  elemente,  die  wind  en  die  son  : — hy  word  nuut 
gebore  uit  die  noodwendige  dood. 

ni.  Samehang 

Soos  reeds  in  die  Inleiding  vermeld  is  die  belangrikste  ontwikkelende 
ideekern  in  die  hele  siklus  van  Etienne  Leroux,  die  mens  se  ontwikkeling 
vanaf ’n  dualistiese  staat  na  ’n  staat  van  Eenheid;  d.w.s.  die  proses  van  self- 
verwesenliking.  Die  belangrikste  onderskeidende  kenmerk  van  die  derde 
siklus  is  die  vertellersoogpunt:  die  ek-verteller,  ’n  knolskrywer,  by  name  mnr. 
Y.  Dieselfde  knolskrywer  is  in  al  drie  boeke  aan  die  woord.  Die  proses  van 
selfverwesenliking  het  uiteraard  op  hom  betrekking,  maar  die  knolskrywer  se 
aanbieding  van  sy  verhaal  geskied  nie  op  enkelvoudige  vlak  nie.  Alhoewel 
daar  in Isis  Isis  Isis.,..  ’n  groot  mate  van  chronologiese  weergawe  van  die  reis- 
verhaal  is,  is  dit  kenmerkend  dat  al  drie  boeke  ’n  sterk  a-chronologiese 
karakter  het  as  gevolg  van  die  telkens  opduikende  herinneringswêreld  van 
die  knolskrywer,  en  ’n  ryk  verwysingsraamwerk  wat  o.a.  aspekte  uit  die 
diepte/psigologie,  die  alchemie  en  die  mite  bevat. 

Dit  veroorsaak  dat  daar  in  elke  boek  meerduidige  vlakke  van  inter- 
pretasie  is.  Hierdie  interpretasievlakke  loop  min  of  meer  regdeur  die  drie 
boeke,  met  telkens  ’n  klemverskuiwing  vanaf  die  een  na  die  ander  vlak  asook 
’n  duidelike  ontwikkeling  op  elke  vlak,  hetsy  in  ’n  positiewe  of  negatiewe 
rigting. 

’n  Verdere  aspek  van  hierdie  betekenisvlakke  is  dat  dit  ’n  vertikale 
interpretasie  behels  : met  elke  vlak  verdiep  die  betekenis.  Die  samehang 
tussen  die  boeke  van  die  derde  siklus,  hou  nou  verband  met  die  realiteits- 
vlakke  soos  dit  deur  Herbert  Read  omskryf  word  in  die  Inleiding  van  A 
Dictionary  ofSymbols  (Cirlot,  1962).  Die  vlakke  wat  onderskei  word  is: 

A.  Die  historiese  vlak. 

B.  Die  persoonlike  vlak. 

C.  Die  metafisiese  vlak. 

Interpretasie  is  nie  beperk  tot  een  enkele  vlak  van  realiteit  nie.  Die  mens 
is  individu  en  sosiale  wese,  sy  vlakke  van  realiteit  is  dus  universeel  sowel  as 
persoonlik.  Die  individu  en  die  gemeenskap  se  hoogste  realiteit  is  op  die 
metafisiese  vlak  : dié  vlak  van  die  onbewuste  harmonie  soos  beliggaam  in 
God. 

Á.  Historiese  vlak 

Die  Westerse  mens  was  aanvanklik  in  volkome  harmonie  met  homself, 
die  natuur  en  met  God.  Die  heilige  Augustinus,  wat  dikwels  die  vader  van  die 
Middeleeue  genoem  word,  is  ’n  uitstaande  voorbeeld  van  die  harmonieuse 
mens  van  die  antieke  tye.  Met  die  Renaissance  in  die  sewentiende-  en 
agtiende  eeu  het  die  filosoof  Descartes  onderskeid  gemaak  tussen  die  mens  se 
gees  en  sy  liggaam  as  aparte  entiteite.  Volgens  Jung  is  al  die  energie  wat  deur 
die  hedendaagse  Westerse  mens  aan  die  wetenskap  en  tegnologie  spandeer 
word,  deur  die  antieke  mens  aan  die  mitologie  spandeer.  Hierdie 
spesialisering  op  die  gebied  van  die  Wetenskap,  het  die  dualiteit  van  die 
mens,  soos  dit  deur  Descartes  aangedui  is,  bevestig.  In  die  Westerse  mens 
wat  produk  is  van  die  Renaissance,  het  die  Logos  en  Eros  hul  nou  as  on- 
verenigbare,  strydende  magte  gevestig.  Waar  die  antieke  mens  sy  gevoelslewe 
vergestalt  het  in  mites  en  simbole,  bevind  die  moderne  mens  homself  nou  in 
die  situasie  dat  hy,  as  gevolg  van  die  magtige  dominansie  van  die  Logos  in  sy 
wese,  sy  kontak  met  die  geesteslewe  deur  middel  van  uiterlike  simbole, 
verloor  het.  Die  mites  en  simbole  van  die  antieke  tye  is  nie  vir  hom  geldig  nie, 
want  die  aard  van  die  simbool  is  sodanig  dat  dit  gedurig  verander  om  aan  te 
pas  by  die  eise  van  die  tyd.  Volgens  die  filosofie  van  Jung  is  hierdie  simbole 
konstant  teenwoordig  as  argetipes  in  die  mens  se  Kollektiewe  Onbewuste. 
Die  onderdrukking  van  die  onbewuste  deur  die  rede  is  die  oorsaak  daarvan 
dat  die  moderne  mens  tweeledig  bestaan,  omdat  hy  nie  sy  Eros  kan  vergestalt 
en  sodoende  kan  verenig  met  sy  Logos  nie.  Omdat  die  onbewuste  die  bron 
van  skeppende  energie  is,  ontstaan  ’n  spanning  tussen  die  bewuste  en  on- 
bewuste  : hierdie  dwingende  energie  soek  uiting  in  die  argetipes  van  die 
Kollektiewe  Onbewuste.  Die  proses  van  balansering  van  die  bewuste  en  die 
onbewuste,  moet  noodwendig  deur  ’n  regressiewe  stadium,  wat  gepaardgaan 
met  angs  en  vrees,  gaan,  sodat  die  nuwe  simbool  gebore  kan  word.  Die  proses 
van  hergeboorte  moet  dus  noodwendig  voorafgegaan  word  deur  ’n  dood. 

18 — 44  is  die  storie  van  vier  vrouens  soos  hulle  staan  in  verhouding  tot 
die  knolskrywer.  Die  belangrikste  verband  tussen  hierdie  vrouens  is  hul 

onderskeie  ouderdomme,  en  elke  vrou  verteenwoordig  ’n  bepaalde  tydvak 
soos  dit  betrekking  het  op  die  huidige.  Die  skrywer  verrig  die  funksie  van 
sosiale  kommentator  deur  te  demonstreer  in  hoe  ’n  mate  sekere  tydvakke  as 
leë,  dooie  simbole  voorkom  in  die  huidige.  Mnr.  Y se  teringmaer  tante  en 
haar  estetiese  man  is  ’n  produk  van  die  “gay  nineties’’  met  sy  romantiese, 
wellewende  lewenswyse.  In  haar  tydperk  “herrys  die  romantiese  Germaanse 
gode  vir  oulaas  in  ’n  argetipiese  godskemering’’  (18 — 44 , p.lOl).  Maar  Y 
skryf  haar  wêreld  dood  wanneer  hy  besef  dat  hierdie  romantiek  ook  ’n 
skaduweekant  het  ; “Maar  het  jy  jou  nefie  vertel  van  die  hotelkamertjie 
duskant  die  Tuine,  die  goedkoop  muurpapier,  die  vuil  handdoeke,  die 
stinkende  lav’s,  die  verslane  drank,  die  kopseer,  die  meid  wat  koffie  bring  en 
skel  lag  oor  die  teringmaer  vrou  in  die  harige  arms  van  ’n  boepens-boemelaar 
met  slegs  ’n  verweerde  blou  uniform  op  sy  naam  — ’n  aap  van  Johann 
Strauss,  ’n  drinker  van  vuilwyn  wat  jy  verwar  met  R^mwyn?’’  (18 — 44,  p.  115). 
Die  teringmaer  tante  as  skeppende,  vormende  krag,  word  in  18 — 44 
afgeskrvf  as  ’n  ‘dooie’  simbool,  en  as  sodanig  kry  sy  ’n  flou  afskynsel  in  die 
figuur  van  die  ou  vroutjie,  Mary-Jane  Hudson  in  Isis  Isis  Isis....  Y en  Mary- 
Jane  Hudson  “kyk  na  mekaar  verby  die  glase  wat  ons  omhoog  hou  en 

probeer  uit  verskillende  tydperke  iets  van  mekaar  begryp’’  (Isis p.l5). 

Maar  hul  “poging  tot  kommunikasie  (is)  eintlik  hopeloos’’  (Isis p.l5) 

Mary-Jane  Hudson  sterf  gewelddadig  toe  sy  van  die  vliegtuigtrappe  afval:  — 
’n  ‘dooie’  tydvak  van  die  teringmaer  tante  en  Mary-Jane  Hudson  word 
hiermee  afgesluit. 

Tog  “herleef’  sy  telkens  weer,  en  met  elke  herverskyning  is  sy  meer 
makaber.  In  die  kringloop  van  die  tyd  bly  niks  dus  gesluit  in  sy  tyd  en  stof 
nie. 

Die  Walkurevrou  en  haar  slagtersvader  word  duidelik  die  vergestalting 
van  die  Duitse  ideologie  van  “Een  Ryk,  Een  Volk,  Een  Fiihrer.’’  Die  pragtige 
Walkure  — ses  voet  lank,  blou  oë  en  blonde  hare  — is  die  ‘Ubermensch’  - 
produk  van  haar  skatryk  “Ariese’’  slagtersvader.  Sy  is  die  erfgenaam  van  die 
vergaarde  rykdom  van  haar  vader,  ’n  slagter  wat  sy  fortuin  gemaak  het  uit 
“bloed  en  ys.’’  Maar  hierdie  ‘bloed  en  bodem’  ideologie  is  ook  uitgedien.  Die 
Walkurevrou  is  steriel,  sy  is  in  ’n  ongeluk  betrokke,  en  sy  word  ’n  “dowe 
mank  manies-depressiewe  vrou’’  — die  verwronge  beeld  van  ’n  uitgediende 
ideaal.  In  Na'va  kry  die  Walkure  ’n  flou  afskynsel  in  Merlina  van  Aswegen 
met  haar  “bleekblou  oë’’  en  “verbleikte  blonde  hare’’  (Na'va,  p.l9 — 20).  Die 
skrywer  noem  haar  die  “aanstaande  van  die  oorledene’’: — sy  verenig  dus  die 
paradoks  in  haarself  en  is  as  t’  ware  ‘doodgebore.’ 

In  Isis....  word  die  antieke  mite  van  Osiris,  Isis  en  Set  ontgin,  en  dit  dien 
as  raamwerk  vir  die  “storie  van  dertien  vroue’’  en  die  “reisbeskrywing  na 
binne.’’  Isis  is  die  ‘helende  hand’  wat  die  versplinterde  mens  weer  moet  heel- 
maak.  Sy  is  die  Grootmoeder  en  in  haar  is  al  die  teenstrydige  elemente  van 
chaos  en  orde,  goed  en  kwaad,  eros  en  logos  verenig.  Mits  “jy  haar  kan  vind 
en  verstaan’’  sal  die  “multiplisiteit  en  chaos...  weer  byeengebring  word  deur 
Isis’’  (Isis....,  p.41).  Net  soos  Osiris  kan  Y nie  al  sy  ‘ledemate’  terugvind  nie, 
en  hy  sê  aan  die  einde;  “Ek  verstaan  nie  my  broer  Set  nie;  ek  begryp  nie  my 
suster  Isis  nie.  Die  boom  van  wysheid  waarin  die  slang  na  bo  krul,  is  vir  my 

volkome  onverstaanbaar’’  (Isis p.l39).  In  Isis....  is  die  mite  van  Osiris  en 

Isis  allegories  aangebied,  en  volgens  Herbert  Read  (Cirlot,  1962,  p.xi)  is  die 
allegorie  “a  mechanical  and  restricting  derivative  of  the  symbol,  whereas  the 

symbol  proper  is  a dynamic  and  polysymbolic  reality,  imbued  with  emotive 
and  conceptual  values;  in  other  words,  with  true  life.”  Die  allegoriese 
hantering  van  ou  mites  is  dus  ook  nie  die  oplossing  vir  die  proses  waardeur 
die  onbewuste  in  sigbare  simbole  gerealiseer  moet  word  nie.  Die  skrywer 
demonstreer  dit  verder  deur  dat  hy  in  Na'va  vir  tante  Sophia  as  die  Groot- 
moeder  teken.  Hierdie  grootmoeder  se  wysheid  is  egter  banaal  — dit  is 
beperk  tot  die  kookkuns  en  die  werking  van  elektriese  toestelle  — in  der 
waarheid  die  wysheid  van  die  ‘bekwame  boervrou  wie  se  hande  vir  niks  ver- 
keerd  staan  nie’.  Isis  se  naam  word  verder  ook  omgekeer,  en  sy  word  so 
vergestalt  in  die  katastrofiese  nie-blanke  meisie,  Sisi.  Op  hierdie  wyse  word 
Isis  as  simbool  in  hierdie  wêreld  vernietig,  en  sien  mens  net  haar  floue  af- 
skynsel  in  die  figure  van  tante  Sophia  en  Sisi.  Aan  die  einde  van  Na'va 
probeer  die  knolskrywer  om  tante  Sophia  op  te  roep,  maar  ook  haar  skim  het 
verdwyn.  Die  kommentaar  op  Isis  spreek  dus  duidelik:  Isis  in  haar  oor- 
spronklike  wese  is  nie  meer  van  toepassing  op  die  huidige  bestel  nie. 

In  Na'va  is  daar  ook  ’n  poging  om  die  karakters  en  gebeure  ’n  wyer 
dimensie  te  gee  deur  hulle  te  plaas  in  ’n  mitologiese  verwysingstruktuur. 
Oom  George  is  die  gesagsfiguur  in  hierdie  roman  — in  hom  kán  ’n  mens  die 
dondergod  Indra,  Thor  sien,  maar  oom  George  is  “vulgêr  en  banaal,  en  sy 
testament,  sy  grootste  nalatenskap,  is  die  blaadjies  van  sy  tjekboek”  (Botha, 
1973,  p.161).  Tante  Sophia  kán  ook  gesien  word  as  die  Grootmoeder  wat  die 
wysheid  in  pag  het,  as  Kali  “wat  gruwelike  gedaantes  aanneem  om  demone 
te  beveg”  (Botha,  1973,  p.l61). 

Maar  ook  haar  wysheid  word  gebanaliseer.  Georgie  is  maar  ’n  swak 
voorbeeld  van  die  god  Sjiva,  die  dansende  manlike  god  van  vrugbaarheid.  Hy 
is  ’n  oppervlakkige  plesiersoeker,  ’n  “pootuit  esteet”  wat  “Durban 
dynamite”  rook  (Na'va,  p.53).  Op  satiriese  wyse  word  die  poging  om  aan 
hierdie  figure  ’n  universele  betekenis  te  gee,  deur  hulle  te  koppel  aan  die 
geskiedkundige  mite,  ontkrag  en  bespot. 

Die  Westerse  ontginning  van  die  Oosterse  wysheid  kom  ook  in  die  visier. 
Maar  hierdie  wysheid  word  op  ’n  tweedehandse,  slordige  wyse  aangebied. 
Die  knolskrywer  sê;  “Ek  het  geen  begrip  van  Jantra  nie.  Dis  slegs  die 
inkantasie  van  Hari-Krishna,  tweedehands  uit  ‘Hair’  wat  ek  oor  en  oor  op  die 
platespeler  speel...”  (Na'va,  p.56).  Op  hierdie  wyse  kry  ons  ’n  “ontmaskering 
van  die  holheid,  die  sinloosheid  waarin  dié  soort  soek  na  sin  kan  ontaard’. 
(Botha,  1974,  p.l61 — 162).  In  die  Sigeuner  word  die  Oosterse  wyshede  ver- 
gestalt,  maar  hy  is  die  “outsider”  by  die  begrafnisfees,  en  die  insigte  waartoe 
hy  onder  die  invloed  van  hasjisj  kom,  kan  nie  spreek  tot  die  Westerse  mens 
nie;  “Ek  kyk  na  die  Sigeuner  se  oë,  donker  van  hasjisj  en  konsentrasie,  en  toe 
besluit  ek,  nee,  dit  sal  nie  help  om  volgens  die  Sigeuner  se  esoteriese  begrip 
wysgerig  die  mistiek  van  Georgie  se  dood  te  verklaar  nie  in  terme  van  die 
manjifieke,  eensydige,  aardse  teenstrydigheid  wat  maar  die  helfte  van  die 
dinamiese  geheel  (is)  wat  my  Oom  so  goed  halfpad  kan  verstaan”  (Na'va, 
p.78). 

Op  hierdie  wyse  laat  die  skrywer  die  pad  van  die  historiese  mite  as 
beliggaming  van  die  argetipiese  figure  van  die  mens  se  Kollektiewe  On- 
bewuste,  geleidelik  doodloop.  Hy  demonstreer  dus  op  progressiewe  wyse  die 
ontoepasbaarheid  van  die  uitgediende  simbool  deurdat  hy  die  antieke 
simbool  wil  moderniseer  in  die  toepassing  daarvan  op  die  karakters  in  die 
drie  boeke.  Die  skrywer  skryf  dus  al  skrywende  hierdie  betekenisvlak  dood. 

B.  Persoonlike  vlak 

Die  sentrale  ideekern  van  Etienne  Leroux  se  siklus  (d.w.s.  die  noodsaak 
vir  die  harmonieuse  saambestaan  van  die  Lx)gos  en  die  Eros)  in  die  mens 
word  in  die  derde  siklus  by  wyse  van  die  belangrikste  bindende  element  in  dié 
drie  boeke,  naamlik  die  verteller-wat-knolskrywer  is,  die  sterkste  gedemon- 
streer.  Omdat  die  individu  se  Kollektiewe  Onbewuste  van  so  ’n  aard  is  dat 
die  skeppende  energie  wat  daarin  vervat  word,  soos  dit  deur  Jung  as  argetipes 
beskryf  is,  die  gemeenskaplike  besit  is  van  alle  mense,  sal  die  individuasie- 
proses  van  die  enkeling  noodwendig  omsluit  word  deur  die  individuasie- 
proses  van  die  universele  mens.  Volgens  hierdie  uitgangspunt  word  die  in- 
dividu  dan  gesien  as  die  mikrokosmos  wat  gesetel  is  in  die  makrokosmos. 

In  18 — 44  en  Isis....  verwys  die  knolskrywer  na  homself  en  na  ander 
karakters  as  “Everymen.”  Die  skrywer  omsluit  dus  in  die  selfverwesenliking 
van  Y die  universele  selh^erwesenlikingsproses.  Die  naam  ‘Y’  is  in  der  waar- 
heid  onpersoonlik  en  daardeur  word  die  algemeenheid  van  die  knolskrywer 
se  individuasieproses  aangedui. 

In  18 — 44  kan  die  vier  vroue  en  hul  onderskeie  bydraes  tot  Y se  lewe  in 
terme  van  die  Jungiaanse  sielkunde  aangedui  word.  Die  aantal  vroue, 
naamlik  4,  is  belangrik,  want  in  terme  van  die  Jungiaanse  gedagtegang  is 
viertalligheid  die  logiese  basis  vir  enige  volledige  oordeel.  Elk  van  die  vroue 
verteenwoordig  ’n  verskillende  funksie,  en  hierdie  vier  funksies  vorm  die 
geestelike  toerusting  van  elke  mens.  (Berner,  1975,  p.257),  groepeer  die  vier 
vroue  met  hul  funksies  skematies  soos  volg: 


(1)  SENSASIE 

(RUSSIESE  MINNARES) 


(2)  DENKE 
(VROU) 


GEVOEL 

(TANTE) 


Die  harmonieuse  saambestaan  van  hierdie  vier  funksies  sal  die  ver- 
splinterde  mens  genees,  en  dit  is  dus  ook  Y se  doel  om  die  vier  vroue  te 
verstaan,  hulle  te  identifiseer,  en  in  homself  te  verenig.  Die  Rus  verteen- 
woordig  Y se  superieure  funksie,  nl.  sensasie.  Hierdie  persoonlikheidsfunksie 
word  in  Isis....  op  ’n  baie  eensydige  wyse  vergestalt.  Y is  die  “dol  hond  wat 
nooit  genoeg  kan  kry  nie”  en  sy  dors  na  ervaring  probeer  hy  stil  deur  ’n  reeks 
sensuele  ontmoetings  met  verskillende  vroue.  In  Na'va  /word  die  on- 
bevredigende  eensydige  funksionering  vergestalt  in  Georgie  : Georgie  het  ook 
verhoudings  met  vier  vroue,  maar  hierdie  verhoudings  is  oppervlakkig  en 
banaal. 

Die  knolskrywer  se  Logos  en  Eros  word  onderskeidelik  deur  sy 
Walkurevrou  en  sy  teringmaer  tante  verteenwoordig.  Hulle  is  vir  Y on- 
verenigbaar,  en  hierdie  twee  figure  word  in  18 — 44  op  ’n  ironiese  wyse  as 
strydende  pole  in  Y se  lewe  aangebied.  Toe  die  Walkure  op  haar  begeerlikste 
was  — “terwyl  sy  oor  my  tante  kan  triomfeer’’,  word  sy  vermink  in  ’n 
ongeluk,  maar  “dit  het  gekom  toe  my  teringmaer  tante  ook  die  vernedering 
van  die  dood  moes  ondergaan.’’  (18—44,  p.69 — 70).  In  Isis....  is  die  Logos  en 
Eros  steeds  onverenigbaar,  soos  dit  vergestalt  word  in  die  verhaal  van  Bettie. 
Saam  met  Myra  Greenwell  probeer  Y ook  om  die  Logos  en  Eros  te  verenig, 
maar  omdat  dit  nie  in  homself  verenigbaar  is  nie,  “projekteer  (ons)  Logos  en 
Eros  op  die  twee  swakste  voorbeelde  in  die  geskiedenis  van  die  mensheid’’ 
ijsis,  p.72). 

Mej.  X is  Y se  intuïsie:  sy  is  onsigbaar  en  onverstaanbaar  — Y se  intuísie 
is  vir  hom  onbereikbaar  omdat  dit  tot  die  diepste  laag  van  sy  onbewuste 
onderdruk  is.  Omdat  Y nie  sy  intuïsie  kan  verstaan  nie,  kan  hy  nie  sy  vier 
geestesfïinksies  verenig  nie.  Mej.  X bly  die  onbekende.  Ook  in  Isis....  skryf  Y 
sy  vermiste  veertiende  ‘ledemaat’  aan  haar  toe.  Maar  omdat  Y nie  vir  Mej.  X 
kan  verstaan  nie,  kan  hy  ook  nie  die  krap  wat  sy  veertiende  ‘ledemaat’ 
opgeëet  het,  verstaan  nie.  In  Na'va  soek  hy  steeds  na  haar:  “Maar  waar  is  ek 
mej.  X?  En  jy,  die  onbekende  in  al  my  boeke  by  wyse  van  herhaling?’’  {Na'va, 
p.  1 1 1),  maar  sy  is  een  van  die  skimme  van  sy  verlede  wat  verdwyn  het. 

In  al  drie  boeke  word  die  proses  van  sinvolle  kanalisering  van  die 
skeppende  energie  van  die  onbewuste  ook  in  terme  van  die  alchemistiese 
prosesse  omskryf:  “Erens  is  daar  goud,  die  koning  van  alle  metale,  vasgevang 
in  die  steengroewe  van  die  tyd,  gemeenplasig  gemaak  deur  die  banaliteit  van 
ons  bestaan’’  (Isis....,  p.7).  Die  hoofgedagte  word  veral  d.m.v.  simboliek 
gedra.  Die  simbole  wat  gebruik  word  dui  belangrike  ontwikkelinge 
betreffende  die  ideekern  aan.  Hierdie  simbole  omsluit  o.a.  syfer-idees,  meet- 
kundige  simbole,  kleure,  die  see  en  die  Tarot-kaarte.  Meetkundige  simbole 
wat  veral  funksioneel  optree  is  die  Jin-Jangsimbool  en  die  mandalasimbool. 
Mej.  X teken  vir  Y ’n  rooi  en  swart  Jin-Jangsimbool,  wat  die  geslagtelike 
dualiteit  aandui,  en  hy  stuur  vir  haar  ’n  simbool  in  sy  eie  bloed  op  papier,  wat 
die  vorm  van  ’n  mandala  aanneem.  Die  rooi  bloed  verander  egter  oornag  en 
is  die  volgende  oggend  houtswart.  Mej.  X se  antwoord  hierop  is:  “Dis  ’n 
Chinese  simbool,  mnr.  Y,  waarin  die  rooi  en  swart  onoplosbaar  verenig  is’’ 
(18 — 44,  p.56).  Inlsis....  word  die  Jin-Jang se  tweeledigheid  deur  Y voorgestel 
as  die  tier  en  die  draak:  “Die  draak  braak  die  vuur  vir  die  tier  en  die  tier 
word  vervul  met  die  gees  van  die  draak’’  (Isis....,  p.26).  In  Na'va  is  die 
betekenis  van  die  mandala  vir  die  knolskrywer  nog  nie  duidelik  nie:  “Nee 
oom  George,  ek  begryp  nog  steeds  nie  die  aard  van  die  mandala  nie’’  (Na'va, 
p.56).  Die  aard  van  die  simbool,  naamlik  die  vereniging  van  die  drie  wêrelde, 
word  op  indirekte  wyse  weergegee  deurdat  die  lykwaak  van  Georgie,  waar- 
tydens  die  ‘dood’  en  ‘hergeboorte’  van  die  knolskrywer  plaasvind,  geskied  op 
die  “Mandala-daktuin”  van  oom  George  se  imposante  Huis.  Hierdeur  word 
die  tweeledigheid  en  die  uiteindelike  samesmelting  van  die  kleure  swart  en 
rooi  ook  gedemonstreer.  Die  Grootmoeder  Isis  word  ook  genoem  die  Swart- 
moeder,  en  haar  hart  word  beskryf  as  ‘n  Kloof  in  die  Swartberg:  “want  daar 
het  die  Swartberg  haarself  oopgekloof,  en  jy  kyk  reg  in  die  hart  van  Isis” 
(Jsis....,  p.87).  In  Na'va  word  die  dood  gesimboliseer  deur  swart  — “I  am 
black  but  comely.”  Sodoende  word  die  idee  van  die  noodsaaklike  dood  (i.t.v. 

die  kleurtema  — die  swart),  wat  die  hergeboorte  voorafgaan  (waarin  die 
swart  en  die  rooi  verenig  sal  wees),  geïllustreer. 

Ook  die  Tarot-kaarte  se  funksie  is  o.a.  om  hierdie  idee  van  ’n  nood- 
wendige  nulpunt,  voordat  hemuwing  kan  plaasvind,  te  demonstreer.  In  Isis... 
is  daar  reeds  sprake  van  “die  Tarot-kaart,  Le  Mat,  o=o,  ’n  teken  van  die 
blinde  pelgrimstog:  die  teken  van  my  dooie  oom  en  die  teken  van  alle  dwase 
wat  bereid  is  om  op  hierdie  loterywiel  die  sirkelgang  van  ’n  sielereis  te  waag’’ 

(Isis p.92).  Die  skrywer  teken  die  Sigeuner  as  ’n  “dwaas  wat  dink  hy  het  ’n 

begrip  van  die  Heelal’’  (Na’va,  p.63).  Sy  poging  om  die  Heelal  te  begryp  in 
terme  van  verwesterde  Oosterse  wysheid,  is  ’n  cul-de-sac:  “Sy  nommer  op 
alle  tarotkaarte  is  nul’’  (Na  'va  p.63).  Hy  bly  dus  vassteek  in  die  nul,  die  swart, 
die  dood  sonder  wedergeboorte. 

Die  knolskrywer  as  individu 

“What  a myth  represents  for  a people,  for  any  one  culture,  or  for  any 
given  moment  of  history  is  represented  for  the  individual  by  the  symbolic 
images  of  dreams,  by  visions,  and  by  fantasy  or  lyricism’’  (Cirlot,  1972, 
p.xxiv). 

In  18—44,  Isis....  en  Na’va  word  die  individuasieproses  ervaar  deur  en 
beskryf  uit  die  oogpunt  van  ’n  middeljarige  knolskrywer.  Hy  is  dus  ’n  in- 
dividu  met  ’n  baie  duidelike  beroep,  en  ’n  gegewe  ouderdom.  Sy  knol- 
skrywerskap  en  middeljarigheid  is  vir  hom  belangrike  aspekte  van  homself 
— twee  aspekte  waarmee  hy  homself  aanvanklik  nie  kan  versoen  nie. 

In  18—44  kom  sy  middeljarigheid  en  sy  onvermoë  om  die  ‘nuwe  lewe’ 
soos  vergestalt  in  die  jeug,  te  verstaan,  in  sy  ‘korrespondensie’-verhouding 
met  Mej.  X na  vore.  Sy  is  sy  intuïsie  wat  na  die  onderbewuste  verding  is  — 
“Maar  jy  is  die  onsigbare  mej.  X.’’  (18 — 44,  p.89).  Sy  middeljarigheid  is  egter 
die  oorsaak  van  sy  onvermoë  om  Mej.  X te  verstaan  : “Miljoene  middel- 
jariges,  ál  die  44-jariges  twintig  jaar  later,  oorblyfsels  van  die  bloedstryd,  sal 
onbegrypend  in  18-jariges  soek  na  die  paradys  wat  verby  is’’  (18 — 44),  p.l21). 
In  Isis....  is  mej.  X ook  teenwoordig  in  Y se  gedagtewêreld,  en  hy  sien  haar  in 
die  jeugdige  Yvette  van  Antibes.  “Sou  Mej.  X soos  sy  lyk?  vra  ek  myself  af  en 
word  vervul  met  ’n  verlange  wat  binne  my  vreet  na  Mej.  X wat  destyds  in 
Suid-Afrika  vir  my  geskryf  het  en  ook  agtien  was  soos  Yvette’’  (Isis....,  p.97). 
Maar  steeds  bly  die  onbegrip  : die  vermiste  ledemaat  van  Osiris  word 
toegeskryf  aan  Mej.  X,  en  die  gaping  tussen  middeljarige  en  jeugdige  word 
nie  nouer  nie.  InNa’va  word  die  lyn  tussen  die  middeljariges  en  die  jeugdiges 
ook  skerp  getrek:  “Die  daktuin  is  ’n  Boccacio-eiland  van  middeljariges  wat 
toekyk  hoe  die  jeugdige  pes  oor  die  land  kom  met  die  hoop  dat  hulle 
ongeskonde  sal  bly”  (Na’va,  p.95).  Hy  verwys  ook  weer  na  Mej.  X:  “En  jy,  die 
onbekende  in  al  my  boeke,  by  wyse  van  herhaling?’’  (Na’va,  p.lll).  Maar  die 
begrip  bly  nie  uit  nie.  Y sê:  “Sien  jou  later,  Mej.  X,  fragmentaries,  as  die 
Huis  van  my  Oom  ontplof  ’ (Na’va,  p.lll).  Die  beweging  van  die  geslagte  en 
die  noodwendige  gaping  tussen  die  middeljarige  en  die  jeug  word  deur  die 
knolskrywer  verstaan  ná  die  “ontploffing’’  wat  nie  in  werklikheid  ’n  ont- 
plofíing  was  nie:  “Na  die  vlamme  kom  die  as,  die  kalpa,  wanneer  die  een 
geslag  van  die  ander  oorneem,  wanneer  die  swart  godin  met  die  een  hand 
wegneem  en  met  die  ander  hand  teruggee”  (Na’va,  p.l26). 

Y is  ’n  knolskrywer,  en  sy  skrywersproblematiek  word  verbind  aan  die 
individuasieproses  van  die  mens.  In  18 — 44  word  die  individuasieproses 

duidelik  verbind  met  die  poging  van  die  knolskrywer  om  ’n  volwaardige 
skrywer  te  word.  Hy  moet  sy  ‘onsigbare  Mej.  X’  en  die  ‘strydige  eienskappe’ 
soos  beliggaam  in  die  tante  (gevoel),  die  Walkure  (denke)  en  die  Rus  (sen- 
sasie)  in  homself  verenig,  en  die  wyse  waarop  hy  dit  moet  doen  is  deur  “met 
my  Hermes-Ambassador-tikmasjien  die  goue  middelpunt  (te)  kan  vind’’ 
(18 — 44,  p.89).  Die  verskerfde  Osiris  word  in  Isis....  deur  Isis  d.m.v. 
balseming  weer  saamgestel.  Een  van  haar  helpers  was  Hermes.  Die  knol- 
skrywer  waan  homself  as  Osiris,  en  een  van  sy  hulpmiddels  om  weer  ‘heel’  te 
wonl  is  sy  Hermes-tikmasjien,  d.w.s.  sy  skrywerskap. 

In  18 — 44  is  die  teringmaer  tante  die  inspirasiebron  vir  Y se  skrywer- 
skap.  Op  haar  sterfbed  sê  sy  dat  Y nog  nie  die  tipe  roman  geskryf  het  wat  sy 
van  hom  verwag  nie,  maar  aan  die  einde  van  18 — 44  begin  hy  die  ernstige 
boek,  soos  sy  tante  van  hom  verwag  het,  te  skryf;  “En  ek  tel  my  pen  op  en  ek 
skryf ’n  boek  vir  die  vier  Marais  by  my  kruis  op  die  strand’’  (18—441,  p.l33). 
Die  “bysiende”  knolskrywer  van  18—44  verklaar  egter  in  Isis....  : “As  knol- 
skrywer  het  ek  met  die  kenmerkende  ambisie  van  alle  knolskrywers  probeer 
munt  slaan  uit  my  besondere  lewenswerklikheid.  Ek  het  ’n  boek  geskryf 
gebaseer  op  dramatiese  gebeure  en  gefingeerde  insidente  in  ’n  poging  om  ’n 
volwaardige  skrywer  te  word.”  ((p.2).  Die  emstige  boek  wat  die  knolskrywer 
geskryf  het  is  18 — 44,  maar  die  knolskrywer  is  steeds  “bysiende”  in  Isis....  Sy 
poging  om  ’n  volwaardige  skrywer  te  word  in  18 — 44  is  in  sy  eie  retros- 
pektiewe  siening  in  Isis...,  nié  suksesvol  nie.  Die  rede  hiervoor  is  dat  hy  nog 
steeds  nie  sy  onbekende  mej.  X kan  verstaan  nie,  dat  sy  intuïsie  steeds  die 
‘vermiste’  l^emaat  van  Osiris’  is.  Hy  stel  sy  probleem  in  Isis....  : “Dis  ék,  die 
knolskrywer,  wat  Isis  moet  vind”  (p.74).  Hier  verklaar  hy  sy  onvermoë  as 
skrywer  op  ligtelike  wyse:  “Bruin,  net  waar  jy  oor  die  stad  kyk,  bruin  — ’n 
Valencia-bruin  tussen  die  lemoenbome  en  die  lapwerk  van  landerye,  en  dis  ’n 
bruin  wat  niemand  kan  beskryf  nie”  {Isis....  p.37).  “Die  begrafnis  is  verby  en 
die  son  daal  oor  die  Swart  Karoo  en  niemand  kan  in  enige  taal  ’n  sonsonder- 
gang  oor  die  Swart  Karoo  beskryf  nie”  (Isis....  p.lOO).  Y is  nog  steeds  die 
“ingewyde”  knol,  die  “onwyse  man  wat  deur  die  oopmaak  wat  lei  tot  kennis 
van  hierdie  onverstaanbare  wêreld”  (Isis....  p.l33).  Osiris  is  steeds  dood, 
omdat  sy  skeppende  vmgbaarheidsimbool  vernietig  is  deur  die  krap.  In 
Na'va  dui  die  skrywer  in  die  “skadeloosstelling”  aan:  “Die  skrywer  is  in  ’n 
staat  van  Sjava.”  Y van  18 — 44  en  Isis  is  in  Na'va  steeds  ’n  knolskrywer, 
maar  hy  het  sy  ‘naam’  verloor:  nêrens  word  weer  na  hom  verwys  as  ‘Y’  nie. 
Op  hierdie  wyse  word  aangedui  dat  die  drieledige  dimensie  van  sensasie, 
gevoel  en  denke,  nie  meer  geldig  is  vir  die  knolskrywer  nie.  Die  skrywer  wil  sy 
‘dood’  verstaan:  “...  het  ek  as  knolskrywer  ook  die  reg  om  die  aard  van  my  eie 
toestand  van  Sjava  te  probeer  bepaal”  (Na'va  p.llO).  Die  ‘dood’  van  die 
knolskrywer  kan  hier  in  Jungiaanse  terme  gesien  word  as  die  mens  se 
noodsaaklike  regressie  na  die  Kollektiewe  Onbewuste  om  sodoende  die 
balans  tussen  die  bewuste  en  die  onbewuste  weereens  te  herstel.  Die  skrywer 
tree  uit  sy  staat  van  ‘sjava’,  soos  dit  op  surrealistiese  wyse  beskryf  word, 
tydens  die  lykwaak  van  Georgie  op  die  mandala-daktuin  van  oom  George  se 
Huis,  en  hy  kom  tot  ’n  nuwe  insig:  “...  die  oorkoepelende  waarheid  kan  nie 
deur  ’n  knolskrywer  saamgevat  word  nie....”  (Na'va  p.l29).  Hy  kom  tot  die 
besef  dat  hy  homself  nie  kan  losmaak  van  die  tweespalt  tussen  die  bewuste  en 
die  onbewuste  nie,  en  daarom  verklaar  hy  aan  die  einde:  “Die  skrywer  is  ’n 
knol”  (Na'va  p.l30). 

C.  Metajisiese  Vlak 

“Symbolism  is  the  science  of  the  relations  which  unite  the  created  world 
with  God,  the  material  world  with  the  super-natural.”  (Cirlot,  1972,  p.xxx) 

Etienne  Leroux  beskou  die  mite  as  “’n  skakel  tussen  die  individu  en  die 
Heelal’’  (Smuts,  1%3,  p.74).  In  die  figuur  van  God  word  die  volkome 
Eenheid  beliggaam,  en  die  mens  moet  die  pynlik  regressiewe  proses  on- 
dergaan  alvorens  hy  hergebore  word.  In  die  proses  van  regressie  bring  die 
mens  se  intuïsie  hom  in  kontak  met  die  bo-natuurlike  wêreld  van  die  Godde- 
like,  sodat  die  hergeboorte  ’n  noodwendige  nuwe  insig  in  die  eie  aard  van  die 
mens,  soos  in  verhouding  tot  die  Heelal,  bring. 

Die  proses  van  dood  en  hergeboorte  word  in  'Na’va  aan  die  hand  van  die 
indelingsbeginsel  Sjiva-Sjava-Sjiva  weergegee.  Na’va  handel  dus  oor  die 
herstel  van  die  verhouding  tussen  die  bewuste  en  onbewuste,  en  die  uit- 
eindelike  sinvolle  kanalisering  van  die  skeppende  energie.  Die  belang  van  die 
kontak  met  God  vir  die  Eenheid  van  die  mens  word  d.m.v.  ’n  toenemende 
teenwoordigheid  van  God  in  dié  drie  boeke  geïllustreer.  In  18 — 44  verklaar 
die  skrywer  in  die  hoofstuk  “19 — 45’’  dat  God  vermenslik  is  deur  die  na- 
oorlogse  “dood  van  die  oervertroue’’  (18 — 44.  p.l21).  Die  stelling  van 
Nietzsche,  “God  is  dood”,  spreek  uit  hierdie  gedeelte.  Omdat  die  God-mite 
vernietig  is,  ”(veroorsaak)  daardie  enorme  psigiese  energie,  wat  in  die  begrip 
van  God  bevat  was  ’n  geestelike  stoomis”  (Smuts,  1963,  p.68). 

In  Isis....  word  Y se  soeke  na  Isis  deur  die  Priester  soos  volg  gesien: 
“You  are  looking  for  Isis  as  if  you  are  looking  for  God”  (p.40).  Die  teen- 
woordigheid  van  God  word  d.m.v.  ’n  skoktegniek  al  hoe  dwingender.  Die 
lasterlike  gebruik  van  “Jesus  Christ”  in  Isis....  word  in  Na’va  ’n  byna  hin- 
derlike  herhaling.  Maar  juis  omdat  dit  hinder,  word  die  belang  van  ’n 
lewende  God-mite  daardeur  al  hoe  dwingender  gestel.  Die  ‘heropstanding’ 
van  die  skrywer  uit  sy  staat  van  Sjava  bring  hom  tot  die  insig  van  die  “skaak- 
mat  tussen  mens  en  God”  en  dit  is  hierdie  ewige  tweespalt  wat  die  mens 
dwing  om  sy  Eenheid  in  God  te  soek.  Want,  vra  die  knolskrywer:  “Hoe  kan 
ek  my  losmaak  van  God?  Hoe  kan  ek  sy  sonnige  oog  ontsnap?”  (Na’va, 
p.l30). 

Die  verhouding  tussen  die  kunsvorm  en  die  skrywer  is  deur  Dante  in  sy 
‘Canzoniere’  saamgevat  as:  “He  who  would  paint  a figure,  if  he  cannot 
become  that  figure,  cannot  portray  it.”  Die  mate  waarin  die  knolskrywer 
progresseer  in  sy  poging  om  in  kontak  te  kom  met  sy  intuïtiewe  onder- 
bewuste,  en  dus  ook  uiteindelik  met  God,  word  in  die  ‘kunsvorm’  of  skryfstyl 
van  elke  boek  verbeeld.  In  18 — 44  seëvier  die  gevoel  en  logos,  terwyl  Y in 
Isis...  die  sensasiefunksie  najaag  by  wyse  van  ’n  reeks  erotiese  verhoudings. 
Die  kontak  met  die  onbewuste  word  in  Na’va  weergegee  as  ’n  fantastiese, 
angswekkende  nag  op  die  daktuin  van  oom  George  se  Huis.  Die  uiteindelike 
verkenning  van  die  intuïsie  word  die  duidelikste  géíllustreer  deur  die  sur- 
realistiese  wyse  waarop  hierdie  nag  beskryf  word.  Die  begrafnisgaste  bestyg 
die  trappe  van  die  Huis  wat  ’n  “eenheid  van  teenoorgesteldes”  is,  (Na’va  , 
p.ll9)  na  die  daktuin.  By  wyse  van  die  simboliek  is  hierdie  trappe  die  ver- 
binding  tussen  die  bewuste  en  die  onbewuste,  en  die  kontak  met  die  on- 
bewuste  word  op  surrealistiese  wyse  as  ’n  “fantasmagoriese”  byeenkoms  op 
die  daktuin  weergegee.  In  18—^4  was  die  gefantaseerde  landgoed  van 
prinses  Ira  von  Liebenstein  reeds  ’n  vae  versinsel  van  die  intuïsie  en  in  Isis... 
neem  die  byeenkoms  op  die  eiland  Aegina  ook  ’n  buite-realistiese  vorm  aan. 

Die  dooie  Mary-Jane  Hudson  verskyn  as  ’n  gedrog  en  ook  Pamela,  die  Suid- 
Afrikaanse  meisie  wat  deur  ’n  huurmotor  doodgery  is,  is  teenwoordig  as  “’n 
pragtige  jong  Griekse  meisie  van  Amerikaanse  afkoms’’  (Isis....  p.l31). 
Hierdie  gefantaseerde  kasteel  en  byeenkoms  realiseer  as  die  surrealisties 
getekende  Huis  en  lykwaak  in  Na’va. 

Die  hand  waarmee  hierdie  surrealisme  geteken  word,  is  dié  van  die 
kunstenaar,  hetsy  knolskrywer  of  skrywer.  In  die  laaste  instansie  is  dit  dus  ’n 
manifestasie  van  die  skrywerskap.  Alhoewel  die  besef,  dat  die  oorkoepelende 
waarheid  nie  deur  ’n  knolskrywer  saamgevat  kan  word  nie,  na  vore  kom,  is 
die  laaste  insig  van  die  knolskrywer  betreffende  sy  skrywerskap  dat  hy  hom 
in  die  toekoms  “eerder  (sal)  bepaal  by  ’n  enkele  weergawe  van  die  angs  van 
menswees,  met  die  hoop  dat  ek  soos  tante  Sophia  in  haar  vuurwerke  miskien 
’n  vonk  van  die  ewigheid  sal  vang’’  (Na’va  p.l29).  Die  skrywerskap  het  reeds 
’n  verheldering  by  die  knolskrywer  gebring,  want  aan  die  begin  van  Na’va 
kyk  hy  in  die  “swart  varkogies  van  dr.  Giorgios  Sexphonides  Eumenides  van 
Kalkfontein  in  Kurumansdorp’’  (p.9),  maar  aan  die  einde  luister  hy  na  die 
wind,  “en  ek  kyk  reguit  in  die  oog  van  die  son.’’  (p.l31).  Die  uiteindelike 
waarheid  word  vir  die  knolskrywer  in  sy  vraag  omvat  (Na’va,  p.l30): 

“Hoe  kan  ek  Sy  sonnige  oog  ontsnap?’’. 

Universiteit  van  Pretoria. 

SUSANNE  VAN  DEVENTER 


AANTEKENINGE  OOR  MAGERSFONTEIN,  O MAGERSFONTEIN 
(ETIENNE  LEROUX)  AS  SATIRE  OP  FILMVERVAARDIGERS  EN  ’N 
PARODIE  OP  DIE  FILM-  EN  TV  DRAAIBOEK 

Satire  sowel  as  parodie  is  aan  die  werk  van  Etienne  Leroux  nie  vreemd 
nie.  Volgens  Fowler  ^ val  die  skrywer  in  ’n  satire  ’n  onderwerp  aan  “using  as 
his  means  wit  or  humour  that  is  either  fantastic  or  absurd’’.  Kenmerkend 
van  satire  is  die  skrywer  se  “lack  of  tolerance  for  folly  or  human  imper- 
fection’’.  Satire  kan  volgens  Fowler  op  verskillende  maniere  bereik  word, 
onder  andere  deur  karikatuur,  oordrywing  en  ook  parodie.  Parodie  is  dus  ’n 
tegniek  van  die  satirikus.  Dit  is  volgens  Fowler  een  van  die  mees  berekende 
en  analitiese  literêre  tegnieke  en  is  “a  critique  of  a view  of  life  already  ar- 
ticulated  in  art’’.^  Dit  voeg  volgens  hom  ’n  ekstra  dimensie  aan  die  kritiese 
kommentaar  toe.  In  MAGERSFONTEIN,  O MAGERSFONTEIN  gebruik 
Leroux  die  parodie  as  een  van  die  middele  om  ’n  satire  te  konstitueer. 

In  verband  met  Etienne  Leroux  se  roman  EEN  VIR  AZAZEL  wys  J.P. 
Smuts  en  D.H.  Steenberg  daarop  dat  ons  hier  met  ’n  parodiëring  van  die 
speurverhaal  te  doen  het.  Steenberg^  sê  eksplisiet  dat  EEN  VIR  AZAZEL  ’n 
“parodie  op  ’n  speurverhaal  in  plaas  van  ’n  egte’’  en  ’n  “antispeurverhaal” 
is  en  sien  die  parodie  dan  as  sterk  stramien  vir  ’n  soeke  na  die  sin  van  die 
lewe.  J.P.  Smuts  ^ wys  onder  andere  op  die  belangrike  inversie  van  die  speur- 
verhaal  hier  nl.  dat  “die  speurder  nie  rigting  gee  aan  die  ondersoek  nie,  maar 
wel  die  begeleiers”.  Elize  Botha  ^ het  by  geleentheid  Isis...  Isis...  Isis...  gesien 
as  parodie  op  die  reisverhaal  wat  veral  gemik  is  teen  die  “oordaad  van  reis- 
verhale  wat  die  Afrikaanse  leserspubliek  die  afgelope  aantal  jare  beleef  het” 
en  praat  ook  van  Leroux  se  “parodiërende  skryfwyse”.  Leroux  se  jongste  en 
tiende  roman  is  baie  duidelik,  benewens  talle  ander  satiriese  trekke,  ook  ’n 
satire  op  filmmakers  en  ’n  parodie  op  die  film  — en  TV  - draaiboek. 

Ons  is  van  Etienne  Leroux  reeds  ’n  satiriese  stofbenadering  gewoond. 
Verskeie  fasette  van  die  samelewing  is  reeds  in  sy  vorige  werke  gesatiriseer. 
Ook  in  MAGERSFONTEIN,  O MAGERSFONTEIN  staan  die  satire 
voorop.  Die  “lack  of  tolerance  for  folly  or  human  inperfection”  is  weer  eens 
baie  opvallend. 

In  hierdie  roman  is  die  spektrum  van  die  satire  besonder  wyd.  Kyk  net 
wie  moet  almal  deurloop:  LUK’s,  skoonheidskoninginne,  die  verkeerspolisie, 
streeksrade,  vroueverenigings,  sekere  staatsdepartemente,  die  “edel”  ver- 
pleegstersberoep  en  vele  ander.  Ek  wil  my  hier  egter  slegs  bepaal  by  sy 
parodie  op  die  draaiboek  en  die  gepaardgaande  satire  op  die  makers  van 
films,  ook  TV-films,  en  op  die  vertoon  van  literêre  hoogdrawendheid. 

Die  film  - en  TV  - span  lyk  sommer  met  die  eerste  oogopslag  na  ’n  eien- 
aardige  prosessie.  Volgens  Verkeerskonstabel  Le  Grange  kan  die  optog  net 
’n  lykstoet  wees  en  vir  die  waarnemende  stasiemeester  (oftewel  W.S.)  lyk  die 
“projek”  na  ’n  sirkus.  Daarom  neem  die  W.S.  Shipmaster  graag  in  sy  motor 
na  die  hotel  nadat  hy  van  die  mooi  meisies  verneem  het.  Daar  is  ’n  groot 
aantal  akteurs  en  ander  helpers  en  dit  is  vir  niemand  duidelik  wat  elkeen  se 
funksie  is  nie.  EHe  keuse  van  spelers  word  gesatiriseer.  Baie  mooi  meisies  en 
talle  skoonheidskoninginne  is  slegs  om  hul  skoonheid  teenwoordig.  Dit  is 
lagwekkend  dat  ’n  Mejuffrou  Magersfontein  vir  elke  provinsie  en  vir  Suidwes 

gekies  is  maar  dat  hulle  geen  belangrike  rol  in  die  film  speel  nie.  Die  akteurs 
en  aktrises  is  verder  van  plaaslike  en  buitelandse  instansies  en  van 
Kruik,  Sukovs,  Truk  en  Naruk  met  die  onvermydelike  onderlinge  struwe- 
linge  tussen  die  verskillende  groepe.  Daar  is  reeds  voorheen  besluit  dat  die 
buitelandse  en  binnelandse  akteurs  op  ’n  vyftig-vyftig  basis  sal  deelneem 
ongeag  spelerstalent. 

Die  speiers  is  verder:  almal  wat  voorkom.  Wanneer  Gert  Garries  en  die 
verkeerskonstabel  Le  Grange  hulle  self  by  die  prosessie  aansluit,  word  hulle 
ook  medespelers  in  die  film.  Albei  van  hulle  word  sonder  vooraf  beplanning 
op  die  doek  vasgelê.  Selfs  wanneer  die  man  van  Waterwese  na  die  oor- 
stromings  opdaag  om  te  kom  help  (bl.  155),  fokus  die  kameras  van  Hans 
Winterbach  op  hom.  Dit  is  vir  hierdie  senior  van  Waterwese  “’n  groot 
oomblik’’  wanneer  die  kameras  ’n  naby-opname  van  hom  maak  en  die 
luisterapparate  skerp  gestel  word  vir  wat  hy  te  sê  het.  Skerp  satiries  is  dit 
wanneer  hy  te  midde  van  die  volkome  chaos  wat  heers  slegs  met  sy  rympie 
kan  antwoord:  “Daar  is  geen  rede  vir  paniek  nie’’  (bls.  155). 

In  die  film  is  wat  gesien  word,  veel  belangriker  as  wat  gehoor  word.  Daar 
word  selfs  beweer  dat  die  beeld  op  die  doek  omtrent  drie  maal  soveel  slaan- 
krag  het  as  die  klank  wat  die  kykers  hoor.  Beweging  en  handeling  is  belang- 
rik  en  monoloë  en  dialoë  moet  beperk  word.  “Pittige  bondige  dialoog’’,  sê 
Sakkie  van  der  Walt  in  sy  vereistes  vir  ’n  draaiboek  ^ is  “een  van  die  baie 
belangrike  kenmerke  van  ’n  draaiboek’’.  Hiervan  kom  hier  weinig  tereg.  Die 
gebeure  word  nie  gewys  nie,  maar  lang  toesprake  word  op  die  klankbaan  vir 
die  film  vasgelê.  In  hierdie  lang  toesprake  verduidelik  verskeie  persone  hoe 
hulle  die  film  sien,  maar  hierdie  sienings  word  nooit  in  aksie  gewys  nie.  Ons 
kry  lang  toesprake  deur  lord  Sudden  (bl.  51-),  lord  Seldom  (bl.  137-),  Amicus 
Achtung  (bl.  29-)  en  dr.  Fyella  Laird  (bl.  150-)  en  selfs  deur  die  chauffeur 
Pompidous  (bl.  78-)  wanneer  hy  verkeerdelik  vir  die  teksskrywer  aangesien 
word. 

Die  lang  toesprake  is  terselfdertyd  dikwels  ook  satire  op  vertoon  van 
literêre  hoogdrawendheid.  Die  “pittige,  bondige  dialoog’’  is  nêrens  te  vinde 
nie.  In  die  lang  toespraak  van  lord  Seldom  word  veral  die  beheptheid  met 
literêre  terme  gesatiriseer.  Hy  sê  dat  hy  ingestel  is  op  die  ironie  en  dat  hy  in 
hierdie  film  “die  ironie,  die  satire,  die  absurde  en  die  komieklike  wil  saamvat 
en  ook  die  tragiese  oorkruis’’,  in  teenstelling  met  lord  Sudden  wat  die  intel- 
lektuele  en  die  musikale  benadering  verkies  (bl.  27).  Sy  verwarring  van 
literêre  terme  blyk  verder  uit  sy  niksseggende  woorde  waar  hy  die  Magers- 

fontein-film  beskou  as  behorende  tot  “die  epiese  kunsvorm,  die  prosa 

waar  die  ironie  allesomvattend  triomfeer  oor  die  poëtiese  lughartigheid  van 

satire ’’  (bl.  28).  Seldom  giggel  vir  sy  eie  groot  woorde  en  word  deur  die 

onkundige  Le  Grange  beskou  as  “’n  diep  denker’’. 

Die  kwasi-geleerde  word  ook  in  dr.  Fyella  Amakaia-Laird,  die 
historikus,  gesatiriseer.  Sy  het  so  pas  ’n  doktorale  tesis  aan  die  Universiteit 
van  London  voltooi.  Dit  het  gehandel  oor  genl.  Wauchope  wat  gedurende  die 
slag  van  Magersfontein  gesneuwel  het  en  sy  is  by  die  span  ingesluit  om  die 
historiese  feite  te  kontroleer.  Alhoewel  sy  die  fynste  historiese  detail  ken,  is 
dit  haar  eerste  besoek  aan  die  slagveld.  Die  skerpste  satire  op  haar  word 
myns  insiens  gevind  waar  dr.  Laird  die  feite  van  die  slagveld  weergee  met  ’n 
“ritme  van  akkurate  kennis  wat  selfs  die  onromantisering  van  die  projek  tot 
’n  kontrapuntale  aspek  besorg’’  (bl.  59).  Maar  niemand  gee  werklik  aandag 

aan  haar  kennis  nie;  terwyl  sy  “haar  groot  oomolik  vind”,  bestudeer  lord 
Sudden  haar  dye  onder  die  Skotse  rokkie  en  die  rolprentkamera  konsentreer 
op  “’n  Skotse  sporran  as  sy  haar  been  lig”,  Die  kamera  sal  haar  beter  kan 
gebruik  in  ’n  toekomstige  advertensiekampanje,  word  gedink.  Ja,  haar 
kennis  is  eintlik  nie  ter  sprake  nie,  Maar  die  grootste  ironie  vind  ons  in  die 
feit  dat  terwyl  sy  haar  kennis  ten  toon  stel,  daar  besluit  word  om  haar  beeld 
as  ’n  stukkie  surrealisme  geluidloos  in  die  film  te  benut  — haar  woorde  vind 
dus  geen  inslag  nie. 

Die  draaiboek  behoort  “a  detailed  script  of  the  motion  picture”  ^ en  ’n 
“sketch  or  outline  of  the  plot  of  a play  or  film,  giving  particulars  of  the 
scenes,  situations  etc”  ® te  wees,  maar  vir  hierdie  span  gebeur  alles  sonder 
vooraf  beplanning.  Geen  sprake  is  hier  van  beplanning  van  “the  sequence  it 
is  to  follow”  ^ nie  en  ons  kry  geen  “detailed  descriptions  of  scenes  and 
characters,  actual  words  to  be  spoken  or  shown  on  the  screen”^®  nie.  Die  film 
neem  sy  eie  loop.  Die  teksskrywer  is  Oxford  G.  van  Walzleben  wat  as  teks- 
skrywer  gekies  is,  blykbaar  omdat  hy  ’n  gedig  in  die  tydskrif  Contrast 
gepubliseer  het.  Die  verskyning  van  hierdie  gedig  het  hom  in  ’n  kroeg 
bekendheid  laat  verwerf  en  nou  is  hy  teksskrywer.  Skerp  satire  vind  ons  in  die 
feit  dat  die  teksskrywer  eintlik  geen  funksie  hier  het  nie.  Nêrens  lees  ons  dat 
daar  van  sy  teks  af  tonele  geskiet  word  nie.  Nee,  die  gebeure  en  die  film  neem 
hul  eie  loop.  Die  leiers  van  die  projek,  die  lords  Sudden  en  Seldom,  besluit 
later  tog  dat  dit  nou  tyd  is  dat  die  teksskrywer  sy  bydrae  moet  lewer  maar 
aangesien  niemand  seker  is  wie  die  teksskrywer  is  nie  (bl.67)  word  die  opdrag 
aan  die  chauffeur  en  minnaar  van  dr.  Fyella  Laird  gegee. 

Hierdie  Adonis  lewer  ’n  beeldryke  toespraak  vol  retoriese  vrae,  met  die 
nodige  omblaai  en  toevou  van  sy  aantekeninge  wat  geoordeel  aan  die  “on- 
stuimige  toejuiging”  vir  die  gheoor  baie  aanvaarbaar  is. 

Die  werklikheid  en  die  historiese  gegewens  wat  verfilm  moet  word,  loop 
deurmekaar.  Dit  is  nie  die  gespeelde  gebeure  wat  verfilm  word  nie,  maar  die 
werklikheid  soos  dit  afspeel.  ’n  Swembadtoneel  (wat  vergelyk  kan  word  met 
die  swembadtoneel  in  Sewe  Dae?)  wat  niks  met  die  historiese  feite  gemeen 
het  nie,  word  verfilm.  Die  karakters  se  alledaagse  doen  en  late  word  verfilm. 
Wanneer  die  projekgangers  deur  die  kerkhof  dwaal,  volg  die  oog  van  Hans 
Winterbach  se  kameras  hulle.  Die  hoogtepunt  word  natuurlik  bereik 
wanneer  die  vloed  die  hele  span  bedreig  en  ook  hierdie  gebeure  op  film 
vasgelê  word.  Heeltemal  absurd  word  dit  waar  Hans  Winterbach  die  bevel 
“skiet”  gee  en  dit  nie  sy  kameras  is  wat  in  aksie  kom  nie,  maar  vuurwerk  wat 
skielik  langs  die  loopgrawe  begin  ontplof,  Nog  meer  absurd  is  dit  as  die 
kameraman  lord  Seldom  op  die  doek  moet  laat  sneuwel  soos  genl. 
Wauchope;  terwyl  hy  wonder  hoe  hy  dit  kan  doen,  tree  die  Lord  vorentoe  en 
verdwyn  onder  die  water  — en  die  beeld  word  op  die  retinas  van  Winterbach 
se  kameras  vasgelê.  Dit  alles  is  uitnemende  voorbeelde  van  die  satirikus  se 
“wit”  wat  “either  fantastic  or  absurd”  kan  wees.^^ 

Die  gebeure  ontaard  teen  die  einde  wel  nie  op  die  manier  soos  deur  Lord 
Seldom  beplan  nie,  maar  in  werklikheid  in  ’n  toneel  wat  “die  ironie,  die 
satire,  die  absurde  en  die  komieklike  saamvat  en  ook  die  tragiese  oorkuis,” 

Universiteit  van  Pretoria 

THéReSE  BARTMAN 


Aan  dle  klank 

fvan  'n  man  wat  doof  word) 

Ek  wil  dat  jy  my  skulpe  skeur 

waar  hul  deur  pyn  gemos 

die  lewe  as  ’n  verre  druising  voel  vibreer 

weerlose  slakke  sal  vir  laas  roer  in  eie  slym 

dan  stol  teen  jou  lou  stilte  in 

en  so  ontbind  van  senuwee  en  taal  se  klein  begin 

Laat  daar  uit  jou  een  storm  kom 

— ek  sal  dit  nie  eens  weet  — 

teen  jou  geweld  sal  alle  broosheid  breek 

en  agter  einders  van  die  weet 

teen  die  laaste  grens  versplinterd  wees. 

vir  Francois 

omdat  klaas  vakie  vir  jou  sy  sak 
binnestebuite 
na  die  bleek  kant  draai 
en  duisend  sterre  laat  uitval  in  die  melkweg 

omdat  jy  in  elke  roos  jou  ouma  ruik 
en  téén  vermaning  in 
vir  haar  die  eerste  halfoop  ene  bring 

omdat  op  die  voorstoep,  langs  ’n  slak  se  silwerspoor, 
jy  jou  kinderstem  in  staar  verloor 

omdat  jy  begeer  om  eendag 

meer  as  groot  geleerde  gees 

maar  net  vir  liewe  Jesus  man  te  wees 

sal  die  wit  duiwe  in  jou  hande  hul  krummels  vind. 

portret  in  pastel 


vir  mamma  met  haar  verjaardag 

Jy  moes  met  dié  weet  versoen  dat  elke  grens  verskuifbaar  is 
— alreeds  toe  jy  as  kind  jou  Joodse  maatjies  mis  — 
want  wit  word  swart 
mens  kan  jou  met  ’n  mens  vergis 

dié  tyd  is  daar  ’n  grys  verlang 
in  die  skuiling  van  jou  oë  opgevang 

dié  droom  wat  woorde  laat  breek  en  stort 
het  in  jou  in  soetheid  tot  pastel  geword. 

A-ry-sitplek 

vir  ’n  kind  sou  geen  reklame  nodig  wees 

vir  haar  kon  net  jy  hasies  uit  ’n  hoed  laat  kom 
vuur  eet 

en  trotse  diere  op  jou  praat  laat  pronk 

’n  kind  is  weerloos  teen  die  oefen  in  die  skyn 
die  sweep 
die  kort  verblyf 

eers  later  sou  sy  dít  begryp; 

dat  waarheid  altyd  die  kaartjies  skeur 

en  dan  die  plek  aanwys. 

ELIZE  BOTHA 


AUDREY  BLIGNAULT:  NOGTANS  SAL  EK  JUBEL* 

In  Augustus  1950  het  daar  in  ’n  nuwe  Afrikaanse  tydskrif  vir  vroue, 
Sarie Marais,  ’n  rubriek  begin:  Uit  die  dagboek  van  'n  vrou.  Die  outeur  was 
net  deur  drie  voorletters  aangedui  — A.B.B.  Eers  heelwat  later,  toe  dit  al 
vrywel  algemeen  bekend  was  wie  skuilgegaan  het  agter  hierdie  letters,  het  die 
volle  skrywersnaam  by  die  stukke  begin  verskyn:  Audrey  Blignault. 

Die  rubriek  was  baie  gewild,  en  lesers  het  in  briewe  aan  die  redaksie  al 
dringender  begin  vra  na  ’n  bestendiging  van  die  stukke  in  boekvorm.  So  ’n 
boek  het  toe  ook  in  1955  verskyn;  die  titel  daarvan  was  In  klein  maat,  maar 
daar  was  ook  ’n  onder-titel  by  om  aan  die  herkoms  van  die  essays  in  die 
bundel  te  herinner  — “Uit  die  dagboek  van  ’n  vrou’’. 

Inmiddels  het  Audrey  Blignault  met  haar  rubriek  in  Sarie  Marais,  wat 
later  Sarie  geword  het,  voortgegaan  tot  in  Mei  1972.  Telkens  is  daar  weer  ’n 
keur  uit  die  tydskrifwerk  gebundel:  Die  vrolike  lied  (1957),  Met  ligter  tred 
(1%2),  Die  blye  dae  (1965),  Die  plesierboom  (1967),  Om  die  son  te  aanskou 
(1958),  Die  verlange  loop  ver  (1969),  Die  rooi  granaat  (1970),  Die  wind  van  die 
see  a/(1972).  Van  14  Julie  1976  af  behartig  sy  weer  ’n  gereelde  rubriek,  op  ’n 
vaste  plek,  in  Sarie. 

EHe  algemeen-aanvaarde  beeld  van  Audrey  Blignault  se  skrywerskap  het 
deur  die  jare  heen  eintlik  die  stempel  bly  behou  van  “die  dagboek  van  ’n 
vrou’’.  En  dit  is  in  hoofsaak  juis:  om  verslag  te  doen  van  dinge  wat  in  die 
daaglikse  gang  van  sake  haar  lewe  beroer,  kommentaar  daaroor  te  lewer,  het 
’n  herkenbare  strewe  gebly  in  haar  werk  tot  vandag  toe.  Dit  is,  trouens,  die 
kenmerk  van  die  joernalistieke  instelling  in  haar  werk:  maar  dan,  in  die 
eerste  plek,  ’n  joernalistiek  van  die  wêreld  van  die  vrou.  Tog  was  dit  steeds  ’n 
verslag-met-’n-vertolking.  Uit  dié  vertolking  het  die  grondliggende  lewens- 
houding  van  Audrey  Blignault  algaande,  al  duideliker  uitdrukking  gevind. 
Toe  sy  op  ’n  keer  gevra  is  om  in  haar  werk  die  duidelikste  stelling  van  haar 
lewensbeskouing  aan  te  dui,  het  sy  die  slotparagraaf  van  haar  opstel 
“Nogtans  sal  ek  jubel’’  uit  die  bundel  Met  ligter  tred  aangehaal:  “Die  ellende 
van  die  wêreld  is  ’n  werklikheid  wat  niemand  kan  ontken  en  ontvlug  nie. 
Maar  die  wete  van  die  ellende  en  die  ervaring  van  lyding  kan  ’n  mens  nooit 
blind  maak  vir  die  geheimenis,  die  wonder  en  die  eindelose  moontlikhede  van 
die  lewe  nie.  Om  die  geheimenis  te  erken,  die  wonder  te  ervaar,  die  moontlik- 
hede  te  ondersoek,  is  vir  my  die  wesenlike  doel  van  die  lewe.  En  solank  die 
geheimenis,  die  wonder  en  die  moontlikheid  vir  my  betekenis  het,  moet  ek 
soos  Hábakuk  sê:  Alhoewel  die  vyeboom  nie  sal  bloei  en  aan  die  wingerd- 
stokke  geen  vrug  sal  wees  nie,  die  drag  van  die  olyfboom  sal  teleurstel  en  die 
saailande  geen  voedsel  oplewer  nie,  die  kleinvee  uit  die  kraal  verdwyn  en  geen 
beeste  in  die  stalle  sal  wees  nie  — nogtans  sal  ek  jubel  in  die  Here,  ek  sal  juig 
in  die  God  van  my  heil.’’ 

Die  jubeltoon,  die  vreugdevolle  aanvaarding,  die  skaterlag  selfs:  hulle 
het  so  dikwels  die  toonaard  van  die  verslag  bepaal. 

Maar  deur  die  jare  en  deur  die  verskillende  bundels  heen  het  ook  die 
ander  dinge  en  ander  stemminge  wat  hierdie  slotparagraaf  vermeld,  deel  van 
die  beeld  van  Audrey  se  skryfwerk  geword.  Sy  was  ook  dikwels  hartseer, 
ontroer  deur  verdript  en  teëspoed  in  haar  eie  lewe  en  dié  van  ander.  In  die 
toonaard  van  die  Middeleeuse  treurlied  — 

Egidius,  waer  bestu  bleven? 

Mi  lanct  na  di,  gheselle  mijn... 

moet  die  essays  in  Om  die  son  te  aanskou  gelees  word,  essays  wat  in  die  voor- 
woord  van  die  uitgewer  so  toepaslik  beskryf  is  as  “’n  gevoelige  en  denkende 
mens  se  besinning  ná  die  verlies  van  ’n  lewensmaat.”  Daar  was  ook 
“treursange”,  suiwer  elegieë,  oor  die  verlies  van  ander  “medereisigers”:  “Die 
ruik  van  katjiepierings”,  “’n  Afskeid”. 

En  tussen  hierdie  uiterstes,  die  skaterlag  en  die  treursang,  kan  die  leser 
nog  talle  and  er  stemminge  saam  met  die  skryfster  ervaar.  Daar  is  die  nuus- 
kierigheid,  wat  van  haar  ’n  gedugte  uitvraer  aan  ’n  etenstafel  maak,  maar 
wat  haar  ook  lei  na  die  “bekoorlik  oord”  van  ’n  negentiende  eeuse  sending- 
stasie,  wat  haar  pelgrimstogte  laat  onderneem  na  die  woonplekke  in  ver 
lande  van  haar  geliefkoosde  skrywers,  wat  haar  die  Tadj  Mahal  laat  opsoek 
en  ook  ’n  eenvoudige  sandklipmonument  vir  gestorwe  Boere  op  Bermuda. 
Daar  is  die  nostalgie,  wat  sy  in  die  opstel  “’n  Kwessie  van  lewensbeskouing” 
(in  Die  vrolike  lied)  beskryf  het  as  “die  wonderlike,  heimweewekkende 
bekoring  wat  daar  van  vamelewe  se  dae  en  vanmelewe  se  dinge  uitgaan”. 
Daar  is  “die  skrik  in  jouself  ’ waarvan  sy  praat  in  “Dis  nou  my  straat”  (Die 
plesierboom)  waarvan  die  leitmotiv  in  etlike  stukke  die  beangstigende  geluid 
van  “die  wind  van  die  see  af  ’ is.  Daar  is  die  ernstige  besinning  oor  die  mens 
en  sy  plek  op  aarde,  die  rustige  beredenering  van  ’n  hoopvolle  en  vreugde- 
volle  lewenshouding.  M.E.R.  het  eendag  in  ’n  brief  aan  Audrey  Blignault 
geskryf:  “(Die  stukke)  verduidelik  en  bevredig  die  verlange  wat  elke  mens  het 
om  oortuig  te  wees  dat  andere  sy  lewensondervinding  verstaan.  Daarby,  dat 
daar,  by  en  om  die  alledaagse,  vreugde  te  vind  is.”  En  W.E.G.  Louw  het  in  ’n 
resensie  gesê:  “Audrey  Blignault  se  geskrifte  is  dikwels  gegrond  op  wat  ’n 
mens  sou  moet  noem  die  avontuur  van  die  alledaagse...  Nogtans  bly  haar 
behandeling  daarvan  steeds  die  lewendige,  skerpsinnige  reaksies  van  die 
intellektueel.”  Dit  spreek  veral  uit  die  rol,  die  rigtinggéwende  rol,  wat  haar 
belesenheid,  haar  liefde  vir  die  mooi  en  goeie  woorde  uit  die  wêreld  se  beste 
boeke,  in  hierdie  besinning  en  beredenering  speel. 

In  dié  verband  moet  ’n  mens  ook  van  haar  gebruik  van  die  Bybel  praat; 
dit  is  kennelik  ’n  inspirasiebron  vir  haar;  sy  gebruik,  met  veel  sukses  en  met 
’n  verskeidenheid  van  effek,  stylpatrone  en  segswyses  van  Bybelse  oorsprong. 
Trouens,  ’n  mens  mag  praat  van  die  religieuse  aard  van  Audrey  Blignault  se 
werk,  en  daarvan  is  die  Bybelse  aanhalings,  verwysings  en  aanpassings  ’n 
teken,  maar  nie  die  volledige  getuienis  nie.  Nee,  as  daar  inderdaad  van  haar 

werk  as  religieus  gepraat  kan  word,  dan  is  dit  omrede  van  die  liefde  en 
bedagsaamheid  vir  die  ewemens,  die  liefde  wat  hom  as  dankbaarheid  open- 
baar  teenoor  die  Gewer  van  alle  goeie  dinge,  waarvan  hierdie  werk  vol  is. 

2 

Dagboek-hou  is  uiteraard  ’n  intiem-persoonlike  onderneming.  Die  skryf 
van  ’n  essay  is  dit  dikwels  ook.  Montaigne,  ook  ’n  soort  vuurtoring  vir  ons 
skryfster,  het  gesê:  “Ekself  is  die  enigste  onderwerp  van  my  boek.’’  Die 
gevaar  van  al  te  besig  wees  met  die  self  is  dus  feitlik  ingebou  by  die 
beoefening  van  hierdie  sktyfvorme.  Maar  Audrey  Blignault  het  etlike  wapens 
teen  dié  gevaar.  Een  daarvan  is  juis  die  nuuskierigheid  oor  ander  mense, 
ander  plekke  — ’n  toegeneë  nuuskierigheid  wat  haar,  in  M.E.R.  se  woorde 
uit  ’n  ander  verband,  van  haarself  laat  wegkyk.  Haar  vroeë  bundels  hét 
heelwat  aangaande  haarself  en  haar  gesinslede  vertel,  die  wêreld  dus  van 
haar  vernaamste  menslike  verhoudings,  maar  steeds  kon  ’n  mens  opmerk 
hoedat  die  begrip  en  insig  gewen  uit  haar  betragting  van  haar  onmiddellike 
familiekring,  gebruik  word  om  die  grondslae  van  betekenisvolle  menslike 
verhoudings  te  illustreer,  te  verduidelik. 

Dit  sou  ook  vir  die  leser  baie  vroeg  in  haar  boeke  duidelik  kon  word  dat 
dit  vir  die  skryfster  van  “dagboeke’’  ook  om  die  uitdrukkingsmoontlikhede 
van  die  taal  self  gaan.  In  die  vroeë  bundels,  waar  sy  haar  nog  in  enger  sin  as 
later  met  “daaglikse  dinge’’  besighou,  het  die  “vertolking  van  die  alle- 
daagse’’  dikwels  beteken:  die  draaglik-maak  van  die  alledaagse  deur  dit  in  ’n 
klinkende  sê-ding  vas  te  vat.  ’n  Mens  kan  handevol  voorbeelde  van  hierdie 
“toorformules’’  noem:  die  verdeling  van  die  mensdom  in  “klikkers  en 
knypers’’;  die  onbegryplike  andersheid  van  een  mens  vir  ’n  ander  saamgevat 
in  “die  een  se  omheid  is  vir  die  ander  ’n  domheid’’;  die  teleurgestelde  ver- 
wagtingwat  ’n  “blaasklapper’’  word;  die  meewarige  toegee  dat  “elke  kruik 
sy  krakie  het’’;  die  besinning  oor  die  “grofbrood  en  die  glorie’’  van  die 
huwelik;  verskillende  lewenshoudings  wat  in  “drafstap  of  drentel’’  uiting 
vind...  Daar  is  die  spel  met  die  taalverskynsel  dat  “fiemies’’  altyd  meervoudig 
is  — g’n  mens  is  (volgens  die  taal)  in  staat  om  net  ’n  enkele  fiemie  te  ver- 
troetel  nie...  Die  ondersoek  na  die  taalspel  by  Audrey  Blignault  sou  ’n  boek 
vol  spreuke  en  segswyses  kon  oplewer  wat  haar  sal  openbaar  vir  wat  sy 
waarlik  is:  ’n  waardige  nasaat  van  C.J.  Langenhoven. 

Die  fyn  taalbewustheid  laat  hom  nie  net  ken  in  vindingryke  allitterasies, 
klankryke  sê-goed  en  raak  vergelykings  nie.  Dit  spreek  ook  uit  die 
bevredigende  vorm  van  so  vele  van  hierdie  essays:  uit  die  sorgsame  opbou  en 
afronding  van  ’n  argument;  die  volgehoue  spanningslyn;  die  juistheid 
waarmee  ’n  stemming  in  sy  geheel  daargestel  word  — kortom,  die  trefsekere 
gevoel  vir  ritme  en  samehang  binne  die  raamwerk  wat  die  essay  daarstel,  en 
die  vindingrykheid  en  onvoorspelbaarheid  wat  sy  bereik  binne  dié  soms  so 
voorspelbare  skryfsoort. 

Daar  is  al  opgemerk  dat  die  essay  heelwat  met  die  gedig  gemeen  het:  so 
fyn  moet  die  essayis  se  taalvermoë  en  vormbeheer  wees.  Van  dié  verwantskap 
lewer  hierdie  kwaliteite  in  Audrey  Blignault  se  werk  oortuigende  bewys. 
Wanneer  ’n  mens  egter  die  nege  bundels  na  mekaar  lees,  raak  jy  on- 
vermydelik  bewus  van  die  vertelkuns'wan  hierdie  essays.  Die  anekdote,  die 
verhelderende  staaltjie,  is  natuurlik  ’n  bekende  en  aanvaarde  bestanddeel 
van  die  essay.  Dit  is  ook  deel  van  die  gesprek  tussen  mens  en  mens:  dié 
gesprek  waarop  die  skryfster  in  haar  werk  soveel  prys  stel.  Maar  ’n  mens  kon 
al  in  haar  vroeë  skrywersdae  merk  dat  Audrey  Blignault  haar  onderskei  ten 
opsigte  van  sake  wat  aan  die  vertelkuns  eie  is:  die  weergawe  van  ’n  situasie  in 
allerlei  sintuiglik  ervaarbare  besonderhede,  dialoog,  spanning  en  onvoor- 
spelbare  ontknoping.  Maar  die  vertelseltjie  wat  die  betoog  moes  illustreer  het 
algaande  verbreed  en  verdiep  tot  vertelling,  tot  ras-egte  verhaal. 

Op  twee  maniere  bly  dié  vertelling  egter  nog  aan  die  essays  verwant: 
hulle  is  hoofsaaklik  herinneringsverhale,  dien  dus  ook  die  oproep  en 
bestendiging  van  ’n  geliefde  jeugwêreld  soos  dit  in  haar  essays  aan  die  orde 
is;  hulle  het  ’n  “ek”  as  verteller  (wat  in  die  verhaalde  gebeurtenisse  waar- 
nemer  6f  hoofpersoon  is)  — ’n  “ek”  van  wie  die  leser  die  aard  en  om- 
standighede  herken  uit  die  essays.  Tog  besit  dié  verhale  ’n  sekere  afgerond- 
heid,  ’n  selfgenoegsaamheid  wat  van  hulle  selfstandige  tekste  maak. 

Ek  dink  ’n  mens  mag  hierdie  verdigting  van  essay  tot  vertelling  ’n  ont- 
wikkeling  noem;  dié  soort  teks  kom  nie  in  die  vroeër  bundels  voor  nie.  Mal 
Hansie  in  Die  blye  dae  (1965)  was  die  eerste  van  hierdie  “herinnerings- 
verhale”;  daama  kom  hulle  talryker  voor,  veral  in  die  bundels  Die 
plesierboom  (1967)  en  Die  rooi  granaat  (1970). 

Daar  bestaan  ’n  foto,  geneem  in  die  tuin  van  die  skryfster  M.E.R.  in 
Swellendam,  waarop  die  “Overbergers”  M.E.R.,  dr.  Con  de  Villiers  en 
Audrey  Blignault  as  geselsgroepie  bymekaar  is,  in  opvallend  plesierige  luim. 
Dis  ’n  foto  met  literêre  sin:  nie  net  hul  plek  van  herkoms  — die  Overberg  — 
bind  die  drie  figure  nie.  Audrey  Blignault  is  “literêr”  familie  van  M.E.R.  in 
haar  fyn  inlewing  in  die  lot  van  haar  ewenaaste,  haar  vreugdevolle  betragting 
van  “die  Skepping  waarvan  sy  deel  is”,  haar  aandag  vir  vanslewe  se  mense  en 
vanslewe  se  dinge.  Sy  is  verwant  aan  dr.  Con  de  Villiers,  ook  in  die  liefdevolle 
belangstelling  vir  vervloë  en  vergane  dae,  maar  dan  ook  in  hul  robuuste 
humor  en  voorliefde  vir  ’n  storie.  As  ’n  mens  in  gedagte  hou  dat  In  klein 
maat  in  1955  so  naby  die  verskyningsdatums  van  Die  gewers  (1950)  en  Snel 
dan  jare  (1954)  staan,  sou  dit  wil  voorkom  asof  Audrey  Blignault  in  die 
literatuurgeskiedenis  “geplaas”  kan  word  in  die  vroeë  vyftigerjare.  Daar  is 
baie  opsigte  waarin  sy  aan  haar  eerste  liefde  getrou  gebly  het:  tot  vandag  toe 
is  haar  werk  nog:  die  verbinding  tussen  ’n  besondere  joernalistieke  aanleg,  ’n 
fyn,  bestendige  sin  vir  waardes  en  die  onmiskenbare  talent  van  die  verteller. 

Maar  haar  ontwikkeling  op  die  gebied  van  die  verhaalkuns  gedurende  die 
sestigerjare  maak  dit  nodig  om  haar  te  beskou  as  ’n  skryfster  wat  volwaardig 
haar  plek  in  die  eietydse  Afrikaanse  letterkunde  van  ná  1960  kan  inneem. 

4 

Daar  is  so  ’n  direk-menslike  aanspreking  in  die  essays  van  Audrey 
Blignault,  dat  dit  byna  onvermydelik  is  dat  die  leser  daarvan  sy  sterk  per- 
soonlike  voorkeure  sal  vorm.  Die  bloemleser  sal  aan  hierdie  vorming  van 
voorkeure  sekerlik  ook  nie  geheel  en  al  ontkom  nie.  Maar  die  werk  van 
hierdie  skryfster  toon  so  ’n  verskeidenheid  dat  ’n  mens  nie  net  jou  voorliefdes 
mag  bly  koester  nie!  Dit  sou  trouens  moontlik  wees  om  ’n  hele  paar  bloem- 
lesings  uit  Audrey  se  skryfwerk  oor  die  jare  sedert  1950  saam  te  stel  — ’n 
bundel  van  emstige  bespiegelende  werk,  ’n  bundel  van  haar  komiese  opstelle 
wat  dikwels  so  vol  ongenadige  selfspot  is  (waaruit  sy  sal  blyk  as  een  van  die 
beste  humoriste  in  Afrikaansl).  ’n  Mens  sou  net  ’n  boek  van  haar  verhalende 
werk  wil  maak,  en  die  essays  met  kultuur-historiese  temas,  die  portrette  van 
mense  van  weleer,  die  weergawe  van  die  dorpslewe  van  haar  jeug,  die 
geskiedenis  van  Waenhuiskrans  — ook  dié  groep,  bymekaar  gesien,  kan  ’n 
voortreflike,  aparte  versameling  word.  En  bowe-al  sou  ’n  mens  ’n  bloem- 
lesing  wil  maak  van  geliefkoosde  fragmente  uit  haar  werk  — die  spreuke,  die 
komieklike  situasies,  die  raak  beskrywings,  die  fyn  karakterisering  van  haar 
geliefde  skrywers,  wat  sal  herinner  aan  die  besondere  bydrae  van  Audrey 
Blignault  as  geesdriftige  propageerder  van  die  goeie  boek. 

Die  uitgangspunt  in  die  samestelling  van  hierdie  boek  was  egter:  om  ’n 
versameling  van  Audrey  Blignault  se  beste  tekste  bymekaar  te  bring. 
Daarvoor  moes  die  teks  telkens  as  ’n  afgeronde  geheel  beoordeel  word.  Ek 
meen  dat  dié  voorkeur  van  my  wat  in  die  uitsoekproses  ’n  rol  gespeel  het, 
ooreenkom  met  ’n  kontroleerbare  feit  in  dié  skrywerskap  van  Audrey 
Blignault,  naamlik,  dat  dit  al  duideliker  word  dat  by  haar  nie  die  lering  nie, 
maar  die  vertelling  oorheers. 


• In  Oktober  vanjaar  verskyn  ’n  bloemlesing  uit  die  werk  van  Audrey  Blignault  by  Tafelberg- 
uitgewers,  Nogtans  sal  ek  jubel,  saamgestel  deur  Elize  Botha.  Wat  hier  volg,  is  die  inleiding  by 
die  Bundel. 

UTERêR-AKTUEEL 


“Voorgeskrewe  boeke”  is  ’n  durende  debatspunt.  Waar  die  voorskryf  van 
Affikaanse  letterkundige  werke  vir  bestudering  op  skool  telkens  weer  ter 
sprake  kom,  het  die  redaksie  gemeen  dat  dit  sinvol  kan  wees  om  die  stand- 
punt  van  die  Affikaanse  Skrywerskring  oor  hierdie  aangeleentheid,  soos  dit 
al  vir  ’n  geruime  tyd  geld,  weer  onder  lesers  se  aandag  te  bring.  Die 
memorandum  wat  hier  volg,  is  gedurende  1973  opgestel  en  afskrifte  daarvan 
is  aan  alle  onderwysdepartemente  gestuur. 

PRINSIPIëLÉ  STANDPUNT  VAN  DIE  AFRIKAANSE  SK.iYWERS- 
KRING  TEN  OPSIGTE  VAN  DIE  VOORSKRYF  VAN  AFRIKAANSE 
LETTERKUNDIGE  WERKE  OP  SKOOL. 

1.  Prosawerke  (kortverhale,  romans,  dramas) 

1.1  Een  van  die  belangrikste  uitgangspunte  wat  by  die  voorskryf  van 
boeke  in  gedagte  gehou  moet  word,  is  dat  ’n  groep  werke  voorgeskryf 
word,  en  nie  net  een  in  isolasie  nie.  Daarom  sal  die  keuse  van  ’n  spesi- 
fieke  werk  deels  bepaal  word  deur  die  keuse  van  die  ander.  So  byvoor- 
beeld  sal  die  keuse  van  ’n  moeilike  drama  soos  Germanicus  dalk  kan 
meebringdat  die  prosawerke  minder  moeilik  mag  wees;  of  die  keuse  van 
’n  histories  belangrike  roman  soos  Hans  die  Sfdpper,  beteken  dat  daar 
noodwendig  ook  ’n  meer  modeme  roman  gekies  moet  word. 

1.2  Die  prosawerk  behoort  so  gekies  te  word  dat  daar  sprake  kan  wees 
van  letterkundige  analise  deur  die  leerling.  Die  “volmaakte”  kunswerk 
is  hier  soms  minder  doeltreffend.  Sommige  werke  mag  dus  selfs  swakker 
wees  mits  dit  die  leerling  se  kritiese  vermoë  kan  ontwikkel.  As  die 
leerling  self  struktuurbreuke  in  ’n  werk  kan  ontdek,  kan  dit  bydra  tot  sy 
vermoë  om  krities  te  evalueer. 

1.3  Sommige  voorgeskrewe  werke,  en  in  besonder  sommige  prosa- 
werke,  behoort  binne  die  tydsgees  van  die  leerling  te  val.  Die  rede 
hiervoor  is  dat  die  meeste  leerlinge  se  letterkundige  smaak  nog  onont- 
wikkel  is  en  dat  hulle  daarom  meer  op  die  inhoud  as  op  die  rang- 
skikking  van  die  stof  of  die  algemene  strekking  van  ’n  werk  ingestel  is. 
Deur  meer  kontemporêre  werke  kan  die  leerling  gewen  word  vir  die 
letterkunde  en  kan  hy  op  hierdie  manier  ook  ’n  lus  ontwikkel  om  werke 
uit  ander  periodes  te  lees.  Die  neiging  om  van  jonger  skrywers  en 
kontemporêre  werke  weg  te  skram  is  ’n  ongelukkige.  Die  leerling 
identifiseer  makliker  met  karakters  uit  kontemporêre  werke. 

1.4  Die  norm  vir  ’n  keuse  behoort  altyd  te  wees:  die  mees  geskikte 
werk  vir  die  besondere  standerd  of  groep.  (Ook  die  geslag  of  ras  is  mede- 
bepalend.)  Daarom  behoort  of  groepe  skrywers,  of  uitgewers  uit  net  ’n 
sekere  provinsie  nooit  ’n  oorweging  te  wees  nie. 

1.5  Indien  ouers,  of  sekere  drukgroepe,  nie  van  ’n  besondere  voor- 
geskrewe  werk  hou  nie,  behoort  daar  nie  aan  hul  eise  toegegee  te  word 
nie,  want  ’n  bevoegde  voorskryfkomitee  sou  wel  ’n  besondere  boek  om 

besondere  opvoedkundige  oorwegings  aanbeveel  het. 

1.6  Om  bogenoemde  rede  ook  behoort  die  samestelling  van  voorskryf- 
komitees  versigtig  benader  te  word.  Dit  hoef  en  behoort  nie  alle  in- 
stansies  te  verteenwoordig  of  te  bevredig  nie.  ’n  Voorskryfkomitee 
behoort  te  bestaan  uit  mense  wat  heelwat  kennis  dra  van  die  onderrig 
van  letterkunde  binne  ’n  bepaalde  onderwysdepartement.  Gesonde 
opvoedkundige  beginsels  kom  eerste;  daarna  kan  ander  oorwegings  na 
vore  kom.  ’n  Goeie  sillabus  sal  wel  sorg  dat  én  die  opvoedkundige 
beginsels  én  die  vakbeginsels  voorrang  geniet.  Die  voorskryfkomitee 
behoort  dus  én  die  kind,  én  die  sillabus,  én  die  kunswerk  in  ag  te  neem. 

1.7  Omdat  voorskryfkomitees  miskien  boeke  mag  voorskryf  wat  vir  die 
deursneepubliek  en  selfs  vir  die  onderwyser  onvanpas  voorkom,  behoort 
voorskryfkomitees  die  doel  van  hul  keuse  met  sodanige  werke  kortliks  te 
omskrywe.  Wanneer  ’n  boek  uit  ’n  vorige  periode  byvoorbeeld  voor- 
geskryf  word,  kan  die  komitee  gerus  maar  aandui  dat  dit  met  die  doel  op 
historiese  perspektief  is.  Of  wanneer  ’n  werk  struktuurfoute  openbaar, 
kan  die  onderwyser  ten  minste  gewaarsku  word  dat  die  werk  nie  heelte- 
mal  heel  is  nie  en  dat  die  doel  daarmee  is  om  die  leerlinge  se  kritiese 
vermoëns  te  verskerp.  So  ook  kan  die  moeiliker  werk  voorgeskryf  word 
om  indringende  lees  te  bevorder,  of  om  die  werk  in  ’n  opvoedkundige 
atmosfeer  te  verklaar. 

1.8  Omdat  individuele  smaak  nooit  algemene  instemming  met  ’n  boek 
sal  meebring  nie,  behoort  voorskryfkomitees  in  enkele  gevalle  alter- 
natiewe  boeke  daar  te  stel,  sodat  skole  uit  verskillende  gebiede  die  meer 
paslike  boeke  kan  kies.  Uit  navrae  blyk  dit  duidelik  dat  ander  ras-,  taal- 
en  kultuurgroepe  dikwels  vyandig  teenoor  Afrikaans  en  die  Afrikaner 
voel  omdat  die  voorgeskrewe  letterkunde  vir  dié  leerlinge  te  droog  of 
oud-modies  was.  Dié  probleem  is  veel  ernstiger  as  wat  algemeen  besef 
word.  Daarom  pleit  ons  vir  ’n  keuse  wat  ook  die  heel  jongste  boeke 
insluit  — met  inagneming  van  gesonde  beginsels  natuurlik. 

1.9  Die  totale  aantal  voorgeskrewe  werke  behoort  ook  vermeerder  te 
word.  In  alle  geval  behoort  ’n  voorskryfkomitee  die  reg  te  hê  om  volgens 
eie  diskresie  (afhangende  ook  van  die  aard  en  die  gehalte  van  die  ander 
werke  voorgeskryf)  meer  as  net  ses  boeke  voor  te  skryf. 

1.10  Alhoewel  opvoedkundige  redes  die  keuse  van  ’n  werk  bepaal, 
moet  daar  nie  uit  die  oog  verloor  word  nie  dat  ’n  goeie  letterkundige 
werk  die  kind  darem  met  die  beste  wat  in  die  taal  geskryf  is,  laat  kontak 
maak.  Daarom  behoort  daar  ten  minste  een  prosawerk  van  werklik 
goeie  letterkundige  gehalte  in  elke  groep  voorgeskrewe  werke  te  wees. 

1.11  Die  beginsel  om  leerlinge  te  laat  kennis  maak  met  die  beste 
letterkunde  kan  soms  om  suiwer  opvoedkundige  redes  nie  geld  nie. 
(Sommige  werke  is  net  te  ryp  vir  die  gewone  leerling.)  Aan  die  anderkant 
moet  onthou  word  dat  die  matrikulant  ná  sy  finale  eksamen  tot  die 
volwasse  wêreld  toetree.  Dit  is  ’n  gesonde  beginsel  om  sekere  kon- 
troversiële  werke  in  die  skool  te  behandel  waar  probleme  op  ’n  oordeel- 

kundige  wyse  bespreek  en  opgelos  kan  word.  So  word  die  leerling  beter 
toegerus  vir  die  volwasse  lewe. 

2.  Poësie  (Digbundel  of  bloemlesing) 

2.1  Die  digbundel  of  bloemlesing  is  nie  ’n  geïsoleerde  boek  nie  maar 
een  van  ’n  groep  werke  wat  voorgeskryf  is.  Sy  keuse  sal  dus  onder  andere 
ook  bepaal  word  deur  die  prosawerke  wat  gekies  is. 

2.2  Daar  behoort  geen  beswaar  te  wees  nie  teen  die  voorskryf  van  ’n 
enkele  of  van  ’n  paar  digbundels  van  ’n  bepaalde  of  groep  digters  (sê  die 
Dertigers).  Dit  is  waarskynlik  wensliker  om  ’n  goeie  bloemlesing  voor  te 
skrywe  omdat  ’n  bloemlesing  die  leerling: 

2.2.1  insae  gee  in  voorbeelde  wat  die  ontwikkelingsgang  van  die 
Afrikaanse  poësie  getrou  weerspieël; 

2.2.2  genoeg  verskeidenheid  bevat  om  naas  die  breë  ontwikkelings- 
gang  ook  die  individuele  verskille  tussen  digters  se  werke  te  belig. 

2.3  Uit  2.2.  volg  dat  ’n  geskikte  bloemlesing  ook  aan  bepaalde  eise 
moet  voldoen,  naamlik: 

2.3.1  dit  moet  ’n  wye  en  verteenwoordigende  verskeidenheid  gedigte 
van  soveel  moontlik  digters  bevat  waaruit  ’n  geskikte  keuse  vir  ont- 
leding  gedoen  kan  word; 

2.3.2  dit  moet,  afgesien  van  die  geskikste  keuse  (verpligte  leeswerk), 
genoeg  gedigte  bevat  om  ’n  wye  verskeidenheid  lesers  'n  grondige 
leeservaring  van  die  Afrikaanse  poësie  te  besorg  (vrywillige  leeswerk). 

2.3.3  dit  moet  dus  as  bloemlesing  (nes  die  voorgeskrewe  enkele 
gedig)  enersyds  daardie  intrinsieke  hoedanighede  besit  wat  dit  literêr 
die  moeite  werd  maak  om  te  bestudeer,  en  andersyds  daardie 
eksentrieke  waardes  besit  sodat  die  lees  daarvan  vir  die  leerling  ’n 
opvoedkundig  gesonde  ervaring  kan  wees. 

2.4  Die  bloemlesing  moet  sodanig  wees  dat  minstens  al  die  fasette  van 
verskuns  in  die  sillabus  genoem  aan  die  hand  van  die  gekose  gedigte 
doeltreffend  onderrig  kan  word. 

2.5  Die  bloemlesing  hoef  nie  deurspek  te  word  met  notas,  aan- 
tekeninge  en  dies  meer  nie,  aangesien  sulke  bykomstighede  soms  die 
aandag  opeis  vir  minder-belangrike  sake. 

3.1  Algemene  prinsipes 

3.1  Ouers  en  publiek  behoort  te  onthou  dat  die  onderrig  van  let- 
terkunde  in  die  hande  is  van  verantwoordelike  onderwysers  wat  profes- 
sioneel  en  akademies  opgelei  en  toegerus  is  om  onder  andere  juis  letter- 
kunde  te  onderrig.  HuIIe  verdien  meer  vertroue  as  wat  hulle  dikwels 
ontvang. 

3.2  Leerlinge  behoort  die  voorgeskrewe  boeke  of  self  te  koop,  bf  dit 
agterna  as  hul  eiendom  te  behou,  aangesien  dit  die  enigste  geleentheid  is 
wat  die  skool  kan  benut  om  leerlinge  te  leer  om  ’n  eie  boekery  te  besit. 
Die  stelsel  van  vry  boeke  wat  Departementele  eiendom  bly,  is  opvoed- 
kundig  af  te  keur  en  ons  insiens  verwaarloos  die  skool  derhalwe  sy  taak 
om  leerlinge  boekbewus  en  boekliefhebbers  te  maak. 

3.3  Die  huidige  eksamenstelsel  wat  van  kandidate  verwag  om  uit  hulle 
geheues  te  skryf  oor  4 voorgeskrewe  boeke  in  st.  10  verydel  die  doel- 
stellings  van  letterkunde-onderrig.  Geen  kritikus  sal  selfs  oor  ’n  enkele 
kwatryn  skryf  as  die  teks  nie  oop  langs  hom  lê  nie.  Die  prinsipes  wat 
hierbo  gestel  is,  betrek  dus  ook  ’n  belangrike  beginsel  by  die 
eksaminering,  naamlik  dat  kandidate  toegang  behoort  te  hê  tot  hulle 
voorgeskrewe  boeke  terwyl  hulle  eksamen  skrywe.  Hulle  behoort  ook 
toegang  te  hê  tot  naslaanwerke  en  hul  eie  aantekeninge,  aangesien  dié 
hulpmiddels  geen  beduidende  verskil  aan  die  leerling  se  prestasie  maak 
nie  as  die  vraestel  werklik  insig  en  begrip  toets.  Hierdie  is  dus  ’n  baie 
ernstige  pleidooi  om  in  letterkunde  ’n  oopboek-eksamen  toe  te  laat. 
(Vgl.  Hennie  Aucamp  se  doktorale  tesis  in  dié  verband.) 

3.4  Die  voorgeskrewe  boek  kan  moontlik  weer  ’n  geliefde  boek  word  as 
die  prinsipes  hierbo  genoem  in  ag  geneem  word.  So  sal  die  doel  van 
letterkunde-onderrig  naamlik  die  kweek  van  ’n  bestendige  liefde  vir  die 
eie  letterkunde  nie  verydel  word  nie  maar  in  heerlike  vervulling  gaan. 


73 


A.G.  VISSER-HULDIGINGSFEESTE  en  die  Nasionale  Afrikaanse  Let- 
terkundige  Museum 

A.G.  Visser-huldigingsfeeste  en  die  Nasionale  Afrikaanse  Letterkundige 
Museum 

A.G.  Visser  se  honderdste  geboortedag  word  aanstaande  jaar  op  1 
Maart  herdenk.  Hierdie  geliefde  Afrikaanse  volksdigter  het  op  ’n  tydstip 
gekom  toe  daar  ’n  behoefte  bestaan  het  aan  ’n  digterspersoonlikheid  om  die 
maer  jare  wat  die  Afrikaanse  poësie  in  die  twintigersjare  beleef  het,  met  sy 
spitsvondigheid  op  te  vrolik. 

Die  tyd  bewys  dat  Visser  as  volksdigter  onteensetlik  bygedra  het  om  ’n 
volk  tot  die  verrassende  ontdekking  te  bring  dat  poësie  ook  bevatlik  kan  wees 
vir  die  eenvoudige  leser  se  begripsvermoë  van  die  algemeen-menslike  dinge. 
Sy  beste  gedigte  is  in  wese  liedere;  vandaar  dat  heelwat  van  hulle  getoonset  is. 
Vir  elke  lid  van  die  volk  het  hy  geskryf:  liefdesverse  wat  plek-plek  verras  het 
met  ’n  teer-gevoelige  aanslag,  sy  forse  vaderlandse  verse,  sy  gemoedelike 
huislike  versies  vir  en  oor  kinders,  sy  humoristies-verhalende  volksgedigte 
waarin  op  eg-volkse  wyse  ’n  grappige  gebeurtenis  vertel  word,  en  so  meer. 

Uit  Visser  se  pen  het  die  volgende  digbundels  verskyn:  Gedigte  (1925), 
Rose  van  Herinnering  (1927),  Die  Purper  Iris  en  Ander  Nagelate  Gedigte 
(1930)  en  Uit  ons  PrilleJeug  (1930).  Afgesien  van  die  digbundels,  was  hy  ook 
verantwoordelik  vir  ’n  prosawerk,  Joernaalaand  (1969). 

Die  NALN  beoog  om  aanstaande  jaar  op  luisterryke  wyse  A.G.  Visser  se 
honderdste  geboortejaar  te  herdenk.  Daar  word  beplan  om  op  bykans  elke 
dorp  ’n  Visser-fees  te  organiseer,  terwyl  hoofstreeksfeeste  op  Visser  se 
geboortedorp  Carnarvon  en  op  Steytlerville  en  Heidelberg,  waar  hy  as 
medikus  gepraktiseer  het,  gehou  sal  word.  Die  hooffees  sal  in  Bloemfontein 
plaasvind.  Die  Universiteit  van  die  Oranje-Vrystaat  se  Drama-departement 
het  reeds  ingewillig  om  ’n  revue-program  uit  Visser  se  werk  op  die  planke  te 
bring. 

Om  die  volk  weer  opnuut  Visser-bewus  te  maak,  gaan  ’n  reeks  oggend- 
praatjies  om  7.40  oor  die  Afrikaanse  diens  van  die  SAUK  uitgesaai  word.  In 
die  program  Vrouerubriek  gaan  die  klem  val  op  A.G.  Visser  se  liefdesverse 
en  die  vroue  aan  wie  dit  opgedra  is,  gelewer  deur  Mione  du  Toit.  Baie  van 
Visser  se  verse  is  getoonset  en  dit  kan  goed  gebruik  word  in  een  van  die 
musiekprogramme  van  die  SAUK,  en  by  feesgeleenthede.  Om  Visser  ook  by 
die  jeug  bekend  te  stel,  kan  ’n  radiovasvrawedstryd  vir  skoolkinders  in  die 
jeugprogram  gereël  word,  terwyl  ’n  opstelwedstryd  en  ’n  kompetisie  vir 
skoolkore  landswyd  georganiseer  kan  word.  Borge  sal  genader  word  om 
aantreklike  pryse  te  verskaf. 

In  die  NALN  is  reeds  ’n  pragtige  kamer  vir  A.G.  Visser  ingerig  met 
foto’s,  meubels,  personalia,  ens.  Met  behulp  van  eersgenoemde  word  ’n 
oorsig  van  sy  lewe  gegee:  die  huis  waarin  hy  opgegroei  het,  ’n  foto  van  hom 
saam  met  sy  ouers  en  broers,  een  van  hom  as  mediese  student  in  Londen, 
foto’s  van  sy  eerste  en  tweede  vrou,  van  sy  kinders,  ens.  In  die  uitstalkaste 
word  sy  digbundels  uitgestal,  voorbeelde  van  sy  handskrif,  sy  Taalbond- 
medaljes,  sakhorlosie  en  talle  ander  persoonlike  items.  Verder  staan  in  die 
kamer  die  klavier  waarop  hy  homself  begelei  het  as  hy  gesing  het,  ’n  stink- 
hout-riempiesbank,  ’n  stoel  en  die  slaapbank  waarop  hy  altyd  gaan  slaap  het 
as  hy  uitgeroep  is  en  nie  vir  sy  vrou  wou  steur  by  sy  terugkoms  nie.  Die  blom- 

potjie  wat  altyd  op  die  klavier  gestaan  het,  is  nog  altyd  op  sy  plek,  met  ’n 
pragtige  borsbeeldjie  deur  Coert  Steynberg  daamaas.  Teen  die  mure  hang 
onder  meer  twee  Erich  Mayer-skilderytjies  en  ’n  tekening  van  Visser  deur 
Boonzair. 

Die  NALN  besit  ’n  omvangryke  versameling  foto’s  van  A.G.  Visser. 
Daar  word  beplan  om  met  behulp  van  hierdie  foto’s  ’n  skyfiereeks  saam  te 
stel  wat  ’n  oorsig  sal  bied  van  sy  lewe  en  werk.  Daarmee  saam  sal  toeligtende 
kommentaar  op  band  gelewer  word  sodat  dit  in  ’n  klas  of  as  deel  van  ’n 
program  gebruik  sal  kan  word. 

’n  “A.G.  Visser-museum’’,  op  die  lees  geskoei  van  die  reeds  bekende  een 
oor  Totius  wat  vroeër  vanjaar  uitgegee  is,  sal  vroeg  aanstaande  jaar  beskik- 
baar  wees.  Die  “Totius-museum”  is  s6  vinnig  bestel  dat  ’n  tweede  oplaag 
nodig  was.  Die  “A.G.  Visser-museum”  sal  bestaan  uit  ’n  agttal  foto’s  wat 
Visser  se  lewe  van  die  wieg  tot  die  graf  uitbeeld.  Dit  sluit  ook  in  ’n  plakkaat- 
grootte  foto  asook  afdrukke  van  oorspronklike  manuskripte.  Die  prys  is 
Rl,25.  Bestellings  kan  reeds  nou  geplaas  word. 

’n  Beeldboek  van  A.G.  Visser,  saamgestel  deur  die  personeel  van  die 
NALN,  verskyn  later  vanjaar.  Dit  bestaan  uit  117  foto’s  asook  afbeeldings 
van  manuskripte  van  sy  gedigte  en  curiosa,  wat  ’n  geheelbeeld  van  Visser  se 
lewe  gee.  By  elke  afbeelding  word  volledige  toeligting  verskaf.  ’n  Volledige 
bibliografie  van  A.G.  Visser  verskyn  ook  in  die  boek. 

Omrede  die  NALN  tred  hou  met  die  besondere  behoeftes  van  ons  on- 
derwys,  word  ’n  boek  oor  Visser  saamgestel  wat  groot  byval  by  ons  skole 
behoort  te  vind.  Dit  bestaan  uit  ’n  aantal  artikels  oor  Visser  as  mens  en 
digter,  toegelig  deur  foto’s,  afdrukke  van  manuskripíe  en  toonsettings  van  sy 
gedigte,  asook  ’n  afdeling,  opgestel  deur  ’n  ervare  onderwyser  en  letter- 
kundige,  wat  spesifiek  daarop  ingestel  is  om  deur  middel  van  vrae  leerlinge  te 
prikkel  tot  selfstandige  navorsing  en  eie  denke.  ’n  Bibliografie  word  ook 
verskaf. 

’n  Borsbeeldjie  in  glasvesel  van  Visser  (28cm)  sal  ook  beskikbaar  gestel 
word  teen  R16,50  stuk  (verpakking  ingesluit).  Visser  se  Versamelde  Gedigte, 
deur  Van  Schaik,  en  ’n  bundel  van  sy  gedigte  wat  getoonset  is,  word  ook 
beplan.  ’n  Film  oor  A.G.  Visser  is  nie  uitgesluit  nie. 

Vir  diegene  wat  vroeg  alreeds  beplan  om  ’n  A.G.  Visser-gedenkfees  te 
reël,  word  ’n  program  verskaf  wat  na  goeddunke  aangepas  kan  word: 

Graag  verneem  ons  (om  die  organisasie  te  vergemaklik  en  teleurstellings 
te  voorkom)  wie  van  u ’n  A.G.  Visser-fees  beoog. 

P.J.  NIENABER 

DIREKTEUR  Nasionale  Afrikaanse  Letterkundige  Museum. 

NUWE  AFRIKAANSE  BOEKE 

(Opgestel  deur  C.J.  Burger,  Senior  Vakkundige  Beampte,  NALN) 

PROSA 

ANDREés,  Jacques.  Tropiese  geweld.  Johannesburg:  Perskor,  1977. 

BEKKER,  Johann.  Die  leeus  van  Sashani.  Kaapstad:  H.  & R.,  1977.  R3,95 

BEKKER,  Pirow.  Die  sentrum.  Kaapstad:  Tafelberg,  1977.  R4,25 

BLIGNAUT,  Toek.  My  pad  na  geluk.  Randburg:  Siësta,  1977.  (Pronk-Boekklub). 

COETZEE,  J.  Albert.  Groot  avontuur,  sketse  uit  die  Dorslandtrek.  Pretoria:  Transvaalse 
Ukgewersmpy.  Bpk.,  1977.  R6,00 

DE  BRUYN,  Nelie.  Een  is  skuldig.  Kaapstad:  H.  & R.,  1977  R3,95 

DE  KOCK,  Rena.  Lisa  van  die  woud.  Randburg:  Siësta,  1977.  (Ons  Eie  Boekklub). 

DU  TOIT,  Tryna.  Die  Bolander-trilogie.  Tweede  uitgawe.  Kaapstad:  H.  & R.,  1977.  R9,50 

GIBSON,  Gilbert.  Bewaarder  van  die  Ikon.  Johannesburg:  Perskor,  1977.  R2,75 

GIE,  Marius.  Skaduwees  agter  my.  Johannesburg:  Dagbreek-boekkring,  1977.  R2,75 

GRIESEL,  Louise.  Koppie-alleen.  Pretoria:  Van  der  Walt,  1977.  (Keurbiblioteek). 

HAFNER,  Gerd.  Stem  van  die  hart.  Kaapstad:  H.  & R.,  1977.  R3,85 

HEINE,  Mike.  Catherina  van  Blouberg.  Pretoria:  Treffer-Boekklub,  1977. 

HENDRIKS,  P.H.  ’n  Soort  bevryding.  Kaapstad:  H.  & R.,  1977.  R4,50 

HENDRIKS,  Hermie.  Liefde  sonder  more.  Johannesburg:  Perskor,  1977.  (Voortrekker- 
boekklub.)  R2,75 

KRUGER,  Kobie.  Buro  van  Babel.  Kaapstad:  Tafelberg,  1977.  R4,50 

LAMPRECHT,  I.D.  Die  blinde  horlosie.  Kaapstad:  HAUM,  1977.  R3,00 

LAMPRECHT,  I.D.  Pion  op  die  klokkiesbord.  Kaapstad:  Klub  707, 1977.  R2,75 

LANGEVELD,  Daan.  Die  dogters  van  Sybrand  Jordaan.  Randburg:  Siësta,  1977.  (Ons  Eie 
Boekklub).  Rl,80 

LINDE,  Engela.  Aan  ’n  liefde  van  gister.  Randburg:  Siësta,  1977.  (Ons  Eie  Boekklub). 
McCALLAGHAN,  Marilee.  Duskant  die  grens.  Johannesburg:  Perskor,  1977.  (Klub  707).  R2,75 
MARé,  Stephan.  Die  dood  in  strandklere.  Johannesburg:  Perskor,  1977.  (Klub  707).  R2,75 

MAREE,  Naomi.  Die  dokter  van  Malala.  Kaapstad:  Tafelberg,  1977.  R5,25 

MARTIN,  Wille.  Amorita.  Krugersdorp:  President,  1977.  (President-Boekklub).  Rl,90 

MARTIN,  Wille.  Swaard  en  Suiderkruis.  Johannesburg:  Perskor,  1977.  R2,75 

MARX,  Chris.  Niemand  wéét  nie.  Johannesburg:  Perskor,  1977.  (Klub  707)  R2,75 

MEIRING,  Stephanie.  Maskervan  geluk.  Pretoria:  Van  der  Walt,  1977. 

MURRAY,  Ena.  Drostervan  Doringbaai.  Randburg:  Siësta,  1977.  (Pronk-Boekklub).  Rl,70 
ODENDAAL,  Welma.  Keerkring.  Johannesburg:  Perskor,  1977  R4,95 

PELSER,  Chris.  Die  ander  wenpaal.  Pretoria:  Van  der  Walt,  1977. 

PIETERSE,  Annemarie.  Madonna  van  Dennehof.  Krugersdorp:  President,  1977.  (President- 
Boekklub).  Rl,90 

RABIE,  Jan.  Ark.  Kaapstad:  H.  & R.,  1977.  Vierde  roman  in  die  Bolandia-reeks.  R5,95 

RADLOF,  Stefan.  ’n  Slaaf vir  Jacqueline.  Randburg:  Siësta,  1977.  (Pronk-Boekklub)  Rl,70 

SLEIGH,  Dan.  Sersant  Barodien,  Kaapse  Korps.  Kaapstad:  Tafelberg,  1977.  R4,95 

STEYN,  Elmar.  Banneling  na  nêrens.  Randburg:  Siësta,  1977.  (Ons  Eie  Boekklub). 

STRYDOM,  M.  Die  eensames.  Johannesburg:  Perskor,  1977.  (Dagbreek-boekkring).  R2,75 

STRYDOM,  M.  Terug  na  Geluk.  Pretoria:  Van  der  Walt,  1976.  (Keurbiblioteek) 

VAN  DER  WESTHUIZEN,  Isak.  Waar  die  aalwyne  blom.  Pretoria:  Van  der  Walt,  1977.  (Die 
Eike-Boekklub). 

VAN  NIEKERK,  Johan.  Die  rapier  sny  diep.  Pretoria:  Van  der  Walt,  1977.  (Treffer-Boekklub). 
VENTER,  C.J.  Moenie  blomme  stuur  vir  Magda  nie.  Kaapstad:  H.  & R.,  1977.  R3.25 

JEUGVERHALE 

COETZEE,  John.  Buks  en  die  runderpes.  Kaapstad:  Tafelberg.  R3,95 

CONRADIE,  Ben.  Speurders  op  die  spoor.  Johannesburg:  Perskor,  1977.  R3,50 

CONRADIE,  Ben.  Die  vertrek  van  die  rietswaels,  Kaapstad:  Juta,  1977.  R2,50 

KIELBLOK,  Karel.  Verhale  uit  Herodotus.  Kaapstad:  Tafelberg,  1977.  R4,50 

LINDE,  Freda.  Die  kokkewiet  en  sy  vrou.  Kaapstad:  Malherbe,  1977.  R3,00 

RABIE,  Jan.  Die  seeboek  van  die  sonderkossers.  Kaapstad:  Tafelberg,  1977.  R3,95 

VERTAALDE  ROMANS 


CAVE,  Peter.  Kaartehuis;  g^ond  op  die  televisiereeks  The  New  Avengers.  Kaapstad;  Oude 
Molen-Uitgewers,  1977.  Rl,70 

CASH,  Johnny.  Man  in  swart;  in  Afrikaans  vertaal  deur  N.J.  Swart.  Alberton:  Varia,  1977. 

HOBSON,  Sam  and  George  C.  The  lion  of  the  Kalahari;  translated  and  adapted  from  the 
Afrikaans  by  Esther  Limfield.  Third  Edition.  New  York:  Greenwillow,  (1976).  Original 
title:  Skankwan  van  die  duine  (1930). 

HOBSON,  Sam  and  George.  C.  The  lion  of  the  Kalahari;  translated  and  adapted  from  the 
Afrikaans  by  Esther  Linfield.  London:  GoIIancz,  1977. 

KONSALIK,  Heinz,  G.  Alarml ; vert.  deur  Ludwig  Visser.  Kaapstad:  Tafelberg,  1977. 

KONSALIK,  Heinz.  Sonja  en  die  wenfoto;  vert.  deur  Ludwig  Visser.  Kaapstad:  Tafelberg, 

1977.  R4,50 

L’AMOUR,  Louis.  Die  dood  is  sy  metgesel;  vert.  deur  Ray  Knox.  Selby:  Olympos,  (1976).  Rl,55 

MARLOWE,  Dan  J.  Ek  sê  dit met  koeëls;  vert.  deur  Ray  Knox.  Selby:  Olympos, 

(1976).  Rl,55 

MARTINI,  Luciana.  Marco  in  Sicilië;  uit  Italiaans  vertaal  deur  Anna  Minnaar-Vos.  Kaapstad: 
HAUM,  1977. 

POSTMA,  Minnie.  Tales  firom  the  Basotho;  uit  die  Afrikaans  vertaal  deur  Susie  McDermid. 
Austin:  University  of  Texas  Press,  (L977). 

JEUGTEATER 

EENBEDRYWE  VIR  ’N  JEUGTEATER:  drie  bande  bestaande  uit  vyf  eenbedrywe  elk;  ver- 
taling  deur  Nerina  Ferreira  en  Roelf  Laubscher;  van  aantekeninge  voorsien  deur  Ester  van 


Ryswyk  en  Herman  Hammann.  Kaapstad:  Tafelberg,  1977. 

Deel  I:  R4,50 

Deel  II:  R4,20 

DeelIII:  R4,50 

HERTZBERG,  Liby.  Poppespel  vir  oud  en  jonk.  Kaapstad:  Tafelberg,  1977  R5,50 

POëSIE 

KRIGE,  Uys.  Oggendlied  vir  Uys  Krige;  saamgestel  deur  André  P.  Brink.  Kaapstad:  H.  & R., 
1977  R5,95 

SMIT,  Pieter.  Visum  vir  die  vreemde.  Kaapstad:  Tafelberg:  1977.  R4,95 

VAN  HEERDEN,  Emst.  Reisiger.  Kaapstad:  H.  & R.,  1977. 


VERSEBOEKE  VIR  KINDERS 

SWANEPOEL,  PieL  Rympies  vir  Duimpies;  met  tekeninge  deur  Fred  Mouton.  Kaapstad:  H.  & 
R.,  1977.  R2,95 

TóPFFER,  Rodolphe.  Reise  en  avonture  van  meneer  Prikkelbeen;  in  Afrikaans  berym  deur  Ina 
Rousseau.  Kaapstad:  H.  & R.,  1977  R3,95 

VERTAALDE  FOTO-VERSEBUNDEL 

BETTS,  George,  Droombeelde  van  jou;  in  Afrikaans  vertaal  deur  Susan  van  Niekerk;  fotografie 
deur  Bob  Scales;  illus.  deurT.A.  Woodruff.  Johannesburg:  Perskor,  1976.  R3,75 

LETTERKUNDIGE  STUDIES  EN  KRITIEKE 

GELDENHUYS,  P.B.  Pomografie,  sensuuren  reg.  Johannesburg;  Lex  Patria,  1977.  Pryson- 
vermeld 

LOUW,  N.P.  VAN  WYK.  Maskers  van  die  ems;  herdmk  van  die  oorspronklike  A.P.B.- 
publikasie.  Johannesburg:  Perskor,  1977.  R5,95 

BIBLIOGRAFIE 

NIENABER,  P.J.  Bibliografie  van  Afrikaanse  Boeke,  Deel  8.  Johannesburg:  Perskor,  1977. 

TAALKUNDE 


VAN  WYK,  E.B.  Praktiese  fonetíek  vir  taalstudente;  ’n  inleiding.  Durban:  Butterworths,  1977. 
OPERETTE 

SPENCE,  Ela  en  Gouws,  Hansie.  Vrolike  feesdae:  ’n  operette  (libretto).  Johannesburg:  Dalro, 

1976. 

ALGEMEEN 

AFRIKAANSE  voomame  opgestel  deur  die  Taalkommissie  van  die  S.A.  Akademie  vir 
Wetenskap  en  Kuns.  Pretoria:  S.A.  Akademie,  1977. 

BOTHA,  Marielise.  Herkoms  van  die  Kaapse  stoel.  Kaapstad:  A.A.  Balkema,  1977.  R12,50 

BURGER,  S.J.  Oorlogsjoemaal  van  S.J.  Burger  1899 — 1902;  geredigeer  en  van  aantekeninge 
voorsien  deur  Thariza  van  Rensburg.  Pretoria:  RGN,  1977.  R8,00 

DE  VILLIERS,  C.G.S.  Geslagsregister  van  die  familie  Swart  in  Suid-Afrika;  geredigeer  deur 
L.C.P.  Endemann.  Pretoria:  RGN,  1977. 

DE  WITT,  A.G.  Blertse  en  blapse;  ’n  soewenier  ná  25  jaar  in  die  bediening.  Johannesburg:  De 
Jong,  1976.  R2,95 

DU  PLOOY,  F.J.  Aliwal-Noord:  die  eerste  honderd  jaar.  Aliwal-Noord:  Stella  Printers, 

1977  R10,50 

LOMBARD,  R.T.J.  Handleiding  vir  Genealogiese  navorsing  in  Suid-Alrika.  Pretoria:  RGN, 

1977. 

MACNAB,  Roy.  Die  Franse  kolonel,  Villebois-Mareuil,  Vegter  vir  die  Boere  1899 — 1900; 

vertaal  en  verwerk  deur  Fritz  Joubert.  Kaapstad:  Tafelberg,  1977.  R7,50 

ROTHMANN,  M.E.  Vroue  wat  Jesus  geken  het.  Kaapstad:  Tafelberg,  1977  R2,10 

SUID-AFRIKAANSE  BIOGRAFIESE  WOORDEBOEK.  DEEL3.  Kaapstad:  Tafelberg, 

1977  R16,00 

VAN  LINGEN-MELVILLE,  Janet.  Geslagsregister  van  Lingen  (1776 — 1976).  Private 
publikasie.  Prys  onvermeld. 

VAN  NIEKERK,  A.A.J.  Rondom  die  skoolklok.  Kaapstad:  Tafelberg,  1976.  R4,95 

